**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**12 ДУГААР САРЫН 28-НЫ ӨДӨР /МЯГМАР ГАРАГ/-ИЙН НЭГДСЭН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***1№*** | ***Баримтын агуулга*** | **Хуудас** |
| ***1*** | ***Хуралдааны товч тэмдэглэл:*** | 1-5 |
| ***2*** | ***Хуралдааны дэлгэрэнгүй тэмдэглэл:*** | 6-66 |
|  | 1.Оюу толгой ордоос Монгол Улсын хүртэх үр ашгийг хангуулах арга хэмжээний тухай” Улсын Их Хурлын тогтоолын төсөл /Монгол Улсын Засгийн газар 2021.12.22-ны өдөр өргөн мэдүүлсэн, анхны хэлэлцүүлэг/ | 6-32 |
| 2.Коронавируст халдвар /КОВИД-19/-ын цар тахлаас Урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд өөрчлөлт оруулах тухай хуулийн төсөл /Засгийн газар 2021.12.23-ны өдөр өргөн мэдүүлсэн, анхны хэлэлцүүлэг/ | 33-67 |

***Монгол Улсын Их Хурлын 2021 оны намрын ээлжит чуулганы***

***12 дугаар сарын 28-ны өдөр /Мягмар гараг/-ийн***

***нэгдсэн хуралдааны товч тэмдэглэл***

Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 76 гишүүнээс 39 гишүүн хүрэлцэн ирж, 51.3 хувийн ирцтэйгээр хуралдаан 16 цаг 21 минутад Төрийн ордны “Их хуралдай” танхимд эхлэв.*

*Чөлөөтэй: Т.Аубакир, С.Батболд, Ж.Батжаргал, Ж.Батсуурь, Д.Бат-Эрдэнэ, Б.Баярсайхан, С.Бямбацогт, Ц.Мөнх-Оргил, С.Одонтуяа, Л.Оюун-Эрдэнэ, Ц.Туваан, Б.Энх-Амгалан, Н.Энхболд;*

*Тасалсан: А.Адъяасүрэн, Э.Бат-Амгалан, Г.Мөнхцэцэг, Л.Энх-Амгалан, Б.Энхбаяр;*

*Хоцорсон: Ш.Адьшаа-16 минут, Н.Алтанхуяг-08 минут, С.Амарсайхан-07 минут, Ц.Анандбазар-28 минут, П.Анужин-1 цаг 35 минут, Т.Аюурсайхан-14 минут, Д.Батлут-15 минут, Б.Баттөмөр-17 минут, Э.Батшугар-09 минут, Х.Болорчулуун-26 минут, Х.Булгантуяа-16 минут, Ж.Ганбаатар-16 минут, Д.Ганбат-1 цаг 04 минут, Г.Ганболд-1 цаг 24 минут, Н.Ганибал-39 минут, Х.Ганхуяг-15 минут, Ц.Даваасүрэн-09 минут, Г.Дамдинням-11 минут, Т.Доржханд-15 минут, Б.Дэлгэрсайхан-13 минут, Б.Жавхлан-17 минут, Л.Мөнхбаатар-1 цаг 07 минут, Ж.Мөнхбат-16 минут, Х.Нямбаатар-08 минут, М.Оюунчимэг-32 минут, Б.Пүрэвдорж-06 минут, Д.Өнөрболор-31 минут, Ш.Раднаасэд-15 минут, Д.Сарангэрэл-10 минут, Б.Саранчимэг-17 минут, Ц.Сэргэлэн-26 минут, Г.Тэмүүлэн-06 минут, Ч.Ундрам-53 минут, Н.Учрал-09 минут, Ч.Хүрэлбаатар-1 цаг 20 минут, Д.Цогтбаатар-32 минут, О.Цогтгэрэл-23 минут, Б.Чойжилсүрэн-19 минут, Ж.Эрдэнэбат-27 минут.*

***Нэг.“Оюу толгой ордоос Монгол Улсын хүртэх үр ашгийг хангуулах арга хэмжээний тухай” Улсын Их Хурлын тогтоолын төсөл*** */Монгол Улсын Засгийн газар 2021.12.22-ны өдөр өргөн мэдүүлсэн,****анхны хэлэлцүүлэг****/*

Хэлэлцэж буй асуудалтай холбогдуулан Улсын Их Хурлын гишүүн, Хууль зүй, дотоод хэргийн сайд Х.Нямбаатар, Улсын Их Хурлын гишүүн, Сангийн сайд Б.Жавхлан, Байгаль орчин, аялал жуулчлалын сайд Н.Уртнасан, Гадаад харилцааны сайд Б.Батцэцэг, Уул уурхай, хүнд үйлдвэрийн сайд Г.Ёндон, Эрчим хүчний сайд Н.Тавинбэх, Хууль зүй, дотоод хэргийн дэд сайд Б.Солонго, Хууль зүй, дотоод хэргийн яамны Хууль зүйн бодлогын газрын дарга П.Сайнзориг, мөн газрын шинжээч А.Амармөрөн, Сангийн яамны Төрийн нарийн бичгийн дарга С.Наранцогт, мөн яамны Өрийн удирдлагын газрын дарга Б.Одонтуяа, Төсвийн орлогын хэлтсийн дарга Б.Тэлмүүн, Татварын ерөнхий газрын дарга Б.Заяабал, мөн газрын Татварын хяналт шалгалтын газрын дарга Б.Бадамцэцэг, Том татвар төлөгчийн газрын дарга С.Төгсжаргал, “Эрдэнэс Оюу толгой” ХХК-ний гүйцэтгэх захирал Н.Цэрэнбат нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, мөн газрын Зөвлөхүүдийн албаны зөвлөх Н.Мөнхзэсэм, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Г.Мягмарцэрэн, Хяналт шалгалт, үнэлгээний газрын Төсвийн хяналт, шинжилгээний хэлтсийн даргын албан үүргийг түр орлон гүйцэтгэгч Б.Эрдэнэсамбуу нар байлцав.

**Төслийг анхны хэлэлцүүлэгт бэлтгэсэн талаар** “Оюу толгой ордын ашиглалтад Монгол Улсын эрх ашгийг хангуулах тухай” Монгол Улсын Их Хурлын 2019 оны 92 дугаар тогтоолын хэрэгжилтэд хяналт тавих, шаардлагатай бол санал боловсруулж, дүнг нэгдсэн хуралдаанд танилцуулах үүрэг бүхий түр хорооноос **гаргасан санал, дүгнэлтийг Улсын Их Хурлын гишүүн Б.Жаргалмаа танилцуулав.**

**Түр хорооны санал, дүгнэлттэй холбогдуулан Улсын Их Хурлын гишүүн Ш.Адьшаа, Х.Нямбаатар, Б.Саранчимэг, Х.Болорчулуун, Н.Алтанхуяг, Д.Сарангэрэл, Т.Доржханд, Ж.Сүхбаатар, Б.Жавхлан нарын тавьсан асуултад Улсын Их Хурлын гишүүн,** Хууль зүй, дотоод хэргийн сайд Х.Нямбаатар, Улсын Их Хурлын гишүүн, Сангийн сайд Б.Жавхлан, Уул уурхай, хүнд үйлдвэрийн сайд Г.Ёндон, Эрчим хүчний сайд Н.Тавинбэх, Байгаль орчин, аялал жуулчлалын сайд Н.Уртнасан, Хууль зүй, дотоод хэргийн дэд сайд Б.Солонго нар хариулж, тайлбар хийв**.**

*“Оюу толгой ордоос Монгол Улсын хүртэх үр ашгийг хангуулах арга хэмжээний тухай” Улсын Их Хурлын тогтоолын төслийн талаар ажлын хэсгээс гаргасан зарчмын зөрүүтэй саналын томьёоллоор санал хураалт явуулав.*

**Нэг.“Оюу толгой ордын ашиглалтад Монгол Улсын эрх ашгийг хангуулах тухай” Монгол Улсын Их Хурлын 2019 оны 92 дугаар тогтоолын хэрэгжилтэд хяналт тавих, шаардлагатай бол санал боловсруулж, дүнг нэгдсэн хуралдаанд танилцуулах үүрэг бүхий түр хорооны дэмжсэн санал:**

**Г.Занданшатар**: 1.Улсын Их Хурлын гишүүн Г.Тэмүүлэн, Г.Ганболд  **нарын гаргасан,** Тогтоолын төслийн 1 дэх заалтын 1 дүгээр дэд заалтад “ногдох” гэсний дараа “Оюу толгой ХХК-иас Туркойз Хилл Ресурсес Лтд-д төлөгдөх 2021 оны 12 дугаар сарын 31-ний өдрийг хүртэлх хуримтлагдаад байгаа” гэж нэмэх гэсэн саналыг дэмжье гэсэн **санал хураалт явуулъя.**

**Зөвшөөрсөн: 43**

**Татгалзсан: 14**

**Бүгд: 57**

**75.4 хувийн саналаар дэмжигдлээ.**

**2.**Улсын Их Хурлын гишүүн Б.Бат-Эрдэнэ, С.Ганбаатар, Ц.Даваасүрэн  **нарын гаргасан,** Тогтоолын төслийн 1 дэх заалтын 4 дүгээр дэд заалтад “хариуцаж," гэсний дараа “Оюу толгой ХХК,” гэж нэмэх гэсэн саналыг хуралдаан даргалагчаас гүйцээн боловсруулах чиглэл өгч, санал хураалт явуулаагүй болно.

Дээрх саналтай холбогдуулан Улсын Их Хурлын гишүүн Х.Нямбаатар, Б.Бат-Эрдэнэ, Б.Чойжилсүрэн нар үг хэлэв.

3.Улсын Их Хурлын гишүүн Ж.Сүхбаатар, Х.Болорчулуун нарын гаргасан, Тогтоолын төслийн 1 дэх заалтын 2 дугаар дэд заалтын “цуцлах, дуусгавар болгох;” гэснийг “хуульд нийцүүлэн цуцалж, хүчингүй болгох;” гэж өөрчлөх гэсэн саналыг дэмжье гэсэн **санал хураалт явуулъя.**

**Зөвшөөрсөн: 42**

**Татгалзсан: 11**

**Бүгд: 53**

**79.2 хувийн саналаар дэмжигдлээ.**

4.Улсын Их Хурлын гишүүн Г.Тэмүүлэнгийн гаргасан, Тогтоолын төслийн гарчгийн “хангуулах” гэснийг “нэмэгдүүлэх” гэж, 1 дэх заалтын 3 дугаар дэд заалтын “оруулах” гэснийг “хийлгэх” гэж тус тус өөрчилж, мөн дэд заалтын “төслийн” гэснийг хасах гэсэн саналыг дэмжье гэсэн **санал хураалт явуулъя.**

**Зөвшөөрсөн: 40**

**Татгалзсан: 13**

**Бүгд: 53**

**75.5 хувийн саналаар дэмжигдлээ.**

5.Улсын Их Хурлын гишүүн Н.Наранбаатар, Ш.Адьшаа нарын гаргасан, Тогтоолын төслийн 1 дэх заалтын 5 дугаар дэд заалтад “гэрээ байгуулах,” гэсний дараа “ус ашиглалт,” гэж нэмэх гэсэн саналыг дэмжье гэсэн **санал хураалт явуулъя.**

**Зөвшөөрсөн: 42**

**Татгалзсан: 10**

**Бүгд: 52**

**80.8 хувийн саналаар дэмжигдлээ.**

**Хоёр.“Оюу толгой ордын ашиглалтад Монгол Улсын эрх ашгийг хангуулах тухай” Монгол Улсын Их Хурлын 2019 оны 92 дугаар тогтоолын хэрэгжилтэд хяналт тавих, шаардлагатай бол санал боловсруулж, дүнг нэгдсэн хуралдаанд танилцуулах үүрэг бүхий түр хорооны дэмжсэн найруулгын санал:**

**Г.Занданшатар**: Улсын Их Хурлын гишүүн Ц.Даваасүрэнгийн **гаргасан,** Тогтоолын төслийн 1 дэх заалтын 2 дугаар дэд заалтын “2015 оны 05 дугаар сарын 18-ны өдрийн Оюу толгойн далд уурхайн бүтээн байгуулалт, санхүүжилтийн төлөвлөгөө болон 2015 оны 05 дугаар сарын 18-ны өдрийн Оюу толгойн далд уурхайн бүтээн байгуулалт, санхүүжилтийн нэмэлт төлөвлөгөөг” гэснийг “Монгол Улсын Засгийн газар, Эрдэнэс Оюу толгой ХХК болон Туркойз Хилл Ресурсес Лтд, Ти Эйч Ар Оюу толгой Лтд, Оюу толгой Нидерланд Би Ви, Рио Тинто Интернэшнл Холдингс Лтд, Оюу толгой ХХК-ийн хооронд 2015 оны 05 дугаар сарын 18-ны өдөр байгуулсан “Оюу толгойн далд уурхайн бүтээн байгуулалт, санхүүжилтийн төлөвлөгөө” болон “Оюу толгойн далд уурхайн бүтээн байгуулалт, санхүүжилтийн нэмэлт төлөвлөгөөг” гэж өөрчлөх гэсэн саналыг дэмжье гэсэн **санал хураалт явуулъя.**

**Зөвшөөрсөн: 40**

**Татгалзсан: 12**

**Бүгд: 52**

**76.9 хувийн саналаар дэмжигдлээ.**

Зарчмын зөрүүтэй саналын томьёоллоор санал хураалт явуулж дууслаа.

“Оюу толгой ордоос Монгол Улсын хүртэх үр ашгийг хангуулах арга хэмжээний тухай” Улсын Их Хурлын тогтоолын төслийг эцсийн хэлэлцүүлэгт бэлтгүүлэхээр “Оюу толгой ордын ашиглалтад Монгол Улсын эрх ашгийг хангуулах тухай” Монгол Улсын Их Хурлын 2019 оны 92 дугаар тогтоолын хэрэгжилтэд хяналт тавих, шаардлагатай бол санал боловсруулж, дүнг нэгдсэн хуралдаанд танилцуулах үүрэг бүхий түр хороонд шилжүүлэв.

*Уг асуудлыг 17 цаг 55 минутад хэлэлцэж дуусав.*

***Хоёр.Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд өөрчлөлт оруулах тухай хуулийн төсөл******болон хамт өргөн мэдүүлсэн хуулийн төсөл*** */Засгийн газар 2021.12.23-ны өдөр өргөн мэдүүлсэн,* ***анхны хэлэлцүүлэг****/*

Хэлэлцэж буй асуудалтай холбогдуулан Улсын Их Хурлын гишүүн, Монгол Улсын Шадар сайд С.Амарсайхан, Улсын Их Хурлын гишүүн, Сангийн сайд Б.Жавхлан, Хөдөлмөр, нийгмийн хамгааллын сайд А.Ариунзаяа, Эрүүл мэндийн сайд С.Энхболд, Онцгой байдлын ерөнхий газрын дарга, Улсын онцгой комиссын дэд дарга Г.Ариунбуян, мөн комиссын Нарийн бичгийн дарга Т.Баярхүү, Эрүүл мэндийн даатгалын ерөнхий газрын дарга Л.Бямбасүрэн, Гадаад харилцааны яамны Олон улсын гэрээ, эрх зүйн газрын Хилийн хэлтсийн дарга Д.Болд, Сангийн яамны Төсвийн зарлагын хэлтсийн дарга М.Санжаадорж, Халдварт өвчин судлалын үндэсний төвийн захирал Ц.Билэгтсайхан, Шадар сайдын зөвлөх П.Оюунчимэг нар байлцав.

Хуралдаанд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, мөн газрын Зөвлөхүүдийн албаны зөвлөх Ш.Ариунжаргал, Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн, референт Б.Гандиймаа нар байлцав.

**Төслийг анхны хэлэлцүүлэгт бэлтгэсэн талаар** Аюулгүй байдал, гадаад бодлогын байнгын хорооноос **гаргасан санал, дүгнэлтийг Улсын Их Хурлын гишүүн Б.Дэлгэрсайхан танилцуулав.**

Улсын Их Хурлын дэд дарга Т.Аюурсайхан 18 цаг 58 минутаас хуралдааныг даргалав.

**Байнгын хорооны санал, дүгнэлттэй холбогдуулан Улсын Их Хурлын гишүүн Ё.Баатарбилэг, Д.Тогтохсүрэн, Ж.Ганбаатар, Б.Пүрэвдорж, М.Оюунчимэг, Д.Ганбат, Д.Цогтбаатар, Х.Булгантуяа, Д.Сарангэрэл, Ш.Адьшаа, Ж.Бат-Эрдэнэ, Б.Жаргалмаа нарын тавьсан асуултад** Улсын Их Хурлын гишүүн, Монгол Улсын Шадар сайд С.Амарсайхан, Улсын Их Хурлын гишүүн, Сангийн сайд Б.Жавхлан, Хөдөлмөр, нийгмийн хамгааллын сайд А.Ариунзаяа, Эрүүл мэндийн сайд С.Энхболд нар хариулж, тайлбар хийв.

Улсын Их Хурлын дарга Г.Занданшатар 19 цаг 40 минутаас хуралдааныг даргалав.

*Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд өөрчлөлт оруулах тухай хуулийн төслийн талаар ажлын хэсгээс гаргасан зарчмын зөрүүтэй саналын томьёоллоор санал хураалт явуулав.*

**Аюулгүй байдал, гадаад бодлогын байнгын хорооны дэмжсэн санал:**

**Г.Занданшатар**: Улсын Их Хурлын гишүүн Б.Баттөмөрийн гаргасан, Төслийн2 дугаар зүйлийг хасах гэсэн саналыг дэмжье гэсэн **санал хураалт явуулъя.**

**Зөвшөөрсөн: 14**

**Татгалзсан: 33**

**Бүгд: 47**

**29.8 хувийн саналаар дэмжигдсэнгүй.**

Зарчмын зөрүүтэй саналын томьёоллоор санал хураалт явуулж дууслаа.

Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд өөрчлөлт оруулах тухай хуулийн төсөл болон хамт өргөн мэдүүлсэн хуулийн төслийг эцсийн хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлэв.

*Чуулганы нэгдсэн хуралдаанаар 2 асуудал хэлэлцэв.*

Чуулганы нэгдсэн хуралдааны зохион байгуулалтыг Хуралдаан зохион байгуулах хэлтсийн дарга Г.Агар-Эрдэнэ, мөн хэлтсийн шинжээч М.Номиндулам, С.Энхзаяа нар болон техник хангамжийн зохион байгуулалтыг Мэдээллийн технологийн хэлтсийн дарга Ж.Элбэгзаяа, референт С.Мөнхтөр нар хариуцан ажиллав.

*Хуралдаан 3 цаг 36 минут үргэлжилж, 76 гишүүнээс 58 гишүүн хүрэлцэн ирж, 76.3 хувийн ирцтэйгээр 19 цаг 57 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**12 ДУГААР САРЫН 28-НЫ ӨДӨР /МЯГМАР ГАРАГ/-ИЙН НЭГДСЭН ХУРАЛДААНЫ ДЭЛГЭРЭНГҮЙ ТЭМДЭГЛЭЛ-ээс**

**Г.Занданшатар**: Улсын Их Хурлын гишүүдийн өдрийн амгаланг айлтгая.

Гишүүдийн ирцийг танилцуулъя. 42 гишүүн ирсэн, 55.3 хувийн ирцтэй байна байна.

Улсын Их Хурлын 2021 оны намрын ээлжит чуулганы 12 дугаар сарын 28-ны өдрийн нэгдсэн хуралдаан нээснийг мэдэгдье.

Чуулганы нэгдсэн хуралдаанаар хэлэлцэх асуудлыг танилцуулъя.

Нэгдүгээрт, “Оюу толгойн ордоос Монгол Улсыг хүртэх ашгийг хангуулах арга хэмжээний тухай” Улсын Их Хурлын тогтоолын төслийн анхны хэлэлцүүлгийг явуулна.

Хоёрдугаарт, Коронавируст халдвар, ковидын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн анхны хэлэлцүүлгийг явуулна.

Хэлэлцэх асуудал нэг. Хэлэлцэх асуудал дээр үг хэлэх санал ирээгүй ээ. Дэгийн бус зарлаагүй ээ.

Ингээд чуулганы хуралдааны дэгийн тухай хуулийн дагуу өнгөрсөн тав дахь өдөр Улсын Их Хурлын даргын дэргэдэх зөвлөл хуралдаж, Улсын Их Хурлын дэд дарга Одонтуяа, Дашдондогийн Ганбат нар оролцоод өнөөдөр оноос өмнө хэлэлцэж, шийдвэрлэх асуудлуудын дэс дарааллыг хэлэлцээд өнөөдөр үдээс хойш чуулганы нэгдсэн хуралдааныг хуралдуулахаар шийдвэрлэсэн. Оюу толгойн асуудлыг бол бид хэлэлцэх ёстой.

Ингээд хэлэлцэх асуудалд орно.

“Оюу толгойн ордоос Монгол Улсын хүртэх ашгийг хангуулах арга хэмжээний тухай” Улсын Их Хурлын тогтоолын төслийн анхны хэлэлцүүлгийг явуулна.

Төслийн анхны хэлэлцүүлгийг явуулсан талаарх “Оюу толгойн ордыг ашиглалтад Монгол Улсын эрх ашгийг хангуулах тухай” Монгол Улсын Их Хурлын 2019 оны 92 дугаар тогтоолын хэрэгжилтэд хяналт тавих шаардлагатай бол санал боловсруулж, дүнг нэгдсэн хуралдаанд танилцуулах үүрэг бүхий түр хорооны санал, дүгнэлтийг Улсын Их Хурлын гишүүн Бадарчийн Жаргалмаа танилцуулна.

Бадарчийн Жаргалмаа гишүүнийг индэрт урьж байна.

Хаалттай хуралдуулах горимын санал гараагүй учраас одоо нээлттэй л явж байна шүү дээ. Түр хороо нээлттэй явсан юм байна.

**Б.Жаргалмаа**: Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 12 дугаар сарын 22-ны өдөр Улсын Их Хуралд өргөн мэдүүлсэн “Оюу толгойн ордоос Монгол Улсын хүртэх үр ашгийг хангуулах арга хэмжээний тухай” Монгол Улсын Их Хурлын тогтоолын төслийн хэлэлцэх эсэх асуудлыг Улсын Их Хурал 2021 оны 12 дугаар сарын 24-ний өдрийн чуулганы нэгдсэн хуралдаанаараа хэлэлцэж, анхны хэлэлцүүлэгт бэлтгүүлэхээр “Оюутолгой ордын ашиглалтад Монгол Улсын эрх ашгийг хангуулах тухай” Монгол Улсын Их Хурлын 2019 оны 92 дугаар тогтоолын хэрэгжилтэд хяналт тавих шаардлагатай бол санал боловсруулж, дүнг нэгтгэсэн хуралдаанд танилцуулах үүрэг бүхий түр хороонд шилжүүлсэн билээ.

Тогтоолын төслийн анхны хэлэлцүүлгийг явуулах үед Улсын Их Хурлын гишүүн Тэмүүлэн, Ганболд нар тогтоолын төслийн нэг дэх заалтын нэгдүгээр дэд заалтад ногдох гэсний дараа Оюу толгой хязгаарлагдмал хариуцлагатай компаниас Туркойк Хилл ресурсес компанид төлөгдөх 2021 оны 12 дугаар сарын 31-ний өдрийг хүртэлх хуримтлагдаад байгаа гэж нэмэх, Улсын Их Хурлын гишүүн Бат-Эрдэнэ, Ганбаатар, Даваасүрэн нар тогтоолын төслийн нэг дэх заалтын 4 дүгээр дэд заалтад хариуцаж гэсний дараа Оюу толгой хязгаарлагдмал хариуцлагатай компани гэж нэмэх, Улсын Их Хурлын гишүүн Сүхбаатар, Болорчулуун нар тогтоолын төслийн 1 дэх заалтын 2 дугаар в заалтын цуцлах, дуусгавар болгох гэснийг хуульд нийцүүлэн цуцалж, хүчингүй болгох гэж өөрчлөх зэрэг зарчмын зөрүүтэй санал гаргасныг хуралдаанд оролцсон гишүүдийн олонх нь дэмжсэн болно.

Улсын Их Хурлын эрхэм гишүүд ээ,

“Оюу толгойн ордоос Монгол Улсыг хүртэх үр ашгийг хангуулах арга хэмжээний тухай” Монгол Улсын Их Хурлын тогтоолын төслийн анхны хэлэлцүүлгийг явуулсан талаарх “Оюу толгойн ордыг ашиглалтад Монгол Улсын эрх ашгийг хангуулах тухай” Монгол Улсын Их Хурлын 2019 оны 92 дугаар тогтоолын хэрэгжилтэд хяналт тавих, шаардлагатай бол санал боловсруулж, дүнг нэгдсэн хуралдаанд танилцуулах үүрэг бүхий түр хорооны санал, дүгнэлт, зарчмын зөрүүтэй саналын томьёоллыг хэлэлцэн шийдвэрлэж өгөхийг та бүхнээсээ хүсье.

Анхаарал тавьсанд баярлалаа. Түр хорооны дарга Даваасүрэн.

**Г.Занданшатар**: Ажлын хэсгийн гишүүдийг танилцуулъя. Монгол Улсын Их Хурлын гишүүн, Монгол Улсын Засгийн газрын гишүүн, Хууль зүй, дотоод хэргийн сайд Хишгээгийн Нямбаатар ажлын хэсгийн дарга, Монгол Улсын Сангийн сайд, Улсын Их Хурлын гишүүн Болдын Жавхлан, Уул уурхай, хүнд үйлдвэрийн сайд Гэлэнгийн Ёндон, Эрчим хүчний сайд Нансалын Тавинбэх, Байгаль орчин, аялал жуулчлалын сайд Уртнасан, Хууль зүй, дотоод хэргийн дэд сайд Солонгоо, Хууль зүй, дотоод хэргийн яамны Хууль зүйн бодлогын газрын дарга Пүрэвжавын Сайнзориг, Сангийн яамны Төсвийн орлогын хэлтсийн дарга Тэлмүүн, Татварын ерөнхий газрын дарга Заяабал, Татварын ерөнхий газрын Татварын хяналт шалгалтын газрын дарга Бадамцэцэг, Татварын ерөнхий газрын Том татвар төлөгчдийн газрын дарга Төгсжаргал, Оюу толгой ХХК-ийн гүйцэтгэх захирал Цэрэнбат.

Түр хорооны санал, дүгнэлттэй холбогдуулан асуулт асуух Улсын Их Хурлын гишүүн байна уу? Доржханд гишүүнээр тасаллаа.

Ширнэнбандийн Адьшаа гишүүн.

**Ш.Адьшаа**: Энэ Оюу толгойн талаар Түр хорооны хурал сая хуралдаад дүгнэлтээ гаргалаа. Тэгэхлээр энэ Оюу толгойн газрын гүний ус ашиглаж байгаатай холбоотой энэ асуудал дээр Уртнасан сайдаас нэг зүйлийг асууя.

Энэ Оюу толгойн ус ашиглалт дээр Түр хорооны ажлын хэсэг гарч дүгнэлтээ бид боловсруулж байгаа. Сая энд зарчмын зөрүүтэй санал гаргаж ус ашиглалт гэдэг зүйлийг нэмсэн. Ер нь энэ Оюу толгойн газрын гүний ус ашиглалтын асуудал бол өнөөдөр их анхаарал татаж байгаа. Цаашдаа энэ говийн бүсийн экологийн асуудал чинь энд хөндөгдөж байгаа юм. Энэ байгаль орчин, ус ашиглалтын асуудлаар цаашид энэ Засгийн газрын зүгээс, ажлын хэсгийн зүгээс, ер нь ямар байр суурийг энэ Рио Тинтотой хэлэлцээр хийхэд санал тавьж ажиллах санал бодлын талаар асууя гэж бодож байна.

**Г.Занданшатар**: Түр хорооны дарга Цэрэнпилийн Даваасүрэн гишүүн.

Одоо Байнгын хорооны санал, дүгнэлттэй холбогдуулж асуулт асууна.

**Ц.Даваасүрэн**: Адьшаа гишүүн бол сая Түр хорооны хурал дээр санал гаргасан. Тэгээд тэр байгаль орчинтой холбогдолтой асуудал дээр бол ус ашиглалт гэдэг үг нэмэх санал хураалт явуулаад тэр нь дэмжигдсэн байгаа. Тийм учраас таны асуудал бол энэ саналынхаа хүрээнд бол шийдэгдээд явж байна гэж ойлгож байна.

**Г.Занданшатар**: Тэгээд тав дахь санал хураалт дээр ус ашиглалт гэдэг үг нэмэгдсэн санал хураалт явагдана тэрэн дээрээ дэмжсэн, дэмжээгүй саналаа хэлж болно.

Одоо Хишигээгийн Нямбаатар гишүүн асуулт асууя.

**Х.Нямбаатар**: Баярлалаа. Би сая Түр хороон дээр ямар нэгэн асуулт асууж, үг хэлэх ямар ч боломж гаргаагүй. Ер нь цаашдаа бид нар бас л энэ дэгийн тухай хуулиар нэгдүгээр хэлэлцүүлэгтэй холбоотой гишүүд, Түр хороо, Байнгын хороонд харьяалагддаггүй гишүүд асуулт асууж, үг хэлэх энэ боломжийг жаахан нээмээр санагдсан.

Сая би энэ тогтоолын саналын томьёоллуудыг хараад, аваад сууж байна. Би өөрөө ажлын хэсгийн ахлагчаар ажилласан. Тогтоолын төслийг боловсруулж өргөн мэдүүлэх ажлыг хариуцсан хүний хувьд би бас нэг, хоёр, гурван асуулт асуух хэрэгтэй юм байна. Би Түр хорооны гишүүдээс, тэр дундаа Улсын Их Хурлын гишүүн Тэмүүлэн, Даваасүрэн нараас асууя гэж бодож байна.

Тогтоолын төслийн 1 дэх заалтын 4 дүгээр дэд заалтад хариуцаж эхэлсний дараа Оюу толгой гэдэг үг оруулж ирж байна л даа. Тэгэхээр бид цаашид Засгийн газрын хамгийн том тавьж байгаа зорилго, зорилт бол гүний уурхайн бүтээн байгуулалтыг маш хурдан дуусгаад, тэгээд олборлолт эхлүүлэх л ийм хамгийн том зорилготой байгаа.

Хоёр гэвэл үлэмж хэмжээгээр зардал ихсэж байгаа энэ төсөлд хяналт тавьж, төслийн зарцуулалт зориулалт бусаар зарцуулагдсан бол түүнийг нэхэмжилж үр дагаврыг барагдуулах ийм агуулгаар хэлэлцээрүүд явагдсан. Тэгэхээр одоо төслийн санхүүжилтийг ямар эх үүсвэрээс санхүүжүүл гэж яг энэ өгүүлбэр орж ирж байгаа юм бэ. Өөрөөр хэлбэл, яг энэ заалтаар бол далд уурхай үндсэндээ яг ямар санхүүжилтээр санхүүжсэн нь тодорхойгүй байна. Оюу толгой хариуцахгүй гэж байгаа юм бол хүмүүнлэгийн байгууллагаас өгөх юм уу. Энэ төслийг цаашид дуусгах зардлыг хэн өгөх юм бэ. Эргэн төлөгдөхгүй юман дээр энэ санхүүжилт яаж босох юм бэ. Энийгээ нэг хариулт өгөөч.

Эрдэнэс оюу толгой хариуцахгүй нь ойлгомжтой. Тэгвэл энэ үлдэж байгаа зардал санхүүжилтийг хэн яах юм бэ, үүнээс гарах үр дагаврыг хэн хариуцах вэ, зогсвол. Бид нар хэлэлцээрийн явцад төслийн зээлийн санхүүжилтийг хувьцааны санхүүжилт болгоё гэдэг санал тавьсан. Өөрөөр хэлбэл, хувьцаагаа заръя хувьцаагаа зарж, тодорхой хэмжээнд мөнгө босгоё гээд зарах тохиолдолд бид нар бас 34 хувиасаа зарах уу? Яг адилхан одоо хувь тэнцүү хувьцаагаа зарах уу?

Дээр нь би хэд хэдэн удаа гишүүдийн амнаас сонссон. Үйл ажиллагааныхаа зардал буюу олсон орлого буюу энэ cash flow-оороо цаашаа санхүүжилт хийж явж болно гэсэн. Тэгэхээр өнөөдөр Оюу толгойн борлуулалтаас ийм хэмжээний хуримтлал үүсээд далд уурхайг бүхэлд нь санхүүжүүлэх ийм cash flow үүсэж байгаа юу.

Энэ дээр та бүхэн ямар харсан тооцоо судалгаа байна? Би хэлэлцээрийн явцад энэ та бүгдийн тавьсан бүх саналуудыг айлын талд тавьсан. Оюу толгойн өрийн дарамтыг бууруулахын тулд зарим хувь нийлүүлэгчдийн зээл, төслийн санхүүжилтийн зээлийг хувьцааны санхүүжилт рүү шилжүүлэх саналыг хүртэл тавьсан. Тэгэхээр энэ дээр нэг хариулт өгөөч.

**Г.Занданшатар**: Байнгын хороо, Цэрэнпилын Даваасүрэн Түр хорооны дарга асуултад хариулъя.

**Ц.Даваасүрэн**: Нямбаатар гишүүний асуултад хариулъя. Одоо тогтоолын төслийн 1.4 дээр хариуцах гэсний дараа Оюу толгой гэж оруулж байгаа юм. Яагаад тэгж байна гэхээр одоо энэ тогтоолын төсөл дээр хөрөнгө оруулагч тал зуун хувь хариуцна гэж байгаа юм. Далд уурхайн ашиглалтад оруулж гарах бүх зардлыг хөрөнгө оруулагч тал, хөрөнгө оруулагч тал гэдэг чинь Оюу толгой биш байхгүй юу. Хөрөнгө оруулагчид. Тийм учраас энд ингэчихсэн юм.

Зуун 100 хувь хариуцаад Эрдэнэс Оюу толгой дээр нэмэлт өр үүсгэхгүй гэж байгаа юм. Тэгэхээр цаана нь Оюу толгой гэж компани дээр л өр үүсгэчих вий гэж болгоомжлоод бид нар Оюу толгой гэж нэмж байгаа юм. Хэрвээ Оюу толгой компани дээр өр үүсгэж санхүүжүүлэх юм бол Дубай хоёр болж байгаа юм. Өөрөөр хэлбэл одоо Дубайн зээлийн асуудал сайн шийдэгдэхгүй бол 2037 оноос өмнө ногдол ашиг авахгүй, ахиад Оюу толгой дээр өр үүсгэчих юм бол яах вэ 2050 он хүртэл ноогдол ашиг авахгүй.

Тийм учраас бид нар тэр Эрдэс Оюу толгой дээр нэмэлт өр үүсгэхгүй. Оюу толгой дээр нэмэлт өр үүсэхгүй, хувьцааны санхүүжилтээр хөрөнгө оруулалтаа хийгээд яв аа л гэж байгаа юм. Энэ төсөл, ер нь яах гэж одоо хөрөнгө оруулагчтай болсон гээд тэгэхээр ийм баялаг байна аа, Монголын баялаг байна аа, энэ компани хөрөнгөө оруулъя л гэсэн шүү дээ. Тэгээд хөрөнгөө л оруул л даа, тэрний төлөө одоо бид санаа зовоод л тэр компани ингээд зогсох гэж байгаа юм гээд тэдний өмнөөс ингээд яриад байх ямар ч шаардлага байхгүй.

Тийм учраас би хөрөнгө оруулагч талд 100 хувь хариуцъя аа гэж байхад одоо бид тэр талаас нь санаа зовоод байх шаардлагагүй. Тэгээд өр үүсгэхгүй яваач л гэж байгаа юм.

Хоёрт яагаад өр үүсгэх шаардлага байхгүй байна гэж 2020 онд Оюу толгой компани 1 тэрбум доллар, 1.1 тэрбум долларын борлуулалт хийсэн. 2021 онд байна шүү дээ. Үнийн зөрүүгээс 2.1 тэрбум долларын борлуулалт руу орж ирж байгаа байхгүй юу. 1 тэрбум доллар яаж байна вэ? Үнийн зөрүүгээс орж ирж байна шүү дээ. Эд нарын далд уурхайдаа эхний, одоо шаардлагатай санхүүжилт 1.4-хөн тэрбум байхгүй юу. Одоо эдний дансанд 300 сая долларыг байгаа гэж сая захирал нь ирэхдээ бид нарт хэлсэн шүү дээ. 4.3 тэрбумын 300 сая нь бидэнд байна. Бусдыг нь одоо бид нар босгох юм аа гэж. Нэн шаардлагатай. 1.4-ийг босгоход зүгээр л эндээс харахад байна шүү дээ борлуулалтын орлого дээр нь үнийн зөрүүгээс нэг тэрбум доллар бий болоод байхад бид нар энийг одоо та нар далд уурхайн санхүүжилтээ ашигла гэж хэлэх нь зөв шүү дээ, зөв.

Оюу толгой дээр өр үүсгээд яваад байх юм бол 2037 битгий хэл 2050 он хүртэл ноогдол ашиг авахгүй байхгүй тийм л зүйл. Тэр агуулгаар л бид нар Дубай хоёр болгочихгүй байх ёстой гэдгээр болгоомжилж, та нар зөвхөн Эрдэнэс Оюу толгой дээр нэмэлт өр үүсгэхгүйгээс гадна Оюу толгой компани дээр нэмэлт өр битгий үүсгэ, тэр хөрөнгө оруулагч талд 100 хувь хариуцна гээд энд өөрөө захидал дээр ирүүлчихсэн байгаагаараа 100 хувиа хариуц аа л гэж байгаа юм.

Хувьцаа ямар хувьцаа зарах вэ гэж Оюу толгой компанийн хувьцааг ерөөсөө зардаггүй шүү дээ. Туркойз тэд нар хувьцаагаа зараад л, тэгээд л одоо энэ ашигтай төслийн 66 хувийг эзэмшиж байна, бид нар ийм санхүүжилт хийж байна гээд л ингээд л явж ирсэн. Хувьцааны санхүүжилт хийх боломж нь ч тэднийд байгаа. Нэгд.

Хоёрт миний түрүүний хэлсэн үнийн зөрүүгээс зэс өссөн учраас 1 тэрбум доллар олоод байгаагаараа цаашдаа хийгээд яваа л гэж байгаа юм. Цаашдаа ч гэлээ ч гэсэн одоо 2022, 2023 онд прогноз бол зэсийн үнэ өндөр байгаа. Эд нарын хийсэн ТЭЗҮ бол нэг тонн, зэс чинь 4500-гаар хийгдсэн байгаа билүү? 4400. Гэтэл хоёр дахин үнэ өсчихөөд байхад.

**Г.Занданшатар**: Нямбаатар сайд тодруулж асууя.

**Х.Нямбаатар**: Би бас хэлэлцээрийн явцад энэ бүх саналуудыг тавиад айлын тал тэр хувьцааны санхүүжилт шилжүүлэхгүй ээ гэдэг. Ийм бас санал энэ тэр хэлсэн. Тэгээд би өнөөдөр энэ чуулганы хуралдаан нээлттэй явж байгаа учраас нэг зүйлийг хэлье гэж бодож байгаа юм. Энэ юу вэ гэвэл Засгийн газар хэлэлцээрийг энэ түвшинд одоо авч ирсэн. Үүнээс хойш бол Улсын Их Хурлын өөрийнх нь онцгой бүрэн эрх болж байгаа юм.

Энэ шийдвэрийг маань дараа нь үр дагавраас шалтгаалж үүсэх хариуцлагыг энэ зарчмын зөрүүтэй санал гаргасан гишүүд хариуцах ёстой шүү. Би үүнийг бас тэмдэглэлд одоо бичиж үлдээлгэж байгаа юм. Тэрнээс биш бид нар камер хараад би эх оронч, чи эх оронч, чи биш гэдэг ийм агуулгаар асуудалд битгий хандаасай. Бид нарын нэг хүсэж байгаа юм бол далд уурхайг...

**Г.Занданшатар**: Саналаа хэллээ. Батсүхийн Саранчимэг гишүүн.

**Б.Саранчимэг**: Баярлалаа. Тэгэхээр хэлэлцэж байгаа Улсын Их Хурлын тогтоолын.

**Г.Занданшатар**: Та түр байж байгаарай. Уучлаарай, дараа нь тодруулчих.

Тэмүүлэн гишүүн хариулъя. Тодруулга хариулт нэг минут.

**Г.Тэмүүлэн**: Тэгэхээр Оюу толгой өөрөө том төсөл өө. Энэ асуудал дээр бид нар ямар нэг алдаа гаргах эрх бол байхгүй. Монголын талын эрх ашгийг хангуулах энэ арга хэмжээг бол хуулийн хүрээнд авах ёстой. Хөрөнгө оруулалтын гэрээнд заасан зүйл заалтын хүрээнд бид нар энийг авах ёстой. Энэ тогтоолын төслийн 1.4 дээр гүний уурхай ашиглалтад орж олборлолт эхлэх хугацаа буюу 2023 оны эхний хагас хүртэлх нэмэлт зардлыг хөрөнгө оруулагч тал 100 хувь хариуцаж Эрдэнэс Оюу толгой ХХК-д нэмэлт өр үүсгэхгүй байх гэдэг асуудал дээр бид нар Оюу толгой компани гэдэг асуудлыг тавьсан. Зөвхөн энэ бол өрийг тэглэх асуудал бол биш ээ. Зөвхөн өрийг тэглэх асуудал биш. Нэг талдаа Монголын тал ирээдүйд татвар болон ноогдол ашгаар бол үр өгөөж хүртэх ёстой. Гэтэл.../минут дуусав/.

**Г.Занданшатар**: Саранчимэг гишүүн. Батсүхийн Саранчимэг гишүүн асууна.

**Б.Саранчимэг**: Баярлалаа. Тэгэхээр Улсын Их Хурлын энэ тогтоолын төсөлтэй холбоотой бас тодруулах зүйл байгаа юм. Тэгэхээр энэ оны 5 сард Оюу толгойн талаар бас мэдээлэл сонсож байхад энэ Оюу толгой төслийн байгаль орчинд нөлөөлөх байдлын үнэлгээ бол хийгдээгүй байна гэж яригдаж байсан. Тэгэхээр энэ үнэлгээний асуудал одоо ямар шатандаа явагдаж байгаа вэ? Энэ дээр одоо Байнгын хорооноос тодруулж ярьсан зүйл байна уу? Байнгын хороо тогтоолын төсөл хэлэлцэхдээ энэ төслийн 1.5 дахь заалтын энэ байгаль орчны чиглэлээр хамтран ажиллах гэснийг одоо илүү тодорхой болгох талаар бас ярилцсан зүйл байгаа юу?

Дараагийн нэг чухал асуудал бол яах аргагүй усны асуудал байгаа. Тэгэхээр энэ тогтоолын төслийн 1.5 дахь энэ заалтын байгаль орчны чиглэлээр хамтран ажиллах гэсэн агуулгад энэ усны асуудал багтаж байгаа юу? Ер нь бол Ус бохирдуулсны төлбөрийн тухай хуулиа батлагдаад эргээд журам батлагдах ёстой. Тэгээд хоёр яамны хамтарсан журам гарах байсан. Одоо болтол гараагүй байгаа. Энэ тал дээр одоо ямар шатан дээр явагдаж байгаа вэ? Хэзээ батлагдах вэ?

Ер нь бол энэ манай улсын усны нөөцийн 80 гаруй хувийг бол гадаргын, 20 хүрэхгүй хувийг бол гүний ус эзэлдэг. Тэгэхээр ер нь бол манай Монгол Улс бол бас усны нөөц багатай орны тоонд багтдаг учраас энэ усны асуудлыг бид нар бол илүү сайн анхаарч ажиллах ёстой. Оюу толгойд бол гүний усыг л одоо энэ үйлдвэрлэлдээ ашиглаж байгаа. Тэгэхээр гүний усны нөөц маш бага, удаан хугацаанд нөхөгддөг усны эргэлтийг бууруулах, энэ усны хангамжийг нэмэгдүүлэх чиглэлээрээ энэ нөхөгдөхгүй удаан нөхөгддөг энэ усыг бол одоо маш хэмнэлттэй, ус бага хэрэглэдэг болон одоо хуурай технологийг нэвтрүүлэн ашиглах, мөн энэ гадаргын усыг хуримтлуулах, шилжүүлэх, ашиглах зэрэг олон хувилбар төсөл технологиуд бас явагдаж байгаа. Тэгэхээр энэ дээр бол энэ ашиглаж байгаа ийм технологи байгаа юу?

Гүний усны ашиглалт энэ түүний байгаль орчинд үзүүлэх нөлөөллийн талаар цаашид ямар арга хэмжээ авахаар бас яригдаж байгаа вэ? Энэ тал дээр бас Байнгын хороо онцолж ярьсан уу? Энэ тал дээр тодруулга авах гэсэн юм? Баярлалаа.

**Г.Занданшатар**: Цэрэнпилийн Даваасүрэн гишүүн хариулъя.

**Ц.Даваасүрэн**: Энэ одоо бидний хэлчхээд байгаа зүйл чинь бол хөрөнгө оруулагч талаас ирсэн санал шүү дээ. Бүгд шийдэгдсэн эд биш, санал. Тэгээд саналд одоо бид нар яаж хариулах вэ гэдэг талаараа л өнөөдөр чиглэл өгсөн тогтоол гарч байна аа гэсэн үг. Байгаль орчны асуудлаар бол цаашдаа одоо хамтраад явъя гэдэг ийм санал тавьсан гэж ойлгож болно шүү дээ. Тэр байгаль орчны үнэлгээний талаар бол сайд нэмээд хариулчихна биз. Энэ талаар бол тодорхой асуудлууд бол яригдаагүй. Гол яригдсан зүйл бол усны асуудал байсан. Усны ашиглалтын асуудлаар бол бид нар түр хороо, ажлын хэсэг байгуулсан, Адьшаа гишүүн ахлаад явж байгаа. Адьшаа гишүүний ажлын хэсэг бол санал дүгнэлтээ бэлэн болгочихсон. Ер нь түр хороонд танилцуулахад бэлэн байгаа гэж ингэж хэлж байгаа юм.

Тийм учраас бид нар, ер нь энэ сая ирүүлсэн санал дотор бол харин манай талын санал болгоод, байгаль орчин дээр тодруулаад усны ашиглалтын асуудлаа бас одоо ярилцаад ингээд явна шүү гэсэн ийм зүйлийг тусгачхаад зарчмын зөрүүтэй санал гаргачхаад ингээд хураалгах гээд бэлдээд байж байна гэж ингэж ойлгож болно.

**Г.Занданшатар**: 89, Уртнасан сайд.

**Н.Уртнасан**: Саранчимэг гишүүний асуултад тодруулъя. Байгаль орчны нөлөөллийн үнэлгээ бол менежментийн төлөвлөгөө нь 2012-2020 оны хугацаанд бол хангалттай гэдэг ийм үнэлгээг бол хийсэн байгаа. Ер нь тухайн уул уурхайн компани үйл ажиллагаа явуулаад үйл ажиллагаа тогтворжсоноос хойших хугацаанд хуримтлалын нөлөөллийн үнэлгээг бол 5-6 жилийн дараагаар хийх ийм шаардлагатай байдаг. Хуримтлалын нөлөөллийн үнэлгээг хийлгэх шаардлагыг бол Байгаль орчны яамнаас Оюу толгой компанид хүргүүлсэн байгаа. 2022 онд энэ хуримтлалын нөлөөллийн үнэлгээ болон менежментийн байгаль хамгаалах менежментийн төлөвлөгөөн дээр тодорхой зардлууд тавигдсан байгаа гэдэг энэ мэдээллийг бидэнд өгсөн байгаа.

Ер нь цаашдаа хэлэлцээрт ус ашигласны болон бохирдуулсны, мөн бусад аж ахуйн нэгжийн адилаар бүрэн төлөх ийм хэлэлцээрт нэг үндсэн заалт. Мөн нөгөө талаар бол 5 жил тутам энэ усны нөөцийг хянан баталгаажуулах чиглэлийн заалтуудыг оруулахаар бид ажиллаж байна.

Гурав дахь үндсэн томьёоллыг бид нар сая хэлсэн хуримтлалын үнэ одоо нөлөөллийн үнэлгээ хийлгэх, байгаль орчны нөлөөллийн нарийвчилсан үнэлгээгээр тавигдсан, үндсэн шаардлагуудыг биелүүлэх зэрэг энэ асуудлуудаар хэлэлцээр байгаль орчны чиглэлээр ийм гурван томьёоллоор бид хэлэлцээрт одоо шинэ санал оруулахаар ажиллаж байна.

**Г.Занданшатар**: Саранчимэг гишүүн 1 минут тодруулъя.

**Б.Саранчимэг**: Баярлалаа. Тэгэхээр Ус бохирдуулсны нөхөн төлбөрийн тухай хуулийг хуулийн хэрэгжилт дээр бас ингээд хяналт шалгалт хийгдээд явж байгаа. Тэгээд энэ дээр хоёр яам хамтраад журам батлаад энэ хэрэгжих учиртай. Тэгэхээр энэ журам одоо хэзээ гарах вэ? Батлагдаад хоёр жил болчихлоо шүү дээ. Тэгээд энэ дээр тодруулж хэлж өгөөч.

**Г.Занданшатар**: 89 тодруулъя.

**Н.Уртнасан**: Саранчимэг гишүүний асуултад тодруулж хариулъя. Энэ Ус бохирдуулсны төлбөрийн тухай хуулийг хэрэгжүүлэхтэй холбоотой журмын хэлэлцүүлэг өнгөрсөн хугацаанд мэргэжлийн бүх байгууллагуудаар, мөн судлаачид, ус ашиглахдаа бохирдуулахтай холбоотой бүх аж ахуйн нэгжүүдийн энэ хэлэлцүүлгээр бол нэлээн удаан жилийн хугацаанд явагдсан журмын шинэ төсөл бол бэлэн болж Сангийн яаманд тодорхой санал авахаар хүргэгдсэн байгаа. 2022 оны 1 сараас шинэ журмаар Ус бохирдуулсны төлбөрийн тухай хуулийн шинэ журам мөрдөгдөнө гэж үзэж байгаа.

Оюу толгой компанитай холбоотойгоор асууж байвал энэ Ус бохирдуулсны төлбөрийн тухай хууль 2012 онд батлагдаж, 2019 онд нэмэлт, өөрчлөлт орсон. Оюу толгой компани бол хөрөнгө оруулалтын гэрээг байгуулснаас хойш батлагдсан хууль гэдгээр бол өнөөдрийн байдлаар ус бохирдуулсны төлбөр төлөөгүй байгаа. Байгаль орчны яамнаас ямар шаардлага хүргүүлдэг вэ гэхээр тухайн үйлдвэрлэлийн процессыг...

**Г.Занданшатар**: Одонгийн Цогтгэрэл гишүүн.

**О.Цогтгэрэл**: Баярлалаа. Оюу толгойн гэрээнд эерэг өөрчлөлт орох гэж ийм алхам хийгдэж байгаад мэдээж таашаалтай хандаж байгаа. Би өмнө нь нэг асууж байсан асуулт жаахан дутуу болчихсон тэрийгээ дахиж л асуух гээд байна л даа. Энэ 2.3 тэрбум долларыг тэглэнэ гэдгийгээ бичилт дээрээ яг эцэст нь тогтоогүй бол одоо энэ тогтоол батлагдаад гарахаар дараа нь бас тэрийгээ яах вэ. Хамгийн гол нь хоёр, гурван нөхцөл байгаад байгаа шүү дээ. Тэглэнэ гэдэг чинь энэ мөнгө алга болохгүй. Компанийн өрөнд очих юм уу, Рио Тинто-гийн оронд очих юм уу? Түрүүн Нямбаатар сайдын хэлснээр найдваргүй авлага руу гэж хэллээ. Найдваргүй авлага руу орвол жижиг хувьцаа эзэмшигч нь зөвшөөрөхгүй, дахиад тэр найдваргүй авлагын санд нь мэдээж 2.3 тэрбум доллар хуримтлагдчихсан байхгүй. Тэрийг шууд тэглэх асуудал гарч ирвэл жижиг хувьцаа эзэмшигч мэдээж энэ чинь олон нийтийн компани энэ дээр тодорхой хэмжээний эсэргүүцэл, гомдол гарна. Дахиад энэ дээр яг нэг эцсийн хувилбараа хэлээч ээ.

Өөр нэг ерөнхий асуулт нь ер нь энэ Оюу толгой дээр Рио Тинто тодорхой хэмжээний буулт хийж байгаа яг үндсэн шалтгаан ер нь цаад талдаа юу вэ? Бид нар бол ингээд нэг ийм нөхдүүдийн тавьчихсан санал дээр тойроод яриад байна л даа. Ер нь зэсийн үнэ ирээдүйд таатай байна гэдэг прогноз олон жилийн прогноз дундаж дээрээс эд нар ингэж тодорхой хэмжээний буулт хийж байна уу? Аль эсвэл өөр зарим нэг хүмүүсийн ярьж байгаагаар Оюу толгой энэ өөрийнхөө бүтцийг өөрчилж цэвэрлэж байгаад шаардлагатай бол Хятадад ч юм уу, Чалкод ч юм уу элдэв компанид зарах боломж бололцоог бүрдүүлж байгаа юм аа гэдэг янз бүрийн хардлага сэрдлэгийн өгүүлбэрүүд ч байдаг. Эдгээртэй холбоотой юу? Ер нь цаад шалтгаан бол энэ шалтгааныг тодорхой хэмжээний энэ гэрээнд эерэг өөрчлөлт оруулах боломж бололцоо, буулт хийж байгаа үндсэн шалтгааныг ер нь юу гэж үзэж оношилж хүлээж авч байгаа вэ?

**Г.Занданшатар:** Түр хорооны дарга Даваасүрэн

**Ц.Даваасүрэн**: Цогтгэрэл гишүүн тэр өр балансаас яаж одоо бичилт хийгдэж хасагдаж байгаа юм бэ гэдэг асуулт асуугаад байгаа шүү дээ? Тийм ээ. Тэгэхээр энэ дээр нэг ийм юм байгаа юм билээ. Энэ яг ирсэн захиан дээр болохоор Эрдэнэс Оюу толгой компаниас одоо хасна аа гэсэн санаагаар биччихсэн байгаа байхгүй юу. Гэтэл 2012 оны 01 сарын 20-нд энэ өрийг шилжүүлэх тухай одоо санамж бичиг гэх юм уу, гэрээ ч гэх юм уу нэмэлт гэрээ Эрдэнэс МGL-ийн эрх үүргийг Эрдэнэс Оюу толгойд шилжүүлэх тухай ингээд хөрөнгө оруулагч тал манай Эрдэнэс MGL хоёрын хооронд хийгдсэн байгаа юм. Түүгээр одоогийн энэ яригдаад байгаа 2.3 тэрбум буюу манай 34 хувийн хувьцаанд ногдож байгаа. Энэ зээлийг Эрдэнэс MGL-ээс Эрдэнэс Оюу толгой компанид шилжүүлчихсэн байгаа юм. Тийм учраас энэ санал хураалтаас бид нар зарчмын зөрүүтэй саналаар энэ өрийг Оюу толгой компанийн балансаас цэвэрлэнэ ээ гэсэн агуулгаар бол оруулчихсан байгаа. Тийм учраас бол манай талд бол энэ өр хасагдах тэр зохицуулалт би хийгдчихнэ гэж ойлгож байна. Яагаад гэвэл энэ өөрчлөлт орсноор тэгэхээр энэ өр бол өнөөдөр Эрдэнэс Оюу толгойн балансд байхгүй, Оюу толгойн балансд байгаа. Тэр яагаад ингээд байгаа юм бэ гэж. Зэсийн ирээдүйн үнэ өртөг, тэгээд ялангуяа үнэ өсөхтэй холбогдолтойгоор л бид нар бас ашиглая гэдэг л ийм тавьж тавьж л байгаа байх л даа. Ашигтай үед одоо ашиглах ёстой. Ялангуяа энэ цахилгаан машин энэ тэрийн хэрэглээ бий болж байгаа учраас бол зэсийн үнэ нэлээн тогтвортой өсөх ийм прогноз байгаа юм байна билээ.

Нөгөө талаасаа би бол одоо найдаж байгаа юм бол ингээд хоёр талаасаа бас нэг ойлголцохгүй ингээд яваад байгаа юмаа бас нэг цэгцлээд ингээд явъя гэдэг ийм хандлага байгаа болов уу гэж ингэж найдаж байгаа юм, шинэ удирдлагад нь. Тэр талаасаа одоо бодож энэ алхам хийгдсэн л гэж ингэж л ойлгож байна. Чалко зарах уу гэж. Үгүй ээ, зарах бололцоог нь бол тэр гэрээгээр хаачихсан юм байна билээ шүү дээ. Монголын талд гэж байгаа юм Айванхоу Майнз гэж байгаа юм.

Одоо бол төр Туркойз Хилл ресурс компани шүү дээ. Тэгээд энэ компанийн хувьцааг одоо өөрийнхөө болон өөрийнхөө охин компаниар дамжуулан ямар нэг байдлаар зарах тухай асуудал үүсвэл заавал Монгол Улсын Засгийн газарт бичгээр санал авна гэчихсэн юм байна билээ. Нөгөө Эрдэнэтийн 49 шиг.

Тийм учраас бол наад нэг зүгээр гадуур яваад байгаа тэдний захирал нь Хятад, одоо нэлээн ажиллаж байсан хүн байгаа энэ тэр гэдэг ч юм уу. Энэ бол өнөөдрийн бидний энэ үйл ажиллагаанд жаахан дарамт үзүүлсэн л ийм юм. Түүнээс биш одоо яг бодитойгоор үүнийг тийм амархан зарчих боломж бол байхгүй. Манай энэ компанийг эзэлж байгаа, эзэмшиж байгаа TRQ -гийн хувьцааг бол зарах боломж байхгүй. Тэр тусмаа Оюу толгойн 66- г зарах боломж байхгүй. Монголын талтай зөвшилцөлгүйгээр заавал зөвшилцөж байж л зарах асуудал. Зүгээр тэр үед нь харин хөрөнгө санхүүгээ яаж шийдэх вэ гэдэг л зүйл гарч болзошгүй. Тэгэхдээ энэ бол өнөөдөр тавигдсан асуудал биш. Бид бас энэ талаас нь сонин хэвлэлээр явж байгаа юмыг хараад бас нягталсан. Тэгээд ийм л зүйл байгаа юм билээ. Ямар ч гэсэн манай талаас санал авч зөвшөөрөл авч байж зарах юм байна билээ гэж.

**Г.Занданшатар**: Хаянгаагийн Болорчулуун гишүүн.

**Х.Болорчулуун**: Оюу толгойн гэрээ 2009 онд анх байгуулагдахад зэсийн үнэ нэг тонныг 4400-аар тооцож байсан. Ингээд 2023 оноос буюу одоо 2 жилийн дараагаас жил хагасын дараагаас Монгол улс хоёр талд цэвэр ашгаа хүртэнэ гэхчлэн тооцож байсан. Тэгээд ер нь ашгаа хүртээд ирэхээр Монголын тал 51 хувь болно гэсэн 50 дугаар тогтоол байгаа шүү дээ. Тэгэхээр хэзээ ч Монголыг 51 хувь болгохгүй эрхлүүлэхгүй үүднээс ашгаа дарж ашгаараа ажиллах биш цаашаа ингээд зээл авч хүүжих тэр зээл нь одоо дэлхий нийтийн авдаг жилд 2, 3 хувьтай доллар биш 9-10 хувьтай ийм өндөр хүүгээр хүүжих ийм л одоо процесс явагдаад байгаа шүү дээ. Анх бол 5.1 миллиард долларыг бүх гүний болон ил уурхайгаа ашиглана гэсэн. Тэгтэл одоо 3 дахин нэмэгдээд 15 миллиард доллар давчхаад явж байна аа. Тэгэхээр энэ 15 миллаард доллар дотор чинь одоо 4 миллиар гаруй долларыг дор хаяад 4.1 гэж үзэж байгаа юм. Оюу толгойдоо ашиглаагүй ийм мөнгө байна. Ялангуяа Дубайн гэрээг ингэж оруулаад хөндлөнгийн аудит орохоор гарна гэсэн тооцоо байгаа юм аа.

Тэндээсээ үйл ажиллагаагаа явуулах ёстой байхгүй юу. Түүнээс өнөөдөр 2.3 тэрбумыг одоо хүчингүй болгосон юм шиг байгаад. Дахиад зээл аваад байвал дахиад 4.3 тэрбумыг авна гэхээр чинь юу гэсэн үг юм бэ. Зүүн гараараа нэг жаахан зээл авахгүй юм шиг байгаад баруун гараараа их зээл аваад байвал хэзээ ч Монгол Улсад ашгаа өгч чадахгүй шүү дээ. Нямбаатар гишүүн их хариуцлагагүй асуулт асууж байна. Түр хорооны гишүүд хариуцах юм уу? Ингээд үйл ажиллагаа нь гацвал гээд. Яг 6 жилийн өмнө Сайханбилэг энэ индэр дээрээс тэгж хэлж байсан байхгүй юу. Бид нар яагаад энэ попрогчид гацаагчид, Оюу толгойг хөдөлгөе гэсэн нэртэй яахаараа засагт орохоороо ингээд эрх мэдэлтэй болонгуутаа ард түмнийхээ эрх ашгийн эсрэг юм ярьж байдаг юм бэ?

Хэрвээ дахиж зээл аваад хэзээ ч Монголын тал ашиг хүртэхгүй байвал харин Нямбаатар сайд та өөрөө хариуцах юм уу? Та хариуцаж чадахгүй байхгүй юу. Сайханбилэг хариуцаж чадаагүй юм. Хар толгойгоороо хариуцна гэж нэг хэлж байсан, хариулж чадаагүй юм. Та нар эрх мэдэлд очихоороо битгий ингэж бай за юу. Чи хариулаарай юу юу гээд байгаа юм гэж. Чи бол аль хэдийн түрүүнд 70 хувь гэхэд нь ТУЗ-д нь өгчихье бараг зөвшөөрчихье гээд Нямдорж та хоёр их боломжийн санал гээд ярьж байсан шүү дээ.

Засгийн газар та нар сайндаа ч одоо ийм байдалд хүргээгүй юм, за юу. 2.3 тэрбумын зээлийг хүчингүй болгочхоод. Дахиад 4.3 тэрбум долларын зээл авна гэдэг чинь юу гэсэн үг юм бэ үүнийг зөвшөөрч болох юм уу? Болохгүй байхгүй юу. Ойлгомжтой гаргалгаа шүү. Тоо шүү дээ.

**Г.Занданшатар**: Норовын Алтанхуяг гишүүн.

**Н.Алтанхуяг**: Хэдүүлээ тал талаасаа их сайн ярих ёстой. Би анхнаасаа л нэг юм ярьсан шүү дээ. Түр хороон дээр ороод л бид нар одоо бүгдээрээ хоорондоо ойлголцолтой байж байж энэ гэрээ цаашаа амжилттай явна шүү. Засгийн газар, Их Хурал, Ерөнхийлөгч гэдэг юм уу, ажлын хэсэг гэж ингэж талцах юм бол тэгээд л дуусна. Бид нарын гашуун туршлага энэ шүү дээ. Тэгээд яах гэж сая хоёр, гурван өдөр бид нар ингээд чуулган дээрээ хаалттайгаар ярьсан юм. Ойлголцохгүй юм байвал ойлголцоод авъя л гэж ярьсан юм л даа. Тийм учраас одоо энэ дээр хэн нэгэн рүүгээ буруу чихээд хэрэггүй. Энэ дээр Монгол хожиж гарах ёстой. Би тэр талд байгаа гэдгээ аль дээр хэлчихсэн шүү дээ. Надад нэг ийм хоёр асуулт байна л даа. Би бол энэ тогтоолын төсөл орж ирэхэд нь анхнаасаа л эргэлзээд хэлсэн. Тэгэхдээ би энэ хэлэлцээ хийж байгаа хүмүүст бас хэцүү зовлонтой юм байгаа байх аа. Тэгэхээр тэр маневраа өөрсдөө ингэж батлуулаад явахад та нар маневрлах чадвараа авч үлдэж байна гэж ойлгоод, тэгээд хоорондоо тохироод яваарай л гэж хэлсэн. Тэрнээс биш энд орж ирээд одоо ингээд үг үсгээр хөөцөлдөөд маргаад байх шаардлагагүй хоёр асуулт ийм байгаа юм аа.

Одоо ингээд 2.3 ч билүү тэрбумыг ингээд хүчингүй болгоно, тэгээд хорин хэдэн тэрбум чинь цаасан дээр байгаа тоо л доо. Тэгэхээр энэ ер нь хэзээ тэгээд бүгдээрээ хүчингүй болох юм гэж би асуусан шүү дээ. Одоо үүнийгээ дахиад асуумаар байна. Хэн Солонгоо байна уу? Энд Солонгоо хөрөнгө оруулалтын гэрээ юм уу энэ хувь нийлүүлэгчийн гэрээнд өөрчлөлт заавал оруулж байж энэ чинь ноль болохгүй юу? Миний асуулт ойлгож байна уу? Түүнээс биш Их Хурлын тогтоолд нэг удаа гаргаад нэг хэсгийг нь тэглээд, дахиад нэг тэглээ, дахиад нэг ийм юм болох болж болохгүй байх гэж боддог.

Хоёр дахь нь Дубайн гэрээг заавал анхнаасаа хүчингүй гэнэ үү одоо энүүгээр ингээд хүчингүй болж байна. Ямар ч байсан хүчингүй болж байгаа юм. Тэгээд тэр Сайханбилэг гэдэг нөхөр юу хийсэн юм гэхлээр гарч ирээд хүчиндээд ийм гэрээг байгуулсан. Энэ гэрээ миний ойлголтоор бол Засгийн газар Их Хуралтай ярихгүйгээр хийсэн учраас хүчингүй л гэрээ л дээ. Тэр маргааныг нь хаячихъя. Энэ гэрээ одоо ингээд хүчингүй болонгуут, миний асуултад хариулаад өгөөрэй.

Нөгөө нэг манай Засгийн газрын үеийн бий болгосон гурван сайд гараад хамтраад олчихсон байгаа тэр анхны хөрөнгө оруулалтын хэтрэлт гээд нэг аравны хэд байна. Хэдээр тогтсон бол. 1.8 орчим тэрбум америк долларыг одоо тэд нар буцааж төлөх нь сэргэх үү? Өөр бусад их олон актууд байгаа. Татварын актууд тэд нар бас буцааж тэдний талд төлөхөөр ингэж яригдах уу, яригдахгүй юу?

Гурав дахь асуулт, сая энэ гишүүдийн эмзэглээд байгаа зүйл шүү дээ. Эрдэнэс Оюу толгой дээр өр бичихгүй, тэгээд Оюу толгой дээр юм бичигдвэл яасан юм гэдэг шиг. Тэгвэл энэ Оюу толгой, Туркойз Хилл хоёрын баланс ижил байх ёстой гэж надад бас хүмүүс мессеж бичээд байгаа. Ижил байх ёстой. Тайлан нь адилхан байх ёстой байхгүй юу. Яахаараа тэднийх дээр өргүй. Манайх дээр өртэй бичигдээд байдаг юм. Би Эрдэнэс Оюу толгойг яриагүй шүү. Бүр нөгөө хоёрыг ярьж байна шүү дээ. Ийм юмныхаа учир начраа ололцоход юундаа уурлах вэ дээ. Бид нар энэ ард түмний өмнө энэ юмыг зөв болгох ёстой, алдааг засах ёстой гээд ингээд л ярилцаад сууж байгаа хүмүүс шүү дээ. Энэ дээр нэг хариултаа авчихъя.

Би тэгээд дараа нь санал дээрээ бас санал хэлнэ.

**Г.Занданшатар**: Солонгоо 83. Хууль зүйн дэд сайд Солонгоо хариулъя.

**Б.Солонгоо**: Алтанхуяг гишүүний асуултад хариулъя. Тэгээд энэ 2.3 тэрбумын өр бол Эрдэнэс Оюу толгой компани 34 хувийг одоо Оюу толгойд эзэмшиж байгаа хувь эзэмшилтэй хувь тэнцүүлж хувь хөрөнгө оруулалт хийхдээ холбогдуулж Туркойз Хилл компаниас авсан зээл байгаа. Тэгээд энэ бол анх авсан үндсэн зээл болон одоо хуримтлагдсан хүү тооцогдоод өнөөдрийн байдлаар 2.3 тэрбум америк доллар гэж байгаа. Тэгээд энэ өр тэглэгдэх асуудал бол Туркойз Хилл компанийн баланс дээр бол тэглэгдэнэ гэдэг нь манайхаас одоо энэ авлагаа авахгүй гэдэг байдлаар бол шийдэгдэх байх. Рио Тинто компани бол Туркойз Хилл компанийн төлөөлөн удирдах зөвлөлөөр энэ асуудлыг бол хэлэлцэж батлах ёстой.

Өр тэглэх асуудал заавал ч үгүй хувь нийлүүлэгчийн гэрээ болон хөрөнгө оруулалтын гэрээнд өөрчлөлт оруулах зайлшгүй шаардлагатай бол биш. Тэгэхдээ ер нь цаашдаа бид нар энэ тогтоолын төсөл батлагдсанаар яриа хэлэлцээ дууслаа гэсэн бол үг бол биш. Үргэлжлүүлээд асуудлуудаа ярилцана. Ялангуяа одоо татварын акттай холбоотой, татварын маргаантай холбоотой асуудал бол байгаа. Энэ бол яг хөрөнгө оруулалтын гэрээний зарим зүйл, заалтыг хэрхэн тайлбарлах вэ гэдгээс үүсэж гарч байгаа маргаан бол байгаа.

Эрдэнэс Оюу толгой компани өргүй болсноор бид нар цаашдаа бас яг адил түвшинд гадаадын хөрөнгө оруулагч талтай яг адил түвшинд адил нөхцөлөөр ноогдол ашиг авах боломж бүрдэнэ. Өртэй 34 хувь дээр өртэй байснаар одоо ямар асуудал үүсээд байсан бэ гэхээр бид нар ирээдүйд авах ногдол ашгаасаа энэ өрийг төлөх ёстой болоод байсан. Тэгэхлээр бас гадаадын хөрөнгө оруулагч талд Туркойз Хилл компани ноогдол ашиг авахад манай өр төлөгдөх ёстой учраас ноогдол ашиг авах хугацаа хойшилж, ер нь ногдол ашиг авахааргүй тооцоолол гараад байсан.

Тэгэхлээр энэ асуудлыг бид нар шийдвэрлэх зорилгоор Туркойз Хилл компани ямар нөхцөлөөр ноогдол ашиг авна. Засгийн газар 34 хувьтай ногдуулж бас яг адил нөхцөлөөр ногдол ашиг авах нөхцөл бол бүрдэж байгаа.

Дубайн гэрээтэй холбогдуулаад энэ асуудлаар зарчмын зөрүүтэй санал орж байна гэж ойлгож байна. Тэгэхлээр бас үүнтэй холбогдуулаад үргэлжлүүлээд ярилцах асуудлууд гарах байх аа.

Хөрөнгө оруулалтын одоо зардал хэтэрсэн асуудалтай холбогдуулаад гүний уурхайн хөрөнгө оруулалтын зардал хэтэрсэн асуудал дээр хөндлөнгийн аудит оруулахаар Оюу толгой компанийн төлөөлөн удирдах зөвлөлөөс шийдвэрлэсэн байгаа. Тэгээд энэ саналыг Засгийн газрын ажлын хэсгээс оруулсан. Тэгээд энэ аудитын дүгнэлт ямар гарахаас шалтгаалаад бид нар бас цаашдаа дараа дараагийн алхмуудаа авч хэрэгжүүлэх боломжтой гэж харж байгаа.

**Г.Занданшатар**: Норовын Алтанхуяг гишүүн тодотгож асууя.

**Н.Алтанхуяг**: Манай ажлын хэсэг сайн үзээрэй миний ойлгож байгаагаар Их Хурлын нэг удаагийн тогтоолоор өр тэглэх биш Жавхлан Сангийн сайд аа. Энэ бол одоо надад энд нөгөө хувь нийлүүлэгчдийн гэрээ байна. Хувь нийлүүлэгчдийн гэрээний 10.3 дээр санхүүжилтийн хүүгийн хувь та сайн үзээрэй. Үлдэгдэл төлбөрийг буцаан төлөх гээд 10.4 энэ хавьд өөрчлөлт орох юм болов уу, хөрөнгө оруулалтын гэрээнд өөрчлөлт орох л байх. Тэгж байж л алга болох болов уу гэж бодогдоод байгаа юм. Үүнийгээ ер нь үзээрэй бид нар нэг тал шүү дээ. Та нар яагаад хоёр гурван тал шиг юм яриад байгаа юм? Засгийн газартайгаа ч нэг тал. Би баргийн юман дээр Засгийн газар дээр чинь нэг тал болж өгөхгүй байгаа. Харин энэ дээр бол нэг тал болчхоод байгаа.

Тэгээд одоо битгий хоорондоо ингээд маргаад байна л даа. Одоо энэ дээр зөв шийдлийг олмоор байна. Тэгэхээр би санал дээрээ хэлье дээ.

**Г.Занданшатар**: Солонго 83.

**Б.Солонгоо:** Бид нар энэ асуудлыг илүү нарийвчилж судалъя. Тэгээд ер нь одоогийн байдлаар энэ асуудал хувь нийлүүлэгчдийн хүрээнд шийдэгдэх бүрэн боломжтой гэж харж байгаа. Тэгэхдээ цаашид бас олон ярилцах асуудал байгаа.

Тогтоолын төсөл гарснаар яриа хэлэлцээ дуусахгүй ээ.

**Г.Занданшатар**: Ер нь энэ Алтанхуяг гишүүний хэлж байгаа зөв шүү. Бид нар хаалттай хэлэлцэх үедээ их ажил хэрэгч асуудлаа ярьж нэг санаа зорилготой нэгдмэл байсан. Өдий хүртэл амжилтад хүрч ахицтай явж байгаа бол Улсын Их Хурал, Засгийн газар, гишүүд нэг санал бодолтой байж нэгдмэл ойлголтод хүрч ойлголцож явсны үр дүн.

Хүмүүс энэ дээр бол одоо бие биеийгээ дайраад үгүйсгээд байх шаардлага байхгүй. Тийм учраас үүнийг анхаарч аль болох сайжруулах талаасаа л бүгд өөр өөр өнцгөөс харж болно шүү дээ. Тэгээд бие биеийгээ хүндэтгэж харьцах хэрэгтэй.

Даваажанцангийн Сарангэрэл гишүүн асуулт асууна.

**Д.Сарангэрэл**: Баярлалаа. Оюу толгойн асуудал эдийн засаг бизнесийн асуудал биш. Улс төрийн асуудал болоод олон жил болж байгаа л даа. Тэгээд нөгөө мөсөн уулын орой руу манай улс төрчид хүрсэн, хүрсэн. Би Бат-Эрдэнэ гишүүн, Даваасүрэн гишүүн, Болорчулуун гишүүн, Алтанхуяг гишүүн, манай одоо фенг шуй Ганбаатар гишүүн, мөн Уянгаа гишүүн гээд манай олон одоо бас эх оронч сэтгэлтэй ийм гишүүд маань тэмцсэн шүү. Түүний үр дүн гарсан. 6 жил болсон доо, тэгээд бас олон Засгийн газрын нүүр үзсэн.

Одоо энэ Оюун-Эрдэнийн Засгийн газар, Засгийн газрын гишүүд, манай Нямбаатар сайд, Жавхлан сайд, манай Солонгоо Хууль зүйн дэд сайд байна. Тэгээд өөр хүмүүсийн нэр орхигдуулсан бол уучлаарай. Та бүхний маань хамтын ажиллагаа хүчин чармайлтын үр дүнд өнөөдөр энэ Оюу толгой хонгилын үзүүрт гэрэл харагдах хэмжээнд очсон та бүхэндээ талархаж байна. Одоо ард түмэн биднээс юу хүсэж байна гэвэл Дубайн гэрээнд өөрчлөлт хийхээр улс орны эдийн засаг, ард түмний амьдралд ямар ахиц өөрчлөлт гарах юм бэ? Яаж мэдрэгдэх юм бэ гэдгийг хүлээж байгаа.

Мэдээж хэрэг одоо 2.3 тэрбум төгрөгийн өрийг тэглэнэ, ногдол ашгийн хугацаа наашилна гээд ингээд ярьж байна. Тэгэхээр энэ бол ер нь цаг хугацаа, хөрөнгө мөнгөний хэмжүүрээр хэрхэн яаж илэрхийлэгдэхээр байгаа вэ? Энэ мэдээллийг олон нийттэйгээ хуваалцаач ээ гэж би та бүхнээсээ хүсэж байна. Баярлалаа.

**Г.Занданшатар**: Цэрэнпилийн Даваасүрэн гишүүн, ажлын хэсэг бас хариулж болно.

**Ц.Даваасүрэн**: Ер нь өнгөрсөн хугацаанд 2009 оноос хойш тэгээд л олон л хүмүүс үүний талаар асуудал ярьж явсан тийм ээ. Тэгэхээр ер нь яах вэ тэр Засгийн газрын ажлын хэсэг ч гэлээ гэсэн бас Их Хурлаас оруулаад л. Үгүй ээ, тэр ажлын хэсэг хуралдлаа гэх бүрд нь л очиж суусан. Одоо зар хүрээгүй юм гарчхаагүй л бол одоо бид нар очоод л суусан. Тэр хэлэлцээрт нь бас оролцоод л явсан шүү дээ. Одоо тэгээд би л бүгдийг шийдчихсэн гээд нэг нь тэгээд байж одоо бас болохгүй гэж би бодож байна. Би тэр одоо ирсэн төлөөлөгч нартай нь бүгдтэй нь л уулзсан. Тэр компанийн захиралтай нь бас уулзсан.

Тийм учраас би энэ хамтын л одоо Их Хурал, Засгийн газрын бас тодорхой үр дүн гарч ийм санал ирсэн гэж ингэж ойлгож байгаа юм. Ямар ахиц гарч ногдол ашиг наашлах, 2037 оноос наашлах уу гээд байгаа юм. Үгүй ээ, энэ 2037 он хүргэчихсэн юм чинь өөрөө Дубайн зээл байхгүй юу. Дубайн зээлийг бол энэ дээр яг тэр хөндлөнгийн аудит оруулж байж шийдье гэж байгаа юм. Хөндлөнгийн аудит оруулаад тодорхой хасагдахаар болох юм бол 37 оноосоо наашилна. Сая нэг цухас нэг хоорондоо маргалдаад авсан юм бол үгүй ээ, дахиад нэмэлтэ зээл авах юм бол юун одоо таны асуугаад байгаа наашлах тэр ард түмний хүлээгээд байгаа ахиц байх юм. Байхгүй болох байхгүй юу. Одоо би зүгээр шулуухан л хэлье.

Тийм учраас бид нар одоо та нар хөрөнгө оруулагчийнхаа үүргээ 100 хувь гүйцэтгэе гэж энд бичсэн байна. Түүнийгээ одоо гүйцэтгэе л гэж байгаа юм. 100 хувь. Тэд нар хөрөнгөө оруулъя, бид нар баялгаа гаргая л гэсэн ийм л зүйл шүү дээ. Тэд нар зээлд зуучлах байсан юм бол бид нар зүгээр одоо оператор шахуу компани авхуулаад л, тэгээд зээлээ аваад л энэ төслийг чинь хийгээд явчхаж болно шүү дээ. Тэгээд тэд нар хөрөнгөө оруулах ёстой. Хэрвээ одоо ингээд хөрөнгөө оруулаад энэ зэсийн үнэ өндөр байгаад ингээд далд уурхай ашиглалтад ороод явах юм бол ёстой харин тэр таны асуугаад байгаа ямар ахиц дэвшил гарах вэ? Ард түмний хүлээгээд байгаа тэр хүлээлт, горьдлого одоо нааштай шийдэгдэнэ.

Зээл аваад явчих юм бол байхгүй байхгүй. Би зүгээр шулуухан хэлье, байхгүй. Харин хожим хэн энэ зээлийг авсан бэ гэдэг л юм болно. Энэ чинь яриад байгаа юм. 2.3-ыг тэглэчхээд, 4.3 тэрбум долларын зээл яригдах гээд байгаа байхгүй юу. Үгүй ээ, энэ чинь одоо хоёр дахин их зээл нэмж авчхаад 2,3-ыг тэглэчихсэн гээд сууж байдаг тийм мулгуу байж болохгүй шүү дээ бид нар.

Тийм учраас би бол тэр хувьцааныхаа санхүүжилтийг хийгээд одоо жинхэнэ хөрөнгө оруулагчаараа ажилла аа л гэж байгаа юм. Одоо үүнийг үнэхээр тэглэчих юм бол бас мэдээж хэрэг. Одоо тэр 2,3 дээр мөн ахиц мөн. Би бол одоо тэрийгээ тэглэчих байх гэж үнэхээр найдаж байна. Тэгэх юм бол энэ төсөл цаашдаа зөв яваад эхэлнэ. Тэгээд одоо яг тэр хөрөнгө оруулагчийнхаа үүргийг хүлээгээд. Тийм ээ, дэлхий дээр олон санхүүгийн арга механизмууд байна шүү дээ. Энэ сайн төсөл, ашигтай төсөл. Монголыг өрийн схемийг тэр өр төлдөг схем рүү нь оруулж, өрөөр зээлийн хүүгээр, үндсэн төлбөрөөр ашгаа авдаг байдлаасаа бол татгалзах ёстой. Би тэгнэ гэж найдаж байна. Тэгэх гэж байгаа байх гэж ойлгож бид нар энэ саналыг хүлээж авсан. Тийм хариуг бид өгье гэж хүсэж байгаа.

**Г.Занданшатар**: Сарангэрэл гишүүн тодруулъя, Даваажанцангийн Сарангэрэл гишүүн тодруулъя.

**Д.Сарангэрэл**: Тэр тэглэгдэх 2.3 тэрбумыг би төр гэж андуурсан байна шүү уучлаарай. Энэ далд уурхайн бүтээн байгуулалтын зардлыг бид хариуцахгүй болсон тухай бас ийм таатай мэдээ сонсогдоод. Дээр нь энэ Дубайн гэрээнд өөрчлөлт оруулснаар 2023 оноос бид бас эдийн засгийн өсөлтдөө нэлээн өөрчлөлт орох гэсэн ийм таатай мэдээллүүдийг сонссон учраас би үүнийг хэр бодитой юм бэ? Олон нийтдээ өнөөдөр бид юу хийлгэх ийм боломжтой болсон юм бэ гэдэг энэ зүйлийг л тодруулж байгаа юм л даа.

Үүнийг би Түр хороон дээр, Засгийн газрын түвшинд та бүхнийг нэлээн сайн ярилцаад мөнгөн дүнгээр илэрхийлэх, цаг хугацааны хүчин зүйлээр илэрхийлэх ийм мэдээлэлтэй болсон болов уу гэж ингэж бодож байгаа юм. Тэгээд өнөөдөр тогтоолын төсөл батлах гэж байна гэж бодож сэтгэл дүүрэн байгаа шүү дээ. Тийм болохоор тодруулга хиймээр байна. Даваасүрэн гишүүн ээ.

**Г.Занданшатар**: Ажлын хэсгээс хариулах уу? Далд уурхай ашиглалтад орох юм бол төсөвт орох орлого 1.5-6 тэрбум орчим доллароор нэмэгдэнэ гэсэн тооцоо ярьж байгаа. Ёндон сайд хариулах уу? 85.

**Г.Ёндон**: Сарангэрэл гишүүний асуултад хариулъя. Өнөөдрийн энэ далд уурхайн бүтээн байгуулалтын хугацаа наашлах гэж байгаа гэдэг энэ бол маш зөв хэрэг. Ийм үйл явдал. Яагаад вэ гэвэл гүний уурхайн нэг тонн хүдэрт агуулагдаж байгаа ашигтай эрдсүүдийн маань агуулга 3-4 дахин өндөр байж байгаа. Зэсийн агуулга алт ч бас нэлээн өндөр агуулгатай. Тэгэхээр юу гэсэн үг вэ гэвэл өнөөдөр Оюу толгойн энэ уулын баяжуулах, Оюу толгойн үйлдвэрийн хүчин чадал маань олборлосон хүдрийнхээ хэмжээгээрээ биш баяжуулах үйлдвэрийнхээ 40 сая тонн гэсэн хүчин чадлаар хязгаарлагдаж байдаг.

Тэгэхээр өнөөдөр ч 40 сая тонн хүдэр баяжуулж байгаа боловч авч байгаа баяжмалын хэмжээ нь гүний уурхай бүрэн хүчин чадлаараа ашиглалтад орсноос хойш бол гурав, арав дахин хэмжээгээр нэмэгдэх юм. Зэсийн одоо баяжмалын хэмжээ. Үүнийгээ дагаад нөгөө бид нарын авдаг борлуулалт дээр суурилан авдаг одоо татвар хураамжууд бүгдээрээ нэмэгдэнэ ээ гэсэн үг. Сүүлийн 2009-2020 оны үеийн байдлыг харахад ойролцоогоор 1.4 тэрбум долларын ийм борлуулалтын орлого байдаг бол энэ маань үндсэндээ бараг 3 дахин нэмэгдэнэ ээ. 5 тэрбумын хавьцаа очно гэсэн ийм бид нарын тооцоолол байж байгаа.

Гүний уурхайн ордын нөөц бол харьцангуй сайн судлагдсан учраас энэ бол бүрэн боломжтой гэж бид нар хүлээж байгаа.

Баярлалаа.

**Г.Занданшатар**: Жавхлан сайд.

Ер нь тэгээд төсөвт яг хэдий орлого нэмэгдэх вэ? 1.5-6 тэрбум доллар гэдэг чинь 5 орчим их наяд төгрөг гэдэг чинь улсын төсвийн одоогийн орлого 30 хувиар нэмэгдэнэ гэсэн үг биз дээ. Жавхлан сайд хариулчих.

Болдын Жавхлан сайд.

**Б.Жавхлан**: Одоо байгаа төсөвтэй харьцуулах юм бол тийм л дээ. 1.5 тэрбум доллар маань тэгээд 30 хүрэхгүй, харин 27-28 хувь орчим юм уу одоогийнхтой харьцуулахад бол. Ирээдүйд харьцуулах юм бол манай төсөв бол нэлээн тэлнэ. Дотоодын нийт бүтээгдэхүүн ч тэлнэ, тэгээд түүнтэй харьцуулах тооцоолол бол өөр гарна.

**Г.Занданшатар**: 1.2-1.4 их наяд төгрөг орлого нь бол нийт яах вэ нөгөө компанийх нь орлого бол 1.5 гэсэн. Сая бол гурав дахин нэмэгдэнэ гэж байна.

**Г.Занданшатар**: Тогмидын Доржханд гишүүн асуулт асууя.

**Т.Доржханд**: Баярлалаа.

Ердөө долоо, арав хоногийн өмнө бүгдээрээ хэвлэлийн хурал хийж байгаад энэ бол маш сайн, одоо нөгөө талаас буулт хийлээ, тэгээд ажлын хэсэг үр дүн гаргалаа гээд нийтээрээ нэг ойлголттой болсон шүү дээ. Тэгээд Алтанхуяг гишүүнтэй би бас санал нэг байгаа. Өнөөдрийг хүртэл бид нар ямар нэгэн улс төр хийгээгүй. Монголчууд нэг талдаа байсан шүү. ХҮН намынхан нэг талд байсан шүү. Ардчилсан намынхан ч гэсэн нэг талдаа байсан. Ажлын хэсэгт нь орсон шүү. Даваасүрэн гишүүн бид нар цуг суугаад л ажлын хэсэгт нь ороод тооны машин бариад яах вэ, ийх вэ, загвар гээд л бүгд л юмаа ярьсан. Өнөөдрийг хүртэл нэг ч ярилцлага өгөөгүй шүү. Нууцын гэрээнд гарын үсэг зурчихсан гээд л амаа хамхиад л явж байгаа. Үр дүн гарсан гэж бодож байгаа. Ажлын хэсгийн хувьд бол сайн ажилласан гэж дүгнэлт хийж байгаа.

Тэгэхдээ одоо өнөөдрийн түвшинд нэг тодорхой болгохгүй бол иргэд жаахан буруу мэдээлэлтэй болчих вий гээд би бас буруу мэдээлэлтэй болчихлоо. Тодруулж өгөөч ээ. Ердөө хоёр өдрийн өмнө Монгол Улсын Ерөнхий сайд тэр индэр дээр сууж байгаад гүний уурхайн хөрөнгө оруулалт 80 гаруй хувьтай байна. Тэгээд үүнийгээ яаж ийж байгаад хийх нь зүйтэй. Нэмэлт эх үүсвэр хэд шаардлагатай юм бэ гээд асуухад 1.4 тэрбум доллар шаардлагатай гэж тов тодорхой хэлсэн шүү дээ. 1.3-1.5 гээд. Тэгсэн чинь одоо энэ 4.3 гэдэг тоо яваад байх юм. Тэгээд энэ дээрээ бодитой мэдээлэл өгөөч. Ажлын хэсгийнхэн, Байнгын, Түр хорооны дарга аа, нэг.

Хоёр дахь нь болохоор 2037 он гэдэг юм хэрвээ нэмэлт эх үүсвэр авах юм бол 2050 он болчихно гэсэн ийм мэдээлэл хийж байна. Яг энэ тооцоо судалгаа нь бас байгаа юу? Яг ингээд бүгдээрээ хатуу тоон дээр тооцоон дээр яримаар байгаа байхгүй юу. Энэ дээр бас нэг хариулт авчихмаар байх юм.

Надад ирж байгаа мэдээллээр болохоор энэ төслийн онцлог нь юу вэ гэхээр, гүний уурхайн хөрөнгө оруулалт нь бол анхны хөрөнгө оруулалт нь өндөр байдаг. Цаашаагаа урсгал хөрөнгө оруулалт нь бол бага байдаг. Тийм болохоор цаашдаа их хэмжээний зардал, хөрөнгө оруулалтын асуудал гарахгүй, гарлаа ч гэлээ гэсэн энэ бол Монголын талд өр болж үүсэхгүй юм байна гэдэг ийм ойлголттой байна. Яг усан цахилгаан станц. Анхны хөрөнгө оруулалтаа хийгээд л Канадын усан цахилгаан станцын үед шүү дээ. Одоо Дамдинням гишүүн эд нар мэднэ дээ. Ингээд 20, 30 жил, одоо 1940, 1950 онд хийсэн усан цахилгаан станц чинь ажиллаж байдаг байхгүй юу. Тэгээд анх анхны хөрөнгө оруулалтаа сайн хийх юм бол нөгөөдөх нь урсгал зардал гэж байдаггүй, ашгаа өгөөд явж байдаг. Гүний уурхай бас мөн адилхан цаашаагаа их хэмжээний хөрөнгө оруулалт хийхгүй ээ гэсэн ийм ойлголттой байгаа. Үүнийг мэргэжлийн уул уурхайн сайд нь бас хэлээд өгчихмөөр байна. Тэгэхгүй л ингээд цаашдаа их хэмжээний өр үүсэх нь ээ. Тэгээд цаашаа ингээд энэ байдал чинь үүсэх гээд байна гэдэг байдлаар ойлгуулаад явбал бүгдээрээ нөгөө иргэддээ буруу ойлголт өгчих вий дээ. Тэгээд энэ дээр тодорхой хариулт авмаар байна.

Баярлалаа.

**Г.Занданшатар**: Цэрэнпилийн Даваасүрэн гишүүн Түр хорооны дарга асуултад хариулъя.

**Ц.Даваасүрэн**: Доржханд гишүүний асуултад хариулъя. Тэгэхээр бид нар өөрөө байгаагүй билүү. Нөгөө Рио Тинто компанийн гүйцэтгэх захирал ирээд бид нартай уулзсан шүү дээ. Байгаагүй билүү. Тэр уулзалт дээр бол хэлсэн юм. 4.6 тэрбум доллар шаардлагатай гэж. Тэгээд 300 сая нь бол одоо дансанд байна. 4.3 шаардлагатай байна. Нэн тэргүүнд далд уурхайг ашиглалтад оруулахад 1.4, 1.7 нь бол тэр нөгөө зээлийн төлбөрүүд байгаа юм байна билээ. Тэгээд нөгөө нэг юуг нь бол би одоо яг санахгүй байна, ийм 3 төлбөр байгаа гээд бид нарт танилцуулсан учраас энэ бол албан ёсны зүйл. Тэдний Ерөнхий захирлын бид нарт хэлсэн санал.

Ер нь яах вэ, бид нар хэрвээ 2.3 тэрбум долларыг одоо ингээд тэр чинь шилжүүлчихсэн учраас Оюу толгойн баланс дээр байгаад байгаа байхгүй юу. Эрдэнэс Оюу толгой биш. Ингээд үүнийгээ одоо тэглээд яг тэр ном журмаар нь TRQ-гээс бол авлага нь хаагдаад манай Оюу толгой компаниас өр нь хаагдаад ингээд явчих юм одоо 100 хувь тэглэгдэх нөхцөл бүрдэнэ гэж, энэ бол сайн санал, сайн санал.

Бас одоо энд хүртэл явна гэдэг сайн санал. Харин дээрээс нь одоо дахиад зээл авахгүй байх тухай л зүйлийг бид нар хэлж байгаа юм. Энд ингэж бичиг ирүүлэхдээ ингэсэн байхгүй юу. Бид одоо гүний уурхай ашиглалтад орохоор бол нэмэлт зардал, санхүүжилтийг 100 хувь хариуцна. Эрдэнэс Оюу толгой компанид ямар нэг нэмэлт өр үүсгэхгүй. Эрдэнэс Оюу толгой компани гэдэг чинь Оюу толгой компанийн 34 хувийг эзэмшиж байгаа л компани шүү дээ. Хэрвээ Эрдэнэс Оюу толгойд ямар нэг нэмэлт өр үүсэхгүй ээ гэж байгаа бол бас тэр Оюу толгой компанид үүсэхгүй л байх ёстой тийм л тодруулгыг бид нар одоо нэмж хийж өгье гэж байгаа юм.

Тэгэх юм бол энэ манай хөрөнгө оруулагч тал 100 хувь бас хөрөнгө оруулагч байя гэдэг үүргээ биелүүлээд явах юм. Ийм л агуулгаар бид нар одоо хэлэлцүүлгийн явцад жаахан зөрчилдсөн юм бол тэр.

Энэ чинь нэгэнт л Эрдэнэс Оюу толгойд өр үүсэхгүй гэж байгаа бол манай Оюу толгойд өр үүсгэхгүй л гэсэн үг гэж. Угаасаа тийм шүү дээ. 34 хувийг эзэмшиж байгаа чинь Эрдэнэс Оюу толгой л байхгүй юу. Тэгэхээр манай 36 хувь ямар нэг өрийн дарамтад бас орохгүй л байх ёстой шүү дээ. Тэр талаас нь яриад байгаа юм.

**Г.Занданшатар**: Ажлын хэсгээс хариулах хүн байна уу. Ёндон сайд, 85.

**Г.Ёндон**: Доржханд гишүүний асуулт дээр техникийн талаас нь нэмж хариулъя. Ер нь одоо гүний уурхай 2023 оны 1 дүгээр улиралд ашиглалтад орох нь л 4 үе шаттайгаар эхний ээлжид одоо ашиглалтад ороход бол 1 дүгээр үе шат гэж хэлж байгаа.

Энэ бол Үйлдвэрийн ам, хацарт бутлуур одоо коневер ашиглалтад орох юм.

Ингэснээр нэг хоногт 6500 тонн орчим хүдэр гарах ийм хүчин чадалтай болох юм.

Хоёрдугаар үе шат нь болохоор бол Үйлдвэрлэлийн ам дээр нэмэх нь анхдагч бутлуур, материал тээвэрлэх систем гэж яриад байгаа. Энэ коньверийн систем энэ нь ашиглалтад орохоороо 30 мянган тонн.

Гуравдугаар үе шат нь 45 мянган тонн. Ингээд дараа нь үе шаттайгаар 2028 онд бол 95 мянган тонн гэсэн хүчин чадалд орох юм. Тэгээд гүний уурхайн хүчин чадал ерөөсөө хамгийн чухал зүйлүүд нь юугаар хязгаарлагдаад байгаа юм бэ гэхээр нэгдүгээрт болохоор бол энэ анхдагч бутлуур нэг, хоёр гэж байж байгаа.

Анхдагч бутлууруудын хүчин чадлаар нэгдүгээрт хязгаарлагдаж байгаа.

Хоёрдугаарт хүчин чадал хязгаарлагдаж байгаа бас нэг хүчин зүйл бол энэ агааржуулалтын босоо амнуудын асуудал байж байгаа. Босоо ам гурав босоо ам дөрөв. Тэгэхээр эдгээр босоо амнууд хүчин чадлаараа ажиллаж эхлэх хүртэлх хугацаанд техникийн талаасаа ингээд хүчин чадал хязгаарлагдаж байгаа. Эдгээр зардлуудыг яг одоо эцэслээд бас тодорхой гарчихсан зардал байхгүй байгаа.

Техник эдийн засгийн үндэслэлийг бол сая 2020 оны техник эдийн засгийн үндэслэлийг Уул уурхай, хүнд үйлдвэрийн яаманд авчирч өгсөн. Өмнө нь Оюу толгойн геологийн тайлан, ТЭЗҮ нь одоо бүгдээрээ шууд батлагдаад явдаг байлаа. Дээрээс чиглэл өгөөд. Сая өнгөрсөн жилд бид нар геологийн тайлан дээр болохгүй зүйлүүдийг нь дурдаад нэг удаа буцаагаад дахиж засвар хийх ийм үүрэг даалгавар өгсөн. Ингэсний дараа одоо буцааж тайланг хүлээж авсан байж байгаа. Геологийн тайлан. Техник эдийн засгийн үндэслэлийг бид нар сая буцаасан байж байгаа. Гол нь геологийн нөөцийн тодотгол тайлан дээр өгсөн үүрэг даалгавруудыг тодотгож, хамгийн гол нь геотехникийн асуудлуудыг панел нолиос гадна панел нэг хоёрын гео техникийн асуудлуудыг тодорхой болгох гэсэн ийм үүрэг даалгавар өгөөд буцаасан байж байгаа.

Техник эдийн засгийн үндэслэл дээр бол эдгээр зардлууд илүү тодорхой болж орж ирнэ гэж бид нар хүлээж байгаа.

Баярлалаа.

**Г.Занданшатар**: Тогмидын Доржханд гишүүн нэг минут тодруулъя.

**Т.Доржханд**: Миний тодруулах гээд байгаа зүйл нь юу байна гэхлээр ажлын хэсгийн тэр санхүүгийн модель дээр ажиллаж байсан хүмүүс нэг хэлээд өгөөч. Цаашаагаа тэгж их өр үүсэх гээд байна уу, санхүүжилтийн хэрэгцээ байна уу, аль эсвэл ингээд хөрөнгө оруулалт, анхны хөрөнгө оруулалтаа хийгээд цаашаагаа ингээд өөрийнхөө cash flow буюу борлуулалтын орлогоосоо санхүүжээд явах ийм боломжтой гэж энэ дээр тодорхой байр сууриа хэлээч ээ, нэг. Ингээд иргэд бас үзэж байгаа болохоор түүнд нь тодорхой мэдээлэл өгье гэсэн санаа.

Хоёрт нь Нямбаатар сайдаас асуумаар байгаа юм. Одоо ингээд тэр захиаг нь уншсан л даа. Англи дээр нь ч уншлаа, Монгол дээр нь ч уншлаа. Энэ бол одоо бид нарын энэ түвшинд байж болох хамгийн сүүлчийн санал байна гээд. Гэтэл одоо Их Хурал дээр болохоор бид нар бичилтийн асуудал яриад байна. Ойлгож байна. Бичвэр талаасаа бол мэдээж Монгол талд ашигтай байдаг. Тэгэхдээ үүний чинь нөгөө тал тэр түвшинд нь нь хүлээж авах уу? Үүнээсээ болоод ингээд энэ шатны яриа хэлцэл нь гацчих вий дээ. Энэ дээр та байр сууриа илэрхийлэхгүй юу.

**Г.Занданшатар**: Хишгээгийн Нямбаатар сайд, ажлын хэсгийн дарга.

**Х.Нямбаатар**: Би Доржханд гишүүний асуултад хариулъя. Бид нар яах вэ хэлэлцээр хийгээд айлын талд байж болох бүхий л боломж саналуудаа тавьсан. Би бас хожмын хойч өдрөө бичгээр энэ саналуудыг тавьж бичгээр буцаж хариуг нь авч хадгалагдаж байгаа зүйлүүд бий. Айлын талаас ирүүлсэн саналыг та сая Монголоор нь уншсан, англиар нь ч уншсан. Энэ бол сүүлийн санал гэсэн агуулгаар та сая хэлчихлээ. Тэгээд үүнээс цаашаа яахыг бол би мэдэхгүй байна.

Бид нар Их Хурлын түвшинд, Засгийн газраас өргөн барьсан төслөөс агуулгын хувьд 2, 3 зүйл, заалт дээр өөрчлөлт орж байна. Өөрөөр хэлбэл далд уурхайг дуусгахын тулд цаашид хөрөнгө оруулагч тал өөрсдөө санхүүжилттэй болно гэж байгаа юм. Энэ нь Монголын талд өр болж ирэхгүй гэж байгаа юм. Тэгэхээр аливаа бизнест хөрөнгө оруулалт хийгээд түүнийгээ эргэж авахгүй бол тэр хөрөнгө оруулалтын мөнгө хаанаас босохыг...

**Г.Занданшатар**: Нямбаатар сайд гүйцээгээд хариулъя.

**Х.Нямбаатар**: Би тэгээд тэр төсөл дээр тодорхой хэмжээний санхүүжилт оруулчхаад эргүүлж авахгүй бизнест ямар нэгэн хөрөнгө оруулалт яаж босгохыг би хэлж мэдэхгүй байна.

Хоёр гэвэл Оюу толгойн бид 34 хувийг эзэмшдэг, 66 хувийг эзэмшдэг компанид Улсын Их Хурлын тогтоолоор ямар нэгэн эргэн төлөлтгүй, мөнгө босго гэдэг ийм даалгавар тогтоол дээр ингээд нэмж оруулахаар энэ цаашаа хэлэлцээр аль хүрэхийг мэдэхгүй байна.

Одоо зарим Болорчулуун гишүүн энэ тэр бол шууд хувийн дайралт хийж улс төрийн оноо авах гэж байгаа юм уу, би улсаа хөрөнгө өрөнд оруулах гээд асуулт асууж байгаа юм шиг ийм агуулгаар хандмааргүй байна. Бид нар энэ асуудалд аль болох ажил хэрэгчээр, аль болох юмныхаа цаад мөн чанарыг олсон байдлаар л асуудалд хандмаар байгаа юм. 4.3 тэрбум долларын зардал хэтэрлээ гэдэг тийм зүйлийг ерөөсөө айлын талаас бид нарт яриагүй ээ.

Яг хэлэлцээрийн явцад 1 тэрбум 450 орчим сая долларын нэмэлт зардал гарах нь ээ. Энэ зардлыг гаргавал бид нар 2023 оны 1 дүгээр улиралд багтааж далд уурхайн бүтээн байгуулалтыг дуусгаж олборлолт эхэлнэ гэдэг ийм зүйлийг хэлэлцээрийн явцад ярьсан. Засгийн газрын тэргүүн өмнөх Их Хурлын чуулганы хуралдаан дээр орж ирээд хэлсэн зүйл бол бид эдийн засагт нэмэр болох энэ далд уурхайн бүтээн байгуулалтыг юу юунаас яаран одоо ашиглалтад оруулахыг бид эрмэлзэж байгаа. Энэ ч утгаараа хэлэлцээр хийгч талтай бид нар энэ чиглэл дээр илүү их ойлголцсон гэдэг зүйлийг хэлсэн.

Тэгэхээр хэлэлцээр зогсвол одоо үүнээс хойшихыг бол би хэлж мэдэхгүй байна. Ямар ч байсан бид нар боломжтой хүрээнд нь хэлэлцээрийг цаашид үргэлжлүүлж ажиллахыг эрмэлзэнэ.

**Г.Занданшатар**: Жамъянхорлоогийн Сүхбаатар гишүүн.

**Ж.Сүхбаатар**: Өнөөдөр бид нарын яг одоо хэлэлцэж байгаа асуудал бол мэдээж Монголчуудын хувьд их чухал асуудал байгаа. Ялангуяа манай одоо эрх барьж байгаа намын хувьд бол баялагтаа эзэн Монгол гэдэг байгалийн баялгийн үр өгөөжийг хүртээмжтэй, өгөөжтэйгөөр, ашигтайгаар хуваарилах. Энэ үзэл санааг дэвшүүлээд олон нийттэйгээ хамтраад дэмжлэг аваад ингээд явж байгаа. Тэгээд одоо хамгийн гол энэ үзүүлэлт бол энэ Оюу толгойн ордоос Монгол Улсын өртөг, үр ашгийг хангуулах тухай асуудал гэж байгаа. Тэгээд эхний тавьсан нөгөө талаас тавьсан санал маань одоо ингээд ирсэн. Би үүнийг нааштай санал гэж үнэлж үнэлж байгаа юм. Нааштай санал. Энэ нааштай саналд хүрэх процесс бас амаргүй байсныг түрүүн манай өмнөх гишүүд Сарангэрэл гишүүнээс авхуулаад бүгд л хэллээ. Алтанхуяг гишүүн гээд.

Тэгэхээр одоо энэ нааштай саналд Улсын Их Хурал өөрийнхөө байр суурийг илэрхийлэх ёстой. Мэдээж Улсын Их Хурал, ард түмний төлөөлөгчдийн байгууллага, 76 гишүүн янз янзын бодолтой, үзэл бодол, байр суурьтай байгаа. Гэхдээ бид харьцангуй нэгдмэл байр суурин дээр очсон. Түр хороо байгуулсан маань их чухал болсон. Энэ дээр ажлын хэсгийг ахалж ажилласан Нямбаатар гишүүн их сайн ажилласан. Манай Түр хорооны дарга Даваасүрэн гишүүн бас сайн ажилласан.

Мэдээж үүний тэмцлийн төлөө өмнөх төрийн залгамж чанараа ярих юм бол хэд хэдэн парламентууд ажилласан. Тэгэхээр яах вэ, одоо энэ дээр Монгол гэдэг нэг л тоглогч байгаа. Одоо ч гэсэн нөгөө тал маань бас харж байгаа. Тэгээд бид нар Засгийн газарт одоо энэ дээр арга хэмжээ авахыг зөвшөөрөх тухай нэг заалт яваад байгаа юм.

Тэгэхээр энд бол цаад утга бол нь би ойлгохдоо гэрээнд тодорхой хэмжээ, хувь нийлүүлэгчдийн хөрөнгө оруулагчдын ч юм уу, энэ дээр зарим нэгэн гэрээнийх нь заалтад өөрчлөлт оруулах эрхийг Ерөнхий сайдад зөвшөөрөх гэж байгаа гэж ойлгож байгаа юм. Нөгөө талаас сая зарим гишүүний хэлээд байгаа асуудал байна. Ерөөсөө гол бидний зорилт бол өөрийн өрийн дарамтаас гарах тухай асуудал байгаа шүү дээ. Оюу толгойн нөгөө өгөөж битгий хэл тэгээд үүнийгээ ер нь хангах талтай байна гэж. Гэтэл дахиад хаширсан хүн гэж хаширсан хүнийг хэлдэг болгоомж байгаа юм. Сая энд зарим нэг гишүүн энэ миний зүүн талын энэ Ганбат гишүүн ч гэсэн тэгээд л үгүй ээ, нэг л сонин оргиод явчихлаа гээд л. Ингээд энэ чинь яг одоо тэр цаад байгаа иргэдийн бас санаа зовж байгаа шүү дээ. Дахиад л одоо нэг тийм хулхидуулчихсан ч юм шиг ийм мэдрэмж төрөх вий дээ гэж.

Тэгэхээр энэ асуудал дээр яах аргагүй санаа зовоосон учраас энд ярьж байгаа юм. Ямар ч байсан гэсэн энэ далд уурхайн ажил 2024 оноос өмнө хийгдэнэ гэж бид итгэж бас тодорхой хэмжээнд буулт хийж байгаа. Түүнээс биш бас учиргүй бид нар одоо тэгээд л давуу тал олж аваад байгаа юм байхгүй шүү дээ. Цаанаа бол энэ олон түмний хүсэлт, хүлээлт бол бид нар бас арай л тодорхой энэ Дубайн төлөвлөгөөнөөс болж, бидний нөхцөл үлэмж дордсон гэдэг ийм байр сууринд дээр бараг бүгд байна шүү дээ. Тэгэхээр энэ асуудал дээр Монгол Улсын Их Хурал, Засгийн газар бид бол нэгдмэл байр суурьтайгаар оролцож байгаа гэж ойлгож байна. Өнөөдрийн энд хэлж байгаа дуу хоолойг бол хөрөнгө оруулагч тал ойлгоосой гэж бодож байгаа юм. Ер нь давраад байгаа юм бол байхгүй шүү дээ. Ер нь бол хэлэлцээний соёл байна, бид нар гэхдээ ямар ч байсан хэлэлцээний эхний шатыг ингээд амжилттай бататгаж аваад урагшлуулах ёстой. Энэ байр суурин дээр миний хувьд бол бас хатуу дэмжиж оролцож байгаа. Ер нь чанга чанга дуугарахаас илүүтэй бид нар бас энэ хамтын нэгдмэл ийм байр суурин дээр олон нийттэйгээ бол хүрчихсэн гэж ойлгож байгаа. Одоо гол нь нэг тийм барьц болгосон гэдэг юм уу даа. Янз бүрээр гэрээнд өөрчлөлт оруулах гэдэг юм уу, хэлэлцээнд өөрчлөлт оруулахад саад болох тийм зүйл оруулахгүй байх нь л бидний хувьд бол чухал.

Зарим заалт хийгдлээ гэж бодоход хэлэлцээ үргэлжилж байгаа гэж Солонгоо дэд сайд хэлж байна шүү дээ. Тэгэхээр хэлэлцээ үргэлжилж байна гэдэг бол Монгол Улсын Их Хурал дараа асуудлыг ч гэсэн бас дахиад хэлэлцээд үргэлжлүүлээд явуулах асуудал дээр ахиад нээлттэй байж байгаа. Сүүлийн санал шүү гэж хэлж байна. Ер нь бол сүүлийн юм гэж байхгүй л байх. Ямар ч байсан бид ярилцах ёстой, хүндлэх ёстой бие биеийгээ. Хөрөнгө оруулагчдын эрх ашгийг хамгаалж байж мэдээж гадаадын хөрөнгө оруулалтад бид нар том сигнал өгнө. Монгол Улсын эдийн засаг, төсөв бас орлого...

**Г.Занданшатар**: Санал хэлчихлээ, асуулт.

Болдын Жавхлан гишүүн.

**Б.Жавхлан**: Засгийн газраас өргөн барьсан хувилбар дээр Түр хороогоор дамжаад өөрчлөлт орж байгаа учраас тэр өөрчлөлт орж байгаа эсэх дээр би асуулт асуух гэж байгаа юм шүү. Нэг дэх заалт дээр орсон өөрчлөлтүүд техникийн буруу томьёолчихсон байна уу гэж харагдаж байна. Энэ 2.3 тэрбум доллар маань Эрдэнэс оюу толгой, Оюу толгойд эзэмшиж байгаа 34 хувь дээрээ хувь нийлүүлэгчээс авсан зээлийг хуримтлагдсан үндсэн үүрэг хүүгийн нийлбэр. Түүнээс биш Оюу толгой ХХ компаниас Туркойз Хиллд төлөх ийм өрийн асуудал биш ээ. Тэгэхээр энэ дээр буруу томьёолчихсон юм уу гэж харж байна. Одоо хуримтлагдсан гэдэг үг нь бас шаардлагагүй болов уу. Учир нь Эрдэнэс Оюу толгой компани өнөөдрийг хүртэл ямар нэгэн өглөг өр гэж баланс дээрээ хуримтлуулж тооцоогүй байгаа. Энэ дээр Цэрэнбат дарга бас нэмээд тодруулга өгчихөөрөй.

Гурав дахь заалт дээр, тэр хүчингүй болно гэдэг дээр Даваасүрэн гишүүн ээ, хүчингүй болгоно гэчихээр яах вэ манай Засгийн газраас бол цуцалъя гэсэн ийм томьёоллоор оруулж ирсэн. Цуцалж дуусгавар болгоё гээд. Хүчингүй болгочихоор ерөөсөө анхнаасаа энэ далд уурхайн санхүүжилтийн төлөвлөгөө маань хүчингүй болоод энэ хугацаанд босгосон санхүүжилтийн асуудлыг хаашаа нь яах вэ гэдэг ийм дараагийн ийм мухардмал байдал руу орно. Тэгэхээр гэрээгээ цуцлаад хоёр талаасаа харилцан тохиролцоод дуусгавар болгоод, харин эндээс татварын асуудлыг бол бид нар авч үлдэх ёстой. Татварын асуудлыг татварын маргаантай асуудлаараа ингэж цэглээд нэг тийш нь болгоод явах ёстой гэсэн ийм бодолтой байна.

Дөрөвдүгээр заалт дээр Нямбаатар сайдтай бол ижилхэн. Ер нь ажлын хэсэг дээр гарч байсан, Засгийн газар дээр гарч байсан саналууд дээр ижилхэн бодолтой байна. Нэгэнт цаад талаас 34 хувь дээр өр зээл үүсгэхгүйгээр дараагийн далд уурхайн санхүүжилтээ ингээд шийдээд явна гэж байгаа. Сая бас би таны тайлбарыг сонслоо. Уг нь адилхан л ойлголттой байх юм. Эсвэл энэ томьёолол дээр буруу орж ирж ирчхээд байна уу? Далд уурхайн санхүүжилтийн шаардлагатай хөрөнгийг цаашаагаа энэ equity finance хийнэ. Эсвэл зээл авч л үүнийг цаашаагаа явуулна шүү дээ. Өөр ерөөсөө ямар ч боломж байхгүй. Ингээд нэг мухардалд оруулчхаж болзошгүй байна. Өнөөдрийг хүртэл бид нарын ярьж хэлсэн, өмнө нь хаалттай хуралдаан дээр бүгдээрээ л одоо энэ алхам маань амжилттай боллоо, үүнийгээ энүүгээр нь нэг тохирч аваад цаашаагаа, харин барьцаа ахиулаад явах нь зүйтэй гэж бүгдээрээ ярьцгаасан. Ингэж ярьж байгаад харин ингээд нэг нэг, хоёр үг үсэг нь гэрээс болоод бүр том мухардалд яваад орчих юм биш биз дээ. Яг тийм байдал руу л явж орчих гээд байна.

Тийм учраас үүнийг нэг эргэж харах, эргэж бүгдээрээ нэг ажиллах боломж гаргацгаая л гэсэн ийм бодолтой байна. Тэгэхгүй бол энэ 4 дүгээр заалт яг үнэхээр одоо мухардалд орно шүү. Би дахиад хэлье, сая таны хэлсэн тайлбараас бол уг нь ижилхэн л ойлголттой байх шиг байх юм. 34 дээр зөрүү үүсгэхгүй, компани дээр мэдээж өр зээлийн асуудал үүсээд л явна. Тэгж байж энэ санхүүжилтээ хийнэ. Харин хувь нийлүүлэгчийн нэмэлт санхүүжилтээр гээд хэрвээ цаашаа хэлэлцээр үргэлжлэх юм бол манай талын хувь нийлүүлэгч хувь хэмжээн дээр өөрчлөлт орох, иймэрхүү эрсдэлтэй асуудал руу мухардмал байдал руу явж орох ийм аюултай шүү. Бид бүгдээрээ энэ талаар их сайн бодох ёстой байх аа.

Бүгдээрээ нэг талд байгаа л гэж ингэж бодож байна. Түрүүн Алтанхуяг гишүүн бас асуултдаа дурдана билээ. Тэр асуулт бол яг үнэн шүү, энэ тэгээд 2.3 тэрбумыг тэглэж байгаа ч гэсэн юм бол...

**Г.Занданшатар**: Хэн хариулах вэ? Цэрэнпилийн Даваасүрэн Түр хорооны дарга, Улсын Их Хурлын гишүүн асуултад хариулъя.

**Ц.Даваасүрэн**: Жавхлан гишүүний асуултад хариулъя. Тэр 2.3 тэрбум хуримтлагдсан өрийг чинь 2012 оны 1 сарын 20-нд Эрднэс MGL,Эрдэнэс Оюу толгойгоос Оюу толгойд шилжүүлчихсэн юм. Нөгөө Монгол Улсын Засгийн газар өрийг нэмэгдүүлэхгүй зорилгоор гээд ингээд энд оролцсон улсууд нь бүгдээрээ гарын үсгээ зураад, Айвохоу, Оюу толгой, тэр Нидерландын Оюу толгой гээд ингээд бүгдээрээ гарын үсгээ зураад Оюу толгой руу өрийг нь шилжүүлчихсэн юм билээ. Тийм учраас тэр Оюу толгойгоос хасагдаж байж шийдэгдэхээс өөр ямар ч арга байхгүй юм байна билээ. Манай Тэмүүлэн гишүүн тэр үед яг байсан, өөрөө энд оролцож байсан учраас үүнийг сайн мэдэж байгаа юм билээ.

Хүчингүй болгохгүй бол Дубайн гэрээг тэр таны яриад байгаа нөгөө татварын асуудал, нөгөө 1.8 тэрбум долларын Алтанхуяг гишүүний яриад байгаа тэр нэг зардлын хэтрэлтийн асуудал энэ тэр чинь ярих нөхцөл бололцоо үүсэхгүй байхгүй юу. Тийм учраас хүчингүй болгож байж энэ энэ зүйлүүдээ яриад алийг нь үлдэхээ алийг нь хаяад явах юм гэдгээ шийдэх юм байна лээ.

Цуцална гэдэг чинь бол зүгээр л хоёр тал гэрээгээ зогсоохыг хэлж байгаа юм байна лээ. Тэр тохиолдолд бол өмнөх зүйлүүдээ ямар ч ярих бололцоо, эрх зүйн дагуу үүсэхгүй Иргэний хуулиараа. Тийм учраас тухайн асуудлыг эргэж ярихын тулд хүчингүй болгохоос өөр арга байхгүй ээ гэж.

Энэ нэг нэмэлт зардлын асуудал дээр бид нар нэг бол одоо ард түмнээсээ асуух л үлдэх юм байна. Одоо нэмэлт зээл авах юм бол ноогдол ашиг чинь хойшилно. Ногдол ашиг хойшлуулах, энэ ард түмний авах ноогдол ашгийг хойшлуулах асуудал бол энэ ард түмний төлөөлөл бага төлөөлөл болж байгаа. Их Хурлын би шийдэх асуудлаас хэтэрнэ гэж бодож байна. Нэг удаа одоо ингээд Сайханбилэг хүү аваачаад ингээд ард түмнийхээ ногдол ашгийг 14 жилээр хойшлуулаад хаячихаж байгаа юм.

Одоо ингээд манайхан ингээд байх юм, зээл авахаас өөр арга байхгүй гээд тэднийхэн шиг ингээд байж болохгүй шүү дээ. Одоо Сайханбилэг миний урдаас ингээд л байсан юм. Баярцогт ингээд л байсан. Үгүй ээ тэгээд л бид нар ногдол ашгаа ухраагаад л, үүнийгээ ашиггүй болоод л Оюу толгойгоо зээлдүүлэгч компани болгоод л явсан. Дахиад яагаад зээл төлөгч компани болгох тухай одоо ингээд яриад байгаа юм бэ. Би бүр одоо яг энэ дээр ярихаар үнэндээ гутарч байна. Дахиад зээл төлөгч болгоё гэдэг чинь одоо юу гэсэн үг юм бэ? Энийг хэтрүүлсэн, нэмэлт зардлыг гаргасан улсууд чинь эд нар өөрсдөө шүү дээ. Эд нарын буруу менежментээс болж Дубайгаар авахдаа яасан за одоо дуусгачихна гээд л 4.1 тэрбум долларын зээл авсан, дуусгаагүй. Үгүй ээ, одоо тэгвэл 4.3-ыг авчхаад дуусгах нь гэдэг баталгаа хаана байгаа юм. Тэгвэл ийм л нөхдүүдтэй бид нар харьцаж байгаа шүү дээ.

Тийм учраас нэмэлт зээлийн тухай асуудал биш. Харин одоо та нар энэ төслийг хоцроож хугацаанаас нь зардлаа хэтрүүлснийхээ төлөө үгүй ээ эд нар чинь өөрсдөө 100 хувь хариуцъя гээд байхад эд нарын төлөө санаа зовоод л, эд нар зээл авах гээд л чадахгүй гээд л, ингээд л. Энэ чинь юу вэ? Хэн нь суугаад байна вэ? Өмнө нь яг ийм байсан шүү. Баярцогт сайд яг ийм байсан. Сайханбилэг яг ийм байсан. Дубай хоёр шиг болгочихъё гэж байгаа бол тэгээд л одоо ард түмнээсээ асуугаад л хэдүүлээ тэгээд одоо шийдээд явахаас өөр арга байхгүй.

Нэмэлт зээл яривал ерөөсөө л тэр. Тэр нэмэлт зээлийн асуудал яривал. Хоцроосны хариуцлагыг, зардал үүсгэсний хариуцлагыг эд нар өөрсдөө үүрэх ёстой шүү дээ. Бид нар тэрийг ямар зардлыг нь одоо өсгөөд өнөөдөр тэр 4 тэрбум гаруй долларын асуудлыг үүсгэчихсэн биш, тэрний 1.7 нь би тэр нөхрийн протоколыг Нямбаатар сайдад үзүүлнэ ээ. Тэр 4.3 гэдгийг нь өөрөө ярьсан юм. Яков захирал нь. Тэгээд би тэрийг нь өөрт нь үзүүлнэ. Би протоколыг нь.

**Г.Занданшатар**: Тодруулга байхгүй байна.

Гишүүд асуулт асууж хариулт авч дууслаа.

Зарчмын зөрүүтэй зургаан санал байгаа. Зарчмын зөрүүтэй саналын томьёоллоор санал хураалт явуулна.

Ер нь бас гишүүд, Засгийн газрын гишүүд, Улсын Их Хурлын гишүүд аль нь ч гэсэн аль нэг компанийн талд орж Монгол Улсын эрх ашгаас эсрэг юм хийх гэсэн юм уу, аль эсвэл аль нэг гадаад улсын талд орж энэ төслийг гацаах гэсэн ч юм уу тийм санаа зорилго байхгүй ээ гэдэгт би итгэж байна аа.

Тийм учраас бүгдээрээ бид гэж ярьж, энэ Монгол Улсын эрх ашгийг Оюу толгой ордын төсөлд хангуулах асуудлыг л зарчмаа болгож ажиллаж байгаа. Тэгээд би гээд яриад байвал бид нар ажлын хэсэг анх байгуулсан татварын өр татварын акт тавьсан, Түр хороо байгуулсан, 92 дугаар тогтоолыг санаачилсан, баталсан энэ тэр гээд тэр би ямар байхыг нь ерөөсөө бид нар ярихгүй байгаа шүү дээ. Би ч ярихгүй. Хамгийн гол нь бид бүгдээрээ үр дүнд хүрээсэй л гэж зорьж байгаа.

Тийм учраас үүнийг бас эрүүл саруул ухаанаар хандаж, эдийн засгийн тооцоо судалгаа, хууль эрх зүйн үндэслэлийг долоо хэмжиж, нэг огтлохгүй бол болохгүй. Аль, аль нь зөв санаатай зорилго ярьж байна гэж бодож байгаа юм. Тэгэхдээ тэр 4 дүгээр заалт дээр Засгийн газрын гишүүдийн яриад байгаа өр үүсгэхгүй гэдэг чинь одоо татварын өр үүсгэхгүй гэсэн, нийгмийн даатгалын өр үүсгэхгүй. Засгийн газар ч гэсэн Оюу толгойгоос юм авч, тэгээд 34 хувь нь эзэмшиж байгаа тал нь нөгөө шийдвэр гаргах юм уу, аль эсвэл Эрдэнэс оюу толгойгоороо дамжуулж ийм байр суурь, зарчим баримтална гэж бичих юм уу? Монгол Улс дээр өр нэмэгдэхгүй байх л зарчмыг Монгол Улсаас нэмэлт өр зардал тавихгүй гэсэн утгаар нь ийм зарчим баримтална шүү бүх яриа хэлэлцээрт ч гэсэн чиглэл өгөх ийм хэлбэрүүдээр ингэж бодож боловсруулж ярихгүй бол энэ чинь өөрөө бас цаанаа дандаа давхар утгатай эрх зүйн акт учраас 4 дүгээр заалтын хувьд бол нэн ялангуяа бас гүйцээж боловсруулах шаардлага байж магадгүй гэж бодож байна.

Тэгээд бусад асуудлыг бол эцсийн хэлэлцүүлэг дээрээ гүйцээж боловсруулна биз.

Ингээд одоо энэ санал хураалтын дараа Түр хороо хуралдана. Үүнийгээ гүйцээж боловсруулна. Түр хороо хуралдаад эргээд чуулганд оруулж ирж, өнөөдөртөө үүнийгээ эцэслэе. Тэгэхгүй бол ингээд хэд хоносон чинь манай Ганбат гишүүн, энэ тэр чинь юу гэнэ вэ? Анх дэмжээд л янзын байсан чинь хаалттай хуралдаан дээр одоо нэг өөр болчихлоо гэсэн явж байна уу, үгүй юу? Энэ чинь тийм юм бол байхгүй шүү. Одоо энэ чинь байр суурин дээр байцгаах хэрэгтэй.

Ингээд зарчмын зөрүүтэй саналын томьёоллоор санал хураалт явуулна.

Одоо нэгдэх санал.

Түр хорооноос дэмжсэн зарчмын зөрүүтэй саналын томьёоллоор санал хураана.

“Оюу толгойн ордоос Монгол Улсын хүртэх үр ашгийг хангуулах арга хэмжээний тухай” Улсын Их Хурлын тогтоолын төслийн талаарх зарчмын зөрүүтэй саналын томьёолол.

Түр хорооны дэмжсэн санал.

Тогтоолын төслийн 1 дэх заалтын 1 дүгээр дэд заалтад “ногдох” гэсний дараа “Оюу толгой ХХК-иас Туркойз Хилл Ресурсес Лтд-д төлөгдөх 2021 оны 12 дугаар сарын 31-ний өдрийг хүртэлх хуримтлагдаад байгаа” гэж нэмэх.

Санал гаргасан Улсын Их Хурлын гишүүн Ганзоригийн Тэмүүлэн, Гочоогийн Ганболд.

Санал хураалт. 43 гишүүн дэмжиж, 75.4 хувийн саналаар энэ санал дэмжигдлээ.

**2.**Тогтоолын төслийн 1 дэх заалтын 4 дүгээр дэд заалтад “хариуцаж," гэсний дараа “Оюу толгой ХХК,” гэж нэмэх.

Санал гаргасан Улсын Их Хурлын гишүүн Бадмаанямбуугийн Бат-Эрдэнэ, Сайнхүүгийн Ганбаатар, Цэрэнпилийн Даваасүрэн.

Санал хураалт үг байна. Дэмжсэн, дэмжээгүй 3 хүртэл гишүүн үг хэлж болно.

Хишгээгийн Нямбаатар гишүүн үг хэлнэ.

**Х.Нямбаатар**: Баярлалаа. Улсын Их Хурлын тогтоолыг Засгийн газарт хэрэгжүүлэх биш даалгасан тогтоол. Өөрөөр хэлбэл энэ тогтоолын заалт нэг бүрийг Засгийн газарт хэрэгжүүлэх үүргийг Их Хурлынхаа өмнө авч байгаа юм. Оруулж ирсэн саналаар Монгол Улсын ногдол ашигт одоо Монгол Улсын 34 хувьд өр үүсгэхгүй байх байдлаар явуулъя.

Цаашид төслийг санхүүжүүлэгчид эх үүсвэрээ татаад энэ төслийг дуусгах ёстой л гэдэг тийм агуулгаар энэ тогтоолын төсөл хэлэлцээрийн явцад явагдсан. Тэгээд би дараа нь энэ гарах үр дагаврын талаар бас гишүүдэд хэлэх үүрэгтэй. Яагаад гэвэл Засгийн газар энэ тогтоолыг хэрэгжүүлэх үүрэгтэй. Түүнээс бид аль нэг компанийг төлөөлөөд юм уу, аль нэг улс орны эрх ашгийг хамгаалах тухай энд асуудал огт яригдаагүй. Тэд нарын асуудал, ямар нэгэн байдлаар энэ төслийг яаж явуулах нь бид мэдэхгүй гэдэг агуулгаар явбал эрсдэл бид нар дээр эргээд ирнэ. Өөрөөр хэлбэл бид ноогдож байгаа 34 хувиасаа тодорхой хувьцааг зарж, дахин хувьцааны санхүүжилтийг эн тэнцүү гаргах үүрэг үүсэхийг ч үгүйсгэхийн аргагүй. Тэгэхээр үүнийг бас Их Хурлын гишүүд сайн бодно биз.

Засгийн газар бол энэ хэлэлцээрийг энэ түвшинд авч ирээд тогтоолыг хамгийн дээд түвшиндээ шахсан байдлаар оруулж ирж, одоо хэлэлцээр хийхэд талуудтай тохиролцсон үндсэн агуулгаар оруулж ирж байгаа юм.

Сая Болорчулуун гишүүн над руу дайраад, одоо чи өр үүсгэх гэж зүтгэж байна гээд. Би ерөөсөө энэ зүйл дээр одоо үнэхээр харамсаж байгаа юм. Ингэж хэлж байгаад. Үүнийг эцсийн дүндээ энэ тогтоолыг Засгийн газар хэрэгжүүлнэ шүү гэдгийг би бас та бүхэнд хэлье.

Тогтоолын нэгдүгээр заалтаар үүнийг Монгол Улсын Ерөнхий сайдад даалгаж, энэ энэ ажлуудыг хийж оруулж ирээ гэдэг ийм хугацаатай даалгаврыг өгч байгаа биелэгдэшгүй даалгавар бол эргээд энэ асуудал дахиж Их Хурлаар орох байх аа.

**Г.Занданшатар**: Бадмаанямбуугийн Бат-Эрдэнэ гишүүн.

**Б.Бат-Эрдэнэ**: Баярлалаа. Тэгэхээр би нэг товчхон зүйл хэлье. Энэ Айвенхоу Майнз Монголия Инк гэдэг компани байж байгаа. Оюу толгой ХХК болсон. Энэ төслийг одоо энэ ордод үйл ажиллагаа явуулж байгаа шүү дээ. Тэгээд түрүүн Даваасүрэн гишүүн энэ Эрдэнэс МГЛ компанийн эрх үүргийг Эрдэнэс Оюу толгойд шилжүүлэх тухай энэ гэрээнд гарын үсэг зурсан. Яг үүгээр чинь бол гол юм чинь Оюу толгой ХХКомпаниар явахаар, тэгээд өнөөдөр жишээлбэл Эрдэнэс Оюу толгой компанид юу ч үүсгэхгүйгээр, тэгээд огт байхгүй 34 хувийн үүссэн 2.3 тэрбум долларыг хүчингүй болгочихлоо гэж хэлээд, тэгээд нөгөө талдаа Оюу толгой ХХКомпанидаа бахь байдгаараа нөгөө зээлийн чинь юм яваад байхаар ийм зүйлийг оруулаад байгаа байхгүй юу.

Тийм учраас үүнийг мухарлахгүй бол үнэхээр энэ гадаадын үндэстэн дамнасан компаниудын арга башир мэхийг одоо тооцоолох аргагүй юм л даа. Тэгээд тийм учраас ямар ч байсан энэ цоорхойг нэг удаа бид хааж авахгүй бол болохгүй. Хэрвээ үүнийг одоо оруулах юм бол тэгээд л дахиад бахь байдгаараа буюу Дубай хоёрыг одоо бид нар хийсэн ийм л зүйл болох юм байна билээ. Энэ чинь одоо уг нь хэлээд 2010 оны ТЭЗҮ-г чинь бол Америк, Австрали, Канадын уул уурхайн нэр хүндтэй мэргэжлийн компаниудаар боловсруулсан шүү дээ. Тэгээд энэ гэрээнд чинь бол тодорхой заагаад өгчихсөн. Оюу толгой төслийн хоёрдугаар шатанд шаардагдах хөрөнгө оруулалтыг энэ ТЭЗҮ-ийн тооцоонд нь бүр тусгаад өгчихсөн. Одоо энд жишээлбэл далд уурхай 1 тэрбум 259 сая америк доллароор хийхээр өнөөдөр энэ чинь нэмэгдсээр байгаад 7.2 тэрбум доллароор хэтрэлттэй байгаа. Тэгэхэд дахиад дээр нь нэмэгдүүлээд, одоо 1.4 тэрбум долларын хөрөнгө оруулалт хэрэгтэй. Тэгж байж одоо энэ далд уурхайг ашиглалтад оруулбал оруулна.

Тэр Стац Холм ирээд бол дөрөв аравны хэдэн тэрбум доллар шаардлагатай гээд ингээд хэлээд байгаа юм. Тэгээд ийм маягаараа явах юм бол нөгөө Монголчуудын авах үр өгөөж чинь дахиад цаашилна. 14 жилээр буюу 2037 онд ногдол ашиг авахаар ийм тооцоо орсон. Гарсан зүйл чинь дахиад дээр нь нэмээд зээл авах юм бол 2051 он руу хүрэхээр шууд хэлэхэд Дубай хоёрыг л хийх энэ зөвшөөрлийг өгөх гээд байгаа байхгүй юу. Тийм учраас үүнийг нь одоо түгжиж авах ёстой. Энэ саналыг нь одоо та бүхэн дэмжиж хэдүүлээ үнэхээр одоо нааштай ийм үр дүн гаргая гэвэл энэ саналыг л бид нар оруулж авах хэрэгтэй гэдэг ийм зүйл хийлгэх.

**Г.Занданшатар**: Баттогтохын Чойжилсүрэн гишүүн. Минутаараа л явж байгаа.

**Б.Чойжилсүрэн**: Гишүүдийнхээ энэ оройн амрыг эрье. Даваасүрэн гишүүн, Болорчулуун гишүүн, Бат-Эрдэнэ гишүүн, Ганбаатар гишүүн гэх мэт гишүүд бол Оюу толгойн талаар нэлээн тэмцсэн. Үр дүн ч гарсан. Гэхдээ Бат-Эрдэнэ гишүүн ээ, би тантай санал нэг байхад энэ Оюу толгой компанид нэмэлт өр үүсгэхгүй гээд оруулж ирэх юм байна аа та. Эрдэнэс оюу толгойгоос гадна. Одоо борлуулалтын урьдчилгаа авчихаар санхүүгийн бэрхшээл дээрээ энэ өр үүснэ. Тэр урьдчилгааг өгч дуустал гэх мэт. Үүнийгээ жоохон тийм санхүүгийн найруулгын нэгдүгээрт зөв ойлгохгүй бол нэг туйлаас нөгөө туйл руу нэгдүгээрт үсрээд. Хөрөнгө оруулагч тал маань биднийг жаахан ойлгоод манай тал руу алхаад эхэлчихсэн, энэ үед бүр түгжих гэж байгаад бүр хүнд байдалд орох юм биш биз дээ.

Ерөнхийдөө Монгол Улсын эрх ашгийг хангуулах тал дээр санал нэг байгаа нь ойлгомжтой. Гэхдээ хэтрүүлэн савуулаад хүнд байдалд орчих вий. Зүгээр энэ томьёолол эд нараа одоо шууд санал хураахгүй адаглаад Их Хурлын дарга аа энэ талаар гишүүд бас нэг жоохон ойлголттой болбол яасан юм бэ. Одоо бүтээгдэхүүний урьдчилгаа авлаа гэхэд л өр л болно шүү дээ, энэ чинь. Яг энэ томьёоллоор. Одоо шууд нэгдүгээр санал ч гэсэн аягүй хүнд санал бол болоод явчихсан. Туйлшрахгүйгээр нь голоор нь яваад эрх ашгаа хангуулах тал дээрээ явбал яасан юм бэ. Магадгүй Монголоо худалдлаа, худалдлаа гээд янз бүрийн шүүмжлэлд өртөх байх л даа. Гэхдээ энэ нөхцөл байдал бодит үнэн энэ шүү дээ.

Эх орондоо хайргүй хэн байх уу. Нэгдсэн ойлголттой болсон нь дээр байна. Ажлын хэсгийнхэн бас нэмэлт тайлбар санхүүгийнхэн, татварынхан байна уу?

**Г.Занданшатар:** Энэ санхүүгийн хүний хувьд ч гэсэн тэр өр үүсгэхгүйг чинь

Татвар тавьж чадахгүй болчихно гэсэн үг. Татварын өр үүсгэхгүй болчхож байгаа юм. Үүрэг Монгол улс хүлээх гэж байгаа юм уу. Аль эсвэл одоо бүтээгдэхүүний санийн урьдчилгааны хэлбэр байна, нийгмийн даатгалын шимтгэлийн өр үүснэ. Тэгээд тэр бүхнээс чөлөөлж байгаа юм шиг энэ давхар утгатай санхүүгийн хувьд бол энэ болохгүй. Аливаа хэлбэрээр Монгол Улсын талд ямарваа нэгэн өр өсгөхгүй тийм чиглэл баримтлаа гэдэг энэ Засгийн газарт чиглэл өгч байгаа шүү дээ. Ийм хэлбэрээр бичилт хийгээд гүйцээн боловсруулах чиглэл.

**Б.Чойжилсүрэн:** Яг энэ томьёоллоор яах юм болбол татварыг нь хэрэгжүүлэхэд бололцоогүй болно.

**Г.Занданшатар:** Гүйцээн боловсруулах чиглэл өгье. Тэгж ингэж бичилтийг яг зөв хийхгүй бол энэ.

**Б.Чойжилсүрэн:** Зөв ойлголцож явсан нь дээр байх аа.

Өмөөрч байгаа юм биш шүү Оюу толгойг. Тэгэхээр энэ томьёоллоо зөв болгоё л доо Болорчулуун гишүүн ээ.

**Г.Занданшатар:** Чойжилсүрэн гишүүн 4 минутдаа л явж байгаа юм. Түр хороо нээлттэй хуралдах санал оруулж ирсэн. Нээлттэй хуралдсан учраас тэгээд нээлттэй хуралдаж байгаа. Тэгэхдээ яг гишүүд горимын санал гаргавал хаалттай хуралдаж болно оо. Үүнийг гүйцээн боловсруулсан нь зүйтэй. Үүнийг санхүү, татвар экспертүүдээс асуу.

Нөгөө талдаа энэ чинь санхүүжилт босохгүйгээр далд уурхай ашиглалтад орохгүй шүү дээ. Энэ чинь далд уурхай ашиглалтад оруулахгүй гэсэн заалт гэж ойлгодогдоод байх юм. Гүний уурхай.

Дараагийн санал хураалт.

3.Тогтоолын төслийн 1 дэх заалтын 2 дугаар дэд заалтын “цуцлах, дуусгавар болгох” гэснийг “хуульд нийцүүлэн цуцалж, хүчингүй болгох” гэж өөрчлөх. Санал гаргасан Улсын Их Хурлын гишүүн Жамъянхорлоогийн Сүхбаатар, Хаянгаагийн Болорчулуун.

Санал хураалт. 42 гишүүн дэмжиж, 79.2 хувийн саналаар санал дэмжигдлээ.

4.Тогтоолын төслийн гарчгийг “хангуулах” гэснийг “нэмэгдүүлэх” гэж, 1 дэх дэд заалтын 3 дугаар дэд заалтыг “оруулах” гэснийг “хийлгэх” гэж тус тус өөрчилж, мөн дэд заалтын “төслийн” гэснийг хасах.

Санал гаргасан Улсын Их Хурлын гишүүн Ганзоригийн Тэмүүлэн.

Санал хураалт. 40 гишүүн дэмжиж, 75.5 хувийн саналаар энэ санал дэмжигдлээ.

5.Тогтоолын төслийн 1 дэх заалтын 5 дугаар дэд заалтад “гэрээ байгуулах,” гэсний дараа “ус ашиглалт,” гэж нэмэх.

Санал гаргасан Улсын Их Хурлын гишүүн Нанзадын Наранбаатар, Ширнэнбандийн Адьшаа.

Санал хураалт. 42 гишүүн дэмжиж, 80.8 хувиар санал дэмжигдлээ.

Хоёр. Найруулгын шинжтэй саналаар санал хураалт явуулъя.

Тогтоолын төслийн 1 дэх заалтын 2 дугаар дэд заалтын “2015 оны 05 дугаар сарын 18-ны өдрийн Оюу толгойн далд уурхайн бүтээн байгуулалт, санхүүжилтийн төлөвлөгөө болон 2015 оны 05 дугаар сарын 18-ны өдрийн Оюу толгойн далд уурхайн бүтээн байгуулалт, санхүүжилтийн нэмэлт төлөвлөгөөг” гэснийг “Монгол Улсын Засгийн газар, Эрдэнэс Оюу толгой ХХК болон Туркойз Хилл Ресурсес Лтд, Ти Эйч Ар Оюу толгой Лтд, Оюу толгой Нидерланд Би Ви, Рио Тинто Интернэшнл Холдингс Лтд, Оюу толгой ХХК-ийн хооронд 2015 оны 05 дугаар сарын 18-ны өдөр байгуулсан “Оюу толгойн далд уурхайн бүтээн байгуулалт, санхүүжилтийн төлөвлөгөө” болон “Оюу толгойн далд уурхайн бүтээн байгуулалт, санхүүжилтийн нэмэлт төлөвлөгөөг” гэж өөрчлөх.

Санал гаргасан Улсын Их Хурлын гишүүн Цэрэнпилийн Даваасүрэн.

Санал хураалт. Түвшинжаргал аа. Энэ түр хороо хуралдах зар, даргын дэргэдэх зөвлөлийн шийдвэр бусад юмнуудыг гүйцэтгэ.

40 гишүүн дэмжиж, 76.9 хувийн саналаар энэ санал дэмжигдлээ.

Зарчмын зөрүүтэй саналын томьёоллоор санал хурааж дууслаа.

Одоо төслийг эцсийн хэлэлцүүлэгт бэлтгүүлэхээр “Оюу толгой ордоос Монгол Улсын хүртэх үр ашгийг хангуулах арга хэмжээний тухай” Улсын Их Хурлын тогтоолын төслийг эцсийн хэлэлцүүлэгт бэлтгүүлэхээр “Оюу толгой ордын ашиглалтад Монгол Улсын эрх ашгийг хангуулах тухай” Монгол Улсын Их Хурлын 2019 оны 92 дугаар тогтоолын хэрэгжилтэд хяналт тавих, шаардлагатай бол санал боловсруулж, дүнг нэгдсэн хуралдаанд танилцуулах үүрэг бүхий түр хороонд шилжүүлж байна.

**Г.Занданшатар**: Дараагийн асуудалд орно оо.

**Коронавируст халдвар ковидын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд өөрчлөлт оруулах тухай хуулийн төсөл болон хамт өргөн мэдүүлсэн хуулийн төслийн анхны хэлэлцүүлгийг явуулна**.

Төслийн анхны хэлэлцүүлгийг явуулсан талаарх Аюулгүй байдал, гадаад бодлогын байнгын хорооны санал, дүгнэлтийг Улсын Их Хурлын гишүүн Борхүүгийн Дэлгэрсайхан танилцуулна.

**Б.Дэлгэрсайхан**: Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 12 сарын 29-ний өдрийн Улсын Их Хуралд өргөн мэдүүлсэн Коронавирус халдвар ковид-19 цар тахлаас урьдчилан сэргийлэх, тэмцэх, нийгэм эдийн засагт үзүүлэх сөрөг нөлөөллийг бууруулах тухай хуульд өөрчлөлт оруулах тухай хуулийн төсөл болон хамт өргөн мэдүүлсэн Гамшгаас хамгаалах тухай хуульд нэмэлт, өөрчлөлт оруулах тухай хуулийн төслийг хэлэлцэх эсэх асуудлыг 2021 оны 12 дугаар сарын 24-ний өдрийн Улсын Их Хурлын чуулганы нэгдсэн хуралдаанаар хэлэлцэж, анхны хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлсэн.

Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10 дахь хэсэгт заасны дагуу Аюулгүй байдал байдал, гадаад бодлогын байнгын хорооны 2021 оны 12 дугаар сарын 28-ны өдрийн хуралдаанаараа Коронавирус халдвар, ковид-19 цар тахлаас урьдчилан сэргийлэх, тэмцэх, нийгэм эдийн засагт үзүүлэх сөрөг нөлөөллийг бууруулах тухай хуульд өөрчлөлт оруулах тухай хуулийн төсөл болон хамт өргөн мэдүүлсэн Гамшгаас хамгаалах тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг хийлээ.

Аюулгүй байдал, гадаад бодлогын байнгын хороо хуулийн төслийн анхны хэлэлцүүлгийг явуулах үед Улсын Их Хурлын гишүүдээс хуулийн төслүүдийн зүйлтэй холбогдуулан асуулт асуугаагүй бөгөөд Улсын Их Хурлын гишүүн Баттөмөр Коронавирус халдвар, ковид-19, цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд өөрчлөлт оруулах тухай хуулийн төслийн 2 дахь зүйлийг хасах гэсэн зарчмын зөрүүтэй санал гаргасныг хуралдаанд оролцсон гишүүдийн олонх нь дэмжсэн болно.

Байнгын хорооны хуралдаанд оролцсон гишүүдийн олонх дэмжсэн зарчмын зөрүүтэй саналын томьёолол болон хуулийн төслүүдийн анхны хэлэлцүүлгийг явуулсан талаарх Байнгын хорооны дүгнэлтийг та бүхэнд тараасан болно.

Улсын Их Хурлын эрхэм гишүүд ээ,

Коронавируст халдвар ковид 19-ийн цар тахлаас урьдчилан сэргийлэх, тэмцэх, нийгэм эдийн засагт үзүүлэх сөрөг нөлөөллийг бууруулах тухай хуульд өөрчлөлт оруулах тухай хуулийн төсөл болон хамт өргөн мэдүүлсэн Гамшгаас хамгаалах тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг явуулсан талаарх Аюулгүй байдал, гадаад бодлогын байнгын хорооны санал, дүгнэлт, зарчмын зөрүүтэй саналын томьёоллыг хэлэлцэн шийдвэрлэж өгөхийг та бүхнээс хүсье.

Анхаарал тавьсанд баярлалаа.

**Г.Занданшатар**: Ажлын хэсгийн гишүүдийг танилцуулъя.

Сайнбуянгийн Амарсайхан Монгол Улсын Шадар сайд, Улсын Их Хурлын гишүүн, Сэрээжавын Энхболд Эрүүл мэндийн сайд, Аюушийн Ариунзаяа Хөдөлмөр нийгмийн хамгааллын сайд, Гомбожавын Ариунбуян Онцгой байдлын ерөнхий газрын дарга, Улсын онцгой комиссын дэд дарга, Пүрэвийн Оюунчимэг Шадар сайдын зөвлөх, Түвшинсайханы Баярхүү Улсын онцгой комиссын нарийн бичгийн дарга, Ламжавын Бямбасүрэн Эрүүл мэндийн даатгалын ерөнхий газрын дарга, Дорждэрэмийн Болд Гадаад харилцааны яамны Олон улсын гэрээ, эрх зүйн Хилийн хэлтсийн дарга, Мижиддоржийн Санжаадорж Сангийн яамны Төсвийн зарлагын хэлтсийн дарга, Цолмонгийн Билэгтсайхан Халдварт өвчин судлалын үндэсний төвийн захирал.

Байнгын хорооны санал дүгнэлттэй холбогдуулан асуулт асуух Улсын Их Хурлын гишүүд байна уу. Бадарчийн Жаргалмаа гишүүнээр тасаллаа. Ёндонпэрэнлэйн Баатарбилэг гишүүн асуулт асууна.

**Ё.Баатарбилэг**: Гишүүдийнхээ оройн амрыг айлтгая. Ковидийн хуулийн үйлчлэх хугацааг 6 сараар сунгаж байгаа. Тэгээд нэг ийм асуудал байна л даа. Сүүлийн хоёр жил шахуу энэ ковидийн хууль хэрэгжүүлж байгаа гээд бүхий л салбар дээр эрх зүйн тийм онцгой нөхцөлөөр үйл ажиллагаа явагдаж байна. Энэ хуулийг хэрэгжүүлж байгаа төрийн байгууллагууд яамдууд яг хэрэгжүүлж байгаа субъектүүд дээр маш их асуудлууд хуримтлагдаж байна. Бид нар дандаа нөгөө эдийн засгийн талаас нь, Улсын онцгой комисс, энэ онцгой комиссын харьяа ажиллаж байгаа энэ байгууллагуудын үйл ажиллагааг ингээд сааталгүй, энэ хүндрэлтэй нөхцөлд бас нэг ажиллах эрх зүйн орчныг нь өргөтгөж өгөөд ингээд яваад байдаг. Гэтэл наад ажлаа хийж байгаа энэ байгууллагууд энэ ажлаа явуулах ёстой энэ албан тушаалтнуудтай чинь холбоотой ажил, асуудлууд ар араасаа ургаж байна. Ажлаа хийхээ болилоо, ажлаа хийхээ больсон.

Өнгөрсөн долоо хоногт Засгийн газрын Хэрэг эрхлэх газрын дарга байхгүй байна. Төрийн байгуулалтын байнгын хороогоор тэр Улсын Их Хурлын 45 дугаар тогтоолын хэрэгжилтийг сонссон. 45 дугаар тогтоолын хэрэгжилт, нэгжийн хууль батлагдсантай холбоотой орон нутгийн иргэдийн хурал, иргэдийн хурлын үйл ажиллагаа, орон нутгийн өөрөө удирдах ёсны байгууллагын үйл ажиллагааг жигдлэх маш олон дүрэм журам, тогтоол, заавар, чиглэлүүд батлагдчихсан, 2022 оны 1 сарын 1-нээс мөрдөгдөх ёстой. 5 заалттай тогтоолын 5 заалт тавуулаа хэрэгжээгүй байна. Одоо 1 сарын 1-нээс энэ орон нутгийн иргэдийн хурлууд, сум дүүрэг адилхан, хурлуудаа яаж явуулах нь тодорхойгүй байна.

Улсын шигшээ багаа байгуулаагүй байна одоо болтол. 2024 оны чинь олимп хаяанд ороод ирлээ. Хоёр жил дутуу байна. Намрын чуулганы үеэр бас төсөв хэлэлцэхээс өмнө би энэ асуудлыг Байнгын хороон дээр яриад улсын шигшээ баг байгуулахтай холбоотой эрх зүйн өөрчлөлтүүдээ оруулж ирээч гэсэн бараг шийдчихэж байгаа юм ярьсан. Сая спортынхонтой уулзсан улсын шигшээ багууд байгуулагдаагүй байна.

2022 оны 1 сарын 1-нээс аймгуудад нөгөө соёлын хэлтсүүдээ байгуулна гэсэн. Соёлын хэлтсүүд нь байгуулагдаагүй, сонгон шалгаруулалт нь зарлагдаагүй байна гэх зэргээр. Тэгээд наад энэ доод дунд шатанд чинь ажиллаж байгаа юм. Төрийн алба шат шатандаа ажлаа хийхээ байцгаачихсан дандаа нөгөө ковидын хуулиар түр томилгоотой үүрэг гүйцэтгэгч нар, тэгээд үүрэг гүйцэтгэж байгаа нэртэй үүргээ ч олигтой гүйцэтгэж байгаа юм байхгүй. Шат шатандаа энэ төрийн ажлыг алаад байна шүү дээ. Тэгэхээр одоо энэ ковидын хуулийг дахиад 6 сараар сунгана. Энэ хугацаанд дахиад баахан хүмүүс түр томилогдоно. Ядаж энэ түр томилогдоод ажлаа хийж чадахгүй байгаа хүмүүстэйгээ ажлынхаа хариуцлагыг ярьж чадахгүй. Дахиад ингээд ийм сонгох л юм болоод явж байна л даа. Тэгэхээр энэ дээр одоо хэн хариулах юм байгаа юм. Энэ төрийн албатай холбоотой төрийн албаны зөвлөлийн сонгон шалгаруулалттай холбоотой. Би бас өмнө нь энэ намрын чуулган дээр хоёр гурван удаа хэлсэн юм. Ковидын хууль 12 сарын 31-нээр дуусгавар болно шүү. Энэ төрийн албаныхаа энэ томилгоотой холбоотой асуудлуудаа энэ хугацаанд зарлахыг нь зарлаад, жинхлэхийг нь жинхлээд. Ажил хийж чадахгүй байгаа хүмүүсээ дахиад өөрчлөөд ингээд энэ төрийн албаны ажлаа жаахан цэгцлэхгүй юм уу л гэдэг асуудал ярьсан. Чигээрээ явсаар байгаад одоо он гарлаа. Тэгэхээр энэ үлдэж байгаа хугацаанд ажлуудаа цэгцлэхгүй юм уу. Төрийн албыг яг хууль эрх зүйнхээ хүрээнд ажлаа нэг саад тотгоргүй явуулах боломжоор нь бүрдүүлэхгүй юм уу. Энэ баахан үүрэг гүйцэтгэгч нараа жинхэлж томилж нэг тийш нь болгохгүй юм уу гэдэг ийм асуултыг л асууж байна.

Энэ асуултад одоо хэн хариулах юм байгаа юм.

**Г.Занданшатар**: Шадар сайд Сайнбуянгийн Амарсайхан асуултад хариулна.

**С.Амарсайхан**: Баатарбилэг гишүүний асуусан энэ асуулт чухал асуулт. Нэгжийн тухай хууль батлагдсан. Хуулийг хэрэгжүүлэх журам Засгийн газраар орж, одоо хэлэлцэгдэж эцэслэгдсэн. Ингээд 2022 оны 1 дүгээр сарын 1-нээс эхлээд энэ хууль мөрдөгдөх ёстой. Шинэ нэгжийн тухай хуулиар бас цөөнгүй өөрчлөлтүүд, шинэ зохион байгуулалтууд хийгдэх ёстойг та бид бүгдээрээ мэдэж байгаа. Ялангуяа нийслэл, аймаг орон нутгийн түвшинд энэ хуулийн хэрэгжилтийг цаг алдалгүй хангахтай холбоотой асуудлаар Засгийн газрын Хэрэг эрхлэх газраас шаардлагатай зохион байгуулалт, хуулийн хэрэгжилтийг хангуулах дүрэм журмыг бүрдүүлэх ажлууд зохион байгуулагдаад явж байгаа.

Хэрэг эрхлэх газар энэ дээр тодорхой нэмэлт мэдээллээ дараа нь нэмээд өгчхөөрэй. Ер нь Төрийн албаны зөвлөлийн хүрээнд энэ төрийн жинхэнэ албан хаагчдыг жинхлэх, шаардлагатай хууль дүрмийг хэрэгжүүлэх, хариуцлагыг нэмэгдүүлэх, мөн ёс зүй, мэргэжлийн ур чадварыг нэмэгдүүлэхтэй холбоотой асуудал Засгийн газар дээр байнга яригдаж байгаа. Төрийн албаны зөвлөлтэй холбоотой асуудлуудыг цэгцлэх асуудлаар үүрэг даалгаврууд бас өгөгдсөн байгаа. Яг энэ хариуцлагын асуудлаар ер нь шат шатандаа аймаг орон нутаг, ер нь бүх шатанд асуудал байгаа юу гэвэл байгаа.

Ялангуяа энэ цар тахлын үед цаг минуттай уралдсан ажил төрлийг зохион байгуулах, уялдаа холбоог бий болгох, хариуцлагыг дээшлүүлэх, хариуцлагыг нэмэгдүүлэх, хариуцлага тооцох асуудал зарим салбарт бас үгүйлэгдэж байгаа. Энэ асуудлуудыг цааш нь шат шатанд нь анхаарч эхнээс нь Засгийн газар, Ерөнхий сайдын зүгээс Засгийн газар, холбогдох яамдын зүгээс хариуцлага тооцоод явж байгаа. Энэ цар тахлын хуулийн зүйл, заалттай холбоотой зарим асуудлууд дээр гишүүд, манай холбогдох албаныхан санал хүсэлтүүдээ ирүүлж байгаа. Энэ дээр анхаарах асуудлууд байгаа юу гэвэл байгаа. Ажлаа хийж байгаа нэг хэсэг нь байна, хийж чадахгүй бас нэг хэсэг нь бий. Үүнийг цэгцлэх газар нь төрийн албаны зөвлөл холбогдох хууль журмынхаа хүрээнд тэр хяналт шалгалтаа хийж, шалгуур хэмжүүрээ тавьж байж ойрын хугацаанд бас цэгцлэх ажлууд бий гэж бодож байгаа.

Хэрэг эрхлэх нэмээд хариулчих.

**Г.Занданшатар**: Хэрэг эрхлэх газраас хэн байна. Ёндонпэрэнлэйн Баатарбилэг гишүүн тодруулж асууна.

**Ё.Баатарбилэг**: Засгийн газрын ийм чухал асуудал орж ирж байхад Засгийн газрын Хэрэг эрхлэх газрын удирдлагаас орж ирэх ёстой шүү дээ. Миний сая хэлээд байгаа юм 2022 оны 1 сарын 1-нээс мөрдөгдөх гээд байгаа Нэгжийн хууль, Соёлын тухай хууль гээд маш тодорхой хуулиудын заалтууд хэрэгжихгүй байна, хэрэгжихээргүй болчихсон. Хууль дагасан журмуудаа, Засгаас гарах ёстой тогтоол шийдвэрүүдээ өнөөдөр болтол гаргаагүй. Өнгөрсөн 7 хоногийн Байнгын хороогоор оруулаад асуухад 5 заалттай Улсын Их Хурлын тогтоолын нэг ч заалт нь хэрэгжээгүй байна гээд 1 сарын 1-нээс одоо энэ орон нутаг чинь яах юм, энэ байгууллагууд чинь яах юм. Адаглаад улсын шигжээ багийг ч байгуулаагүй байна шүү дээ. Ингэхээр зүгээр л өөрийнхөө багцаалж байгаа ганц хоёр салбарууд дээр ийм асуудал байгаа юм чинь энэ асуудлаа энэ ковидын хуулиар далимдуулаад зүгээр мөрөөрөө хийчих асуудлуудаа хийхгүй байгаад байна шүү дээ. Энэ асуудал дээр Засгийн газрын Хэрэг эрхлэх газар онцгой анхаараач гэдэг асуудал ярьж байгаа юм.

**Г.Занданшатар**: Хэн хариулах вэ? Дуламдоржийн Тогтохсүрэн гишүүн.

**Д.Тогтохсүрэн**: Ковидын хуулийг сунгахыг дэмжиж байгаа юм. Нэгэнт дэлхий нийтийн хэмжээнд энэ цар тахал дуусаагүй байна, бүр шинэ вирусууд гарч ирээд мутацид ороод ингээд яваад байгаа үед энэ 6 сарын хугацаагаар сунгаж ажиллах нь зөв байхаа гэж бодож байна.

Би ажлын хэсгээс хоёр зүйлийг асууя гэж бодож байна. Байнгын хорооноос асуух болов уу даа. Баттөмөр гишүүн алга байна. 7.2 дахь заалтыг хасна гэдэг Засгийн газрын санал орж ирсэн юм. Энэ их чухал санал байхгүй юу. Энэ ирэх хавар байдал маш хүндэрнэ. Орлого эрс багассан байна, үндсэндээ хаагдчихсан байна. Импорт хаагчдихсан байна, инфляци маш хурдтай өсөж байна. Барааны хомсдол бий болохыг ч үгүйгэхгүй байдал нөлөөлөл бий болж байгаа энэ үед Засгийн газарт тодорхой хэмжээний эрх байх ёстой юм. Энэ нь эрх нь 7.2. Сайд нарын багцыг хооронд нь зохицуулах, төсвийг хооронд нь зохицуулах энэ эрх Засгийн газарт байхгүй бол болохгүй болчхоод байгаа юм.

Гэхдээ Засгийн газар үүнийг авъя гээд ороод ирсэн чинь Байнгын хороон дээр энэ саналыг хасчихсан байгаа юм. Энэ бол магадгүй энэ хавар хийгдэх гол ажил нь энэ. Энэ хуулийг сунгаж байгаагийн мөн чанар нь үүнийг гэж би ойлгосон. Бид ч гэсэн бүлэг дээр үүнийг гэж ойлгож ярьсан. Гэтэл нөгөө заалтыг нь хасаж байна. Тийм учраас яагаад энэ заалтыг хасав? Хэрэггүй гэж үзсэн юм уу? Эсрэг утгатай яригдсан юм уу? Нэг дэх асуулт.

Хоёрдугаарт, Ковидын хууль сунгагдсантай холбогдуулаад би Амарсайхан сайд хэвлэлээр яриад байх шиг байна лээ. Цахилгаан, дулааны үнэтэй холбоотой асуудал байгаа. Иргэд бас энэ дээр жаахан хүлээлт байгаад байгаа юм. Тийм учраас Засгийн газар бодвол Эрдэнэт үйлдвэр болон бусад төрийн өмчит компаниудтайгаа яриа хэлэлцээр хийгээд энэ чиглэлээр ажиллаж байгаа байх гэж бодож байгаа юм. Үүний талаар товч мэдээлэл өгөөч, энэ цахилгаан, дулааны үнэтэй холбоотой асуудлаар.

Гурав дахь нь сая, энэ төрийн албан хаагчийн томилгоотой холбоотой асуудал. Засгийн газар нэг зүйл дээр их онцгой анхаарах хэрэгтэй байгаа юм. Хууль зөрчсөн томилгоо буюу Төрийн албаны хууль зөрчсөн томилгоог хийхгүй байх хэрэгтэй байгаа юм. Өмнө нь хоёр жил хийчихсэн юм. Хийсэн учраас хэл ам ихтэй байгаа юм. Одоо 6 сарын хугацаанд энэ томилгоонуудыг огт хийхгүй, үүрэг гүйцэтгэгч томилохгүй, өмнө нь томилогдсон үүрэг гүйцэтгэгч нараа жинхлэх Төрийн албаны энэ хуульд нийцүүлэх чиглэлээр ажилламаар байна.

Гол нь гишүүд болон бусад хүмүүсийн энэ хуулийг сунгахгүй болох гээд байгаа нэг шалтгаан нь энэ заалт байхгүй юу 3.2 дахь заалт байгаа юм. Тэгэхээр Засгийн газар энэ 3.2 дахь заалтыг хэрэгжүүлэх явцдаа ямар нэгэн үүрэг гүйцэтгэгч томилохгүй, харин үүрэг гүйцэтгэгч нарыг Төрийн албаны хуульд нийцүүлж томилох чиглэлээр л анхаараад ажиллаж байгаа юм. Тэгэх юм бол энэ дээр үүнийг цаашдаа сунгаад явах боломжтой гэж бодож байгаа юм. Баярлалаа.

**Г.Занданшатар**: Шадар сайд Сайнбуянгийн Амарсайхан.

**С.Амарсайхан**: Тогтохсүрэн даргын тог цахилгаан, эрчим хүчний зардалтай холбоотой асуудлууд Засгийн газар дээр яригдсан. Урьдчилсан байдлаар хэлэлцэж ярилцаад 2022 оны 1 дүгээр сарын 1-нээс эхлээд айл өрхүүдийн тог цахилгааны зардлыг цааш нь хөнгөлөх асуудлыг үргэлжлүүлье гэж. Өөрөөр хэлбэл орон сууцны айл өрхийн 250 квт, гэр хорооллын айл өрхийн 350 квт хүртэлх тог цахилгааны мөнгийг төрөөс даах асуудлыг 1 сарын 1-нээс шийдвэрлэж явъя гэж урьдчилсан байдлаар Засгийн газар дээр хэлэлцэгдэж, судлагдаж байгаа. Эрдэнэт үйлдвэр болон Эрдэнэт үйлдвэрийн төсөв санхүүтэй уялдуулж үүнийг шийдвэрлэхээр ярьсан. Ковидын хууль Улсын Их Хурлаар хэлэлцэгдэн, эцэслэгдэн сунгагдаж, нэмэлт, өөрчлөлт орж батлагдсаны дараа даруйхан Засгийн газар энэ асуудлыг эцэслэн 1 дүгээр сарын 1-нээс өмнө шийдвэрлэнэ гэж байгаа юм, нэгдүгээрт.

Хоёрдугаарт, сая ярьсан Төрийн албаны тухай хуультай холбогдох байгууллагууд, харьяа газар, агентлагуудын томилгоотой холбоотой асуудлыг хуульд нийцүүлэх, мөн төрийн жинхэнэ албан хаагчдыг жинхлэх тухай асуудал Засгийн газар дээр онцгой анхаарлын төвд байж байгаа. Энэ асуудлаар хэд хэдэн удаа ярилцсан. Засгийн газрын Хэрэг эрхлэх газарт үүрэг даалгавар өгөгдсөн. Би бас түрүүн үгэндээ хэлсэн. Энэ талаар зохих арга хэмжээнүүд, зохион байгуулалтын ажлууд цааш нь эрчимтэй үргэлжлээд явна. Энэ ковидын хуулийн хүрээнд цаашид энэ томилгоотой холбоотой элдэв тийм асуудлууд нэг их айхтар анхаарал татсан асуудал гарахгүй байх гэж бодож байгаа.

Өмнө нь томилогдсон, хийсэн томилгоонуудаа жинхлэх, хариуцлага алдсан, шаардлага хангахгүй байгаа албан тушаалтнууд, албан хаагчидтай хариуцлага тооцож, зохих арга хэмжээнүүдийг авах асуудал зохион байгуулагдаж байгаа гэж ойлгож болно.

**Г.Занданшатар**: Жамбалын Ганбаатар гишүүн. Ганбаатар гишүүн түр байж байгаарай.

**Ж.Ганбаатар:** Миний минут яваад эхэлчихсэн.

**Г.Занданшатар**: Ганбаатар гишүүн түр байж байгаарай. Асуултад гүйцээж хариулна. Жавхлан сайд хариулах уу? Байнгын хорооны дарга Баагаагийн Баттөмөр гишүүн, Аюулгүй байдал, гадаад бодлогын байнгын хорооны дарга.

**Б.Баттөмөр**: Энэ Коронвируст цар тахлаас урьдчилан сэргийлэх, тэмцэх, нийгэм эдийн засагт үзүүлэх сөрөг нөлөөллийг бууруулах тухай энэ хуульд 7.1.2 гэсэн заалт байгаа юм. 7.1.2-т юу гэж зааж байна вэ гэхээр цар тахлын үед иргэний эрүүл мэнд, орлогыг хамгаалах, ажлын байрыг хадгалах, эдийн засгийг идэвхжүүлэх, эрүүл мэндийн тусламж үйлчилгээг үзүүлэх, хорио цээрийн болон хязгаарлалтын дэглэмд шаардлагатай санхүүжилтийг шийдвэрлэх зорилгоор жилийн батлагдсан төсвийн нийт зарлагын хэмжээг нэмэгдүүлэхгүйгээр төсвийн ерөнхийлөн захирагч хооронд хөрөнгийн болон урсгал зардал хооронд төсвийн зохицуулалт хийх гэсэн ийм заалт байгаа юм.

Энэ 2021 оны 6 сарын 29-ний өдрийн өөрчлөн найруулсан хуулиар энэ хуулийн 7.2 дахь гээд сая уншдаг, 7.2-т заасан арга хэмжээг хэрэгжүүлэхэд Төсвийн хууль болон Төсвийн тогтвортой байдлын тухай хуульд заасны дагуу тухайн жилийн төсөвт тодотгол хийх замаар Улсын Их Хурлаар шийдвэрлэнэ гээд ингэж орж ирсэн. Үүнийг Засгийн газраас хүчингүй болгоё гэсэн ийм санал орж ирснийг, үүнийг хэвээр үлдээе гэж ингэж шийдвэрлэж байгаа юм. Энэ төсөв батлах үндсэн үүрэг бол Улсын Их Хурлын өөрийнх нь ажил. Засгийн газар бол үүнийг ямар ч үед оруулж ирээд төсвийн тодотголыг хийлгэх ийм боломжтой гэж үзэж байгаа.

Энэ хуулийг гаргах үндэс нь хугацаа нь дуусчхаад байгаа. 2021 оны 12 сарын 31-нээр дуусаж байгаа. Тэгэхээр 2022 оны 6 сарын 1 гэж ингэж сунгаж байгаа юм. Тийм учраас гол асуудал нь энэ хугацааг нь сунгаж байгаа гэж ингэж үзэж байгаа.

**Г.Занданшатар**: Болдын Жавхлан сайд асуултад хариулъя.

**Б.Жавхлан**: Энэ ийм юм байгаа. Энэ заалт анх орохдоо зорилго нь хэрвээ ийм цар тахлын үед Засгийн газар хурдтай ажиллах, гарч байгаа шийдвэрүүд нь цар тахлын хүнд байдлаас ард түмэн, олон нийтийн эрүүл мэндийг хамгаалах эдийн засгаа ч хүнд цохилтод оруулахгүй байх ийм зорилгоор ийм шийдвэрийг гаргаж байгаа. Энэ дээр ийм нюанс байгаа юм. Сая 6 сарын 29-нд ийм заалт 7.2 гэсэн заалт орчихсон юм. Тэр үед Төсвийн тодотгол албан ёсоор хийх шаардлага үүссэний дагуу тодотгол хийгдээд бид сүүлийн хагас жилд зохицуулалтуудаа хийгээд явчихсан учраас болчхож байсан юм.

Тэгэхээр ирэх 6 сард юу ч тохиолдож магадгүй. Энд нэг ийм зүйл байгаа юм. Төсвийн тодотголоор бүгдийг хийж болно гэсэн л ийм ойлголт байгаад байх шиг байна. Төсвийн тодотгол чинь өөрөө тусгай шаардлагатай. Тусгай шаардлага үүссэн тохиолдолд л бид нар төсвийн тодотгол өргөн барьдаг. Би нэг жишээ хэлье. Тодотгол үүсээгүй мөртлөө сая ийм заалтыг гарцаагүй хэрэглэхээс өөр боломжгүй тийм хүнд байдалд орох одоо яг 12 сарын энэ сүүлээр үүсчхээд байгаа юм. Юу вэ гэвэл эрүүл мэндийн салбарт энэ жил ор хүрэлцэхгүй их хүнд байлаа. Ингээд Эрүүл мэндийн сайдын, Сангийн сайдын тушаалаар хамтарсан тарифуудыг өөрчлөлт оруулаад ингээд энэ орны асуудлуудыг нэлээдгүй сайнаар шийдсэн. Эрүүл мэндийн асуудлуудыг нэгтгээд байвал.

Гэтэл одоо яг гүйцэтгэл нь өөрөөр хэлбэл эрүүл мэндийн сангаас нэхэгдэж байгаа дүн нь энэ энэ жилийн зарцуулагдах хязгаараасаа давсан байгаа байхгүй юу. Давчихсан байгаа, түүнийгээ бид нар шийдэж чадахгүй байгаа юм. Гэтэл нөгөө талд нь бид нар хэмнэлт гарчихсан төсвийн ерөнхийлөн захирагч нарын төсөв нэлээдгүй байгаа. Тэндээс нь аваад өнөөдөр үүнийг хаачихсан бол ямар ч ингээд аль аль талдаа хүндрэл үүсэхгүй ингээд болчих байсан юм. Гэтэл тэрийг тэгээд шийдье гэж тодотгол үүсэж байгаа шалтгаан бол байхгүй тэнд. Тодотгол хийх одоо бол Төсвийн хуулийн Төсвийн тогтвортой байдлын тухай хуулийн шаардлагуудад очихгүй байгаа учраас тодотголд хийж болж байгаа юм.

Тийм учраас тодотгол хийх боломжгүй хүрээнд Төсвийн ерөнхийлөн захирагч нарын хооронд ийм урсгал зардлын болон хөрөнгийн зардлын зохицуулалт хийх гарцаагүй ийм байдал үүсэж болзошгүй юмаа. 6 сард. Тийм учраас энэ боломжийг хадгалж үлдье. Түүнээс биш энэ төсвийн замбааргүй байдал, төсвийн сахилга бат алдагдах тийм хэмжээнд эрсдэл үүсэхгүй. Үүнийг Засгийн газрын өмнөөс Сангийн сайдын хувьд хариуцлагатайгаар хэлж байна. Ийм учраас гишүүд маань үүнийг эргэж хараач ээ. Ийм боломжийг нь Засгийн газарт үлдээгээч ээ гэж хүсэж байна.

Өнгөрсөн хоёр жилийн хугацаанд энэ хуулийн заалтыг нэг л удаа ашигласан байдаг. Тэр нь хүүхдийн мөнгийг 20 мянга байхад 100 мянга болгоход л энэ заалтыг нэг удаа ашигласан. Түүнээс бусад тохиолдолд төсөв өөрийнхөө зарчим, сахилга батыг чанд сахиж, мөн Улсын Их Хурал төсөв батлах тэр эрхийг бид хамгаалж, Засгийн газрын хувьд төсвийн сахилга баттай сайн яваа. Ийм учраас ирэх 6 жил болзошгүй байдал, эрсдэл үүсэж магадгүй учраас энэ боломжийг үлдээгээч ээ гэж дахиж тодруулж хэлье.

**Г.Занданшатар**: Жавхлан сайд аа, одоо бол төлөвлөж болох нөхцөл байдал. Энэ заалтыг анх яагаад оруулсан бэ гэхээр тэр үед цар тахал төлөвлөөгүй байсан нөхцөл байдал дэлхий даяар үүссэн учраас энэ заалтыг оруулж төсвийн зохицуулалтын эрхийг нээсэн. Одоо бол цар тахал уже ненормаль гэдэгтээ шилжээд, үүнийг чинь омекрон ч бай, юу ч бай төсвийн хувьд төлөвлөж болж байна. Бид нар төсөвт одоо ирэх жилд эрүүл мэндийн салбартаа ийм юм зарцуулъя, ийм юм оруулъя, одоо цар тахалтай тэмцэх, хөрөнгө оруулалт, зохицуулалтыг харьцангуй төлөвлөөд явах урьдчилан төлөвлөж болох цар тахлын нөхцөл байдалд амьдарч байна шүү дээ. Нью нормальд шилжчихсэн дэлхий даяараа. Тийм учраас тэр үед төлөвлөгөөгүй байсан нөхцөл байдал үүссэнтэй холбогдуулж оруулсан заалтыг мөнхөд хэрэглэнэ гэвэл энэ чинь хавар бол Улсын Их Хурлын легатив чанартай холбоотой маргаан асуудал үүсэх юм билээ.

Ингээд Жамбалын Ганбаатар гишүүн асуултаа асууя.

**Ж.Ганбаатар**: Баярлалаа. Ард түмний амьжиргааг дээшлүүлэх, айдас хүйдсээс нь гаргах энэ хамгийн чухал асуудал байгаа юм. Түүнээс биш вакцин хийгээгүй, вакцинаа хийлгэхгүй байгаа энэ европын болоод Япон гэдэг юм уу, Солонгос улсын хүмүүсийн дотор үүсэж байгаа тэр проблемыг өөрийнхөө улсад авч ирж наагаад хэрэггүй байгаа болов уу. Би энэ Эрүүл мэндийн сайдаас асуухад, Европын асуудал чинь вакцин хийлгээгүй хүмүүсийн асуудал шүү дээ. Вакцин хийлгэхгүй бүр 30, 40 хувийн бүлэг бүх асуудлуудыг эсэргүүцдэг, паспорт олгохыг эсэргүүцдэг, вакцин хийлгэхийг эсэргүүцдэг. Энэ хүмүүс чинь хоорондоо өвчин тараадаг. Тэгээд гудамжинд гараад жагсдаг. Засгийн газраа огцруулъя гээд янз янзын юм болдог. Энэ асуудлуудыг өөрсөд дээрээ авчирч наагаад ингээд зүгээр жаахан хөдлөх гэж байгаа эдийн засгаа дахиад л боомилоод байх юм.

Би наад омикрон гэдэг асуудал чинь манайд нэг их айхтар том нөлөөлөөд байх нь юу бол би мэдэхгүй байна. Би мэргэжлийн бус. Гэхдээ үүнийг дагаад л, тэгээд л гурван хоног карентилна гээд. Тэр би PCR-ын шинжилгээгээ авбал оруул л даа. Улс орны чинь тоо нэмэгдээд байна шүү дээ дэлхийд. Хэвийн болж байгаа улсынхаа тоондоо ороод явах ёстой биз дээ бид. Хоёр жил хаалаа боолоо. Зарим хүмүүс бараг гудамжинд ямар их машин явдаг юм, одоо хаа энэ тэр гээд. Үгүй ээ, одоо энэ чинь хүмүүс чинь одоо амьдардаг юм байгаа биз дээ, яах юм тэгээд. Гэртээ байгаад байвал хэн мөнгө өгөх юм. Одоо энэ гэр хорооллын ард иргэдийн амьдрал үнэхээр хэцүү болж байна. Тэгэхлээр одоо бид чинь үнэхээр ингээд л дахиад 6 сараар сунгавал тийм заалт байх ёстой. Ийм заалт байх ёстой, Засгийн газарт ийм эрх өгөх ёстой. Үгүй ээ, энэ чинь уг нь манайд вакцин хангалттай байна. Вакцинжуулалт хангалттай явагдаж байна. Засгийн газар чадлаараа ажиллаж байна. Амарсайхан сайд, энэ онцгой комисс чадлаараа ажиллаж байна. Үгүй ээ, ингээд одоо ололт амжилт байна, энэ дээрээ бид нар чинь PCR-аар хүмүүсээ, ингээд хүмүүсийн хөдөлгөөнөө дэмжээд эдийн засгаа дэмжих талаас нь ярьдаг дуугардаг хүмүүсээ дэмжээч дээ. Би мэргэжлийн гээд л одоо бүх юмыг хаагаад байж болохгүй шүү дээ, энэ чинь.

Оросын Холбооны Улс яаж сайжирч байна, харж байгаа биз дээ. Нислэгээ нээчихсэн байна, Герман нислэгээ нээчихсэн байна, гэхдээ асуудлууд улс улсад нь байна. Бүх орны асуудлыг өөрсөд дээрээ авчирч наагаад л, тэгээд л дараа нь над дээр асуудал үүсчих бол дараа нь би асуудалд орчих болов уу гээд. Ингээд л энэ асуудлууд чинь өөрөө эдийн засгийн. Эдийн засгийн, байнгын хороогоор эдийн засгийг эрчимжүүлэх шинэ сэргэлтийн бодлого гээд маш том нэртэй. Ямар ч том нэртэй юм. Ийм хууль хэлэлцлээ шүү дээ, бид. Үгүй ээ, одоо үүнийг бид яриад явъя гэхээр дахиад үүнтэйгээ яаж уялдах юм бэ? Яаж тэр том хорин төсөл явах вэ? Нэг гараараа нэг юм ярина, нөгөө гараараа нөгөө юм ярина. Эдийн засгийг дэмжинэ, хувийн хэвшлийг дэмжинэ гэж нэг юм ярина. Энд орж ирээд шал өөр юм ярина.

Ганбаатар боль, боль одоо юу юу ч гэнэ үү? Аманд орсноороо юм ярина. Үгүй ээ, тэгээд бид одоо энэ чинь хоёр жил боллоо шүү дээ. Хоёр өдөр юм уу, хоёр сар болоогүй шүү дээ, вакцинаа манай ард иргэд хангалттай хийлгэлээ. Засгийн газрынхаа бодлого чиглэлийг хангалттай дагалаа хүмүүст ажил амьдрал хийх чөлөөтэй бодох сэтгэх боломж олго л доо. Тэгээд л тэнд нэг юм гарахлаар тэрийг авчирч энд яриад, тэнд нэг юм гарахаар тэрийг авч ирж энд яриад л, ингээд л айдас хүйдэст автуулаад л. Тэгээд бүгдийг нь хаана бооно. Хаана бооно гэдэг хамгийн амархан ажил шүү. Нээнэ, бүтээнэ, одоо болгоно гэдэг бол хамгийн хэцүү. Хаана гэдэг бол нэг тушаалаар л хийх байх. Тэгээд бид одоо энэ чинь арай нэг өөрөөр хармаар байх юм асуудлыг. Арай өөрөөр хармаар байна. Тэгэхгүй тэгээд л одоо бүх хүн, одоо энэ чинь бид нартай хамт ингээд 95, 96 хувийн вакцинжуулалт хийчихсэн юм уу, одоо 70, 80 хувьтай хийчихсэн юм уу? Тэр хүмүүс чинь өөр шатанд шилжчихсэн байна шүү дээ.

**Г.Занданшатар:** 85, Эрүүл мэндийн сайд Сэрээжавын Энхболд асуултад хариул.

**С.Энхболд**: Ганбаатар гишүүний асуултад хариулъя. Бид нар ерөөсөө хааж хязгаарлана гэсэн тийм юм тавиагүй ээ. Бид энэ оны 6 сараас эхлэн бол бүх юм нээлттэй байгаа. Харин иргэдээ бид дасан зохицуулах, аль болох вакцинжуулалтад идэвхтэй хамрагдаж айл өрхийн орлого нэмэгдэх, эдийн засгаа дэмжих дандаа ийм бодлогоор явж ирсэн. Энэ вирус нь өөрөө хамгийн гол нь шинээр дахин хувьсаж, тэр нь өөрөө илүү олон оронд тархаж, халдвар их тархахын хэрээр тэрийг дагаад бусад эрүүл мэндийн байгууллага гэхгүй юм аа гэхэд бусад байгууллагуудад сөргөөр нөлөөлж байгаа.

Өнөөдрийн байдлаар омикрон хувилбар 117 улсад тархсан байна. Манай улсад орж ирэх нь бол цаг хугацааны асуудал. Эхний ээлжинд бид нар хамгийн гол нь хилийн тандалт хязгаарлалтуудаа илүү сайн хийж байгаа. Аль болох дотооддоо алдахгүйн тулд, дотооддоо бүх юм нээлттэй байлгахын тулд энэ арга хэмжээнүүдийг авч байгаа. Одоо гурав дахь тундаа хамрагдсан улсууд ч гэсэн энэ омикрон хувилбарын давалгаанд өртөж байгаа. Манай улсад орж ирэх нь бол цаг хугацааных. Тэгэхдээ урьдчилсан тооцооллоор бол 1 сарын сүүл гэхэд ер нь дэлхий даяар энэ омикроны давалгаанд өртөнө маш том давлагаа үүснэ. Энэ давалгаа нь дельтагаас илүү давлагаа үүснэ. Энэ тооцооллыг бол эрдэмтэд, судлаачид бүгд гаргачихсан байгаа, бид энд л бэлдэж байгаа.

Одоо өвчингүй бол мэдээж дараагийн зохицуулалт болно шүү дээ. Хамгийн гол нь эхний ээлжид бид нар нэг ч гэсэн хүний амь нас эрсдүүлэхгүйн төлөө л энэ арга хэмжээнүүдийг авч байгаа шүү дээ. Бид нар ерөөсөө ямар нэгэн хөл хорио тавья гэж хэлээгүй шүү дээ. Хамгийн гол нь өөрөө нууц үеийнх нь хугацаа 2.6 хоног байгаа учраас бид ингэж байгаа.

**Г.Занданшатар**: Жамбалын Ганбаатар гишүүн Эдийн засгийн байнгын хорооны дарга тодруулъя.

**Ж.Ганбаатар**: Эдийн засгийн байнгын хорооны дарга гэж тодруулж хэлсэнд Их Хурлын даргад баярлалаа. Би эдийн засгийн асуудлаар угаас санаа зовохоос өөр одоо санаа зовж байна. Би эдийн засгийн асуудлаар. Ард түмний амьжиргаа хамгийн чухал асуудал байгаа юм. Би энд Эрүүл мэндийн сайдтай нэг зөрөөд байгаа юм алга л даа. Гэхдээ бид нар үнэхээр энэ вакцин хийсэн амжилтаа бид нар өөрсдөө ингээд хамгаал л даа. Вакцинаа хангалттай, Та сайн ажилласан, хангалттай хийсэн. Тэгээд энэ нөгөө вакцин хийлгэхгүй байгаа улсуудын тэр нөгөө бүлэг хүмүүсийн тэнд үүсэж байгаа проблемуудыг би бол одоо микрофонд хэлэхгүй үг байна л даа, тэнд чинь тийм том асуудлууд байна. Улс төрийн ч асуудал байна, наад эрүүл мэндийн асуудал ч байна. Тэрийг авчраад л өөрсдөдөө айдас хүйдэс маягаар наагаад байгаа юм биш үү? Асуудалдаа, жаахан олон талын өнцгөөс нь хараач ээ, Эрүүл мэндийн сайд минь ээ. Тэгээд эдийн засгаа жаахан чөлөөтэй явуулах ард иргэдийнхээ бодол санааг нэг жаахан...

**Г.Занданшатар**: Амарсайхан сайд хариулъя.

Эрүүл мэндийн сайд бол эрүүл мэндийг хамгаалах бодлого стратегиа баримтлах нь туйлын зөв. Энэ дундуур нь эдийн засгаа хамгаалж, эрүүл мэндээ хамгаалах нь Шадар сайдын үүрэг. Энэ чинь Улсын онцгой комисс өөр өөрийн ажлаа л хийж байна шүү дээ.

Бөхчулууны Пүрэвдорж гишүүн асуулт асууя.

**Б.Пүрэвдорж**: Тэгэхээр үнэхээр одоо эрүүл мэндээ хамгаалах тал дээр бол энэ цар тахлын хууль бол илүү сайн ажиллахаар ийм хууль байгаа юм. Гэхдээ хамгийн гол нь одоо үүнийгээ яг хэрэгжүүлэх шатандаа ингээд бас нэг тодорхой хэмжээгээр зарим газраа өөр асуудлаар өөр байр суурьтай, зарим асуудал дээр боож хаасан, зарим асуудал дээр нээсэн, ийм л юм яваад байгаад нь дургүйцээд байгаа. Нэлээн олон асуудлууд болон энэ заалтууд дээр хүмүүсийн дургүйцлийг хүргэдэг. Тэгэхдээ хамгийн гол дургүйцэж байгаа зүйл бол энэ төрийн албан хаагчийг сонгон шалгаруулалтгүй авч байгаа асуудал байгаа. Өөрөөр хэлбэл одоо энэ 2020, 2021 оны одоо сонгуульд цүнх барьсан, сонгуульд ажилласан тэр хүмүүсээ бүгдийг нь одоо энэ хуулийн дагуу, яагаад гэвэл тэд нар нь төрийн албаны шалгалт давж чадах чадваргүй ийм нөхдүүдийг одоо энэ төрд авсанд л хамгийн гол дургүйцэл байгаад байгаа. Тэр хүмүүс нь тэгээд чадваргүй нөхдүүд оччихоод тэр ажил дээр оччихоод ах аа үүнийг яадаг юм, эгч ээ үүнийг яадаг юм гээд л ингээд л явж байгаа юм. Ямар ч тийм төрийн албаны мэдлэг чадвар, туршлага байхгүй ийм нөхдүүдийг томилсон нь хамгийн гол асуудал байгаа. 2 мянга гаруй хүн томилсон, мянга хэдэн зуу гээд худлаа тоо хэлж байгаа юм. Тоогоо дардаг, тэгээд энэ нь хүмүүсийн маш их дургүйцлийг хүргэж байна.

Хоёрдугаарт нь нэлээн олон жил яам агентлагт ажиллаад газрын дарга, мэргэжилтэн хийчхээд, одоо би нэг ахлах болно доо, хэлтсийн дарга болно доо гэж байсан тэр хүмүүсийн хажуугаар дөнгөж томилсон хүнийгээ оруулаад л, дахиад шууд хэлтсийн дарга болгоод явчхаж байгаа юм. Тэгээд нөгөө төрийн албаны мерит зарчим бүгдээрээ алдагдаад ийм л юм яваад байгаа юм. Засгийн газар энэ талаар асар их хүмүүсийн дургүйцэл хүрээд байхад чинь үүнийгээ хасахгүй оруулаад ирж байгаа юм. Ямар мэдрэмжгүй юм бэ. Одоо түүнийг эндээс аваад хаячихлаа. 3.2-ыг аваад хаячихлаа гэхэд сонгон шалгаруулалтгүйгээр томилно гэдгийг аваад хаячих юм бол тэгээд л дараагийн тэр хүмүүсээ оруулсан л юм байгаа биз. Тэгээд хууль буцаж үйлчлэхгүй шүү дээ. Оруулсан хүмүүсээ оруулаад тэгээд төрийн албаны шалгалт өгүүлээд, тэгээд тэнцүүлээд явна биз. Тэгээд тэр хүмүүсийг чинь халахгүй шүү дээ. Төрийн албаны шалгалтаа өг л гэдэг ийм шаардлага тавих байх. Тэгээд энэ 3.2-гоо хасчихаад л ороод ирэх ёстой байсан байхгүй юу.

Харамсалтай нь тэгсэнгүй. Тэгээд энэ төрийн албаны шалгалт өгөөд явчих боломж бүрэн байж байгаа шүү дээ. Төрөөс зөндөө олон зүйлийг хийсэн шүү дээ. Шүүгчийн их хурлыг хийсэн, хуульчдын холбооны их хурлыг хийсэн. Элсэлтийн ерөнхий шалгалтыг орон даяар авхуулсан. Үүнийг чинь онлайнаар хийгээд болох энэ төрийн албаны шалгалтыг чинь онлайнаар хийх боломжтой шүү дээ. Тэгээд маш их олон арга хэмжээнүүдийг бүгдийг нь хийчихсэн мөртөө тэгээд төрийн албаны шалгалтыг ингэж одоо хойшлуулж, хаана гэдэг бол өөрсдийнхөө хүмүүсийг л оруулах ийм боломжийг нээж байгаа юм.

Тийм учраас одоо энэ чинь 6 сараар нөгөө хөндөөгүй сэдэв учраас одоо энэ дээр ямар ч зарчмын зөрүүтэй санал гаргаж болдоггүй. Их Хурал бас нэг зүйлийг анхаарах хэрэгтэй. Их Хурлын дарга нар. Засгийн газар ингээд хуульд өөрчлөлт оруулж ирэхдээ ерөөсөө ганц, хоёрхон заалт оруулж ирдэг. Олон заалтаар оруулж ирдэггүй, тэгээд хуулиа ингээд байсхийгээд л өөрчилдөг. Тэгээд Их Хурлын бүрэн эрхэнд халддаг, бид нар хөндөөгүй саналаар ямарваа нэгэн үг хэлэх боломжгүй, өөрчлөх санал боломжгүй, ийм л зүйлийг хийгээд зальдаад байгаа.

Тийм учраас энэ дэгийн тухай хууль, Хууль тогтоомжийн тухай хууль дээр Засгийн газар иргэдийн хүсээгүй тэр зүйлийг хадгалаад ороод ирэх юм бол Их Хурал дээрээ энэ хууль тогтоох байгууллага өөрсдөө бүрэн эрхийнхээ хүрээнд, тодорхой саналыг гаргаад оруулдаг, шийддэг ийм л зүйлийг хийх нь зүйтэй байна. Тэгээд би санал хэллээ шүү. Тийм учраас энэ хуулийг үргэлжлүүлэхийг дэмжихгүй байгаа.

**Г.Занданшатар**: Үг хэлчихлээ.

Мөнхөөгийн Оюунчимэг гишүүн асуулт асууна.

**М.Оюунчимэг**: Ер нь ковидын нөхцөл байдал, авч байгаа арга хэмжээ, түүний хэрэгжилт, үр дүнгийн тал дээр Их Хурлын гишүүний хувьд ч, Нийгмийн бодлогын байнгын хорооны даргын хувьд, Түр хорооны гишүүний хувьд ч үнэхээр анхаарч ажиллаж, нөхцөл байдлыг маш сайн мэдэж байгаа. Тэгээд үүрэг даалгаврыг маш их өгдөг, бас хамтарч ажилладаг. Хариуцлага, үр дүнгийн тал дээр бол үнэхээр шүүмжлэлтэй юмнууд байгаад байна. Бид нар түр хороон дээр, Байнгын хороон дээр ингээд хийчхээч ээ, дэд бүтцийг нь ингээд бэлдээд энэ юмнуудынхаа бэлтгэлээ сайн хангаад та нар өөрөө манлайлаад менежерээ сайн хийгээд менежментээ сайн хийгээд тэгээд дунд шатаа сайн ажиллуулаач ээ гээд л хэлдэг. Болж байгаа, хариуцлага тооцож байгаа гээд л ярьдаг. Гэтэл бахь байдгаараа нэг нь шийдвэр гаргах болгондоо алдаа гаргаад байх юм аа. Амарсайхан дарга аа, би тантай найз. Би бас ажлыг сайн хийх, таныг өөрийнхөө хувь хэмжээнд чадлаараа ажиллаж байгаа гэж би ойлгож, харж байна. Гэхдээ таны энэ гаргаж байгаа шийдвэрийг удирдаж байгаа Улсын онцгой комиссын дунд шатанд тэр шийдвэр чинь алдаа гаргаад байна шүү дээ. Та тэгээд түрүүн яриад энэ нэг хариуцлага тооцох тухай ярьж байгаа. Хариуцлага тооцоод байгаа гээд л яриад байх юм. Хэнд хариуцлага тооцож, ямар үр дүн гарсан юм? Та нэг энд тодорхой хариулт өгөөдхөөч.

Тэгээд дарга нар өөрсдөө алдаатай юм хийчхээд, эсвэл ямар ч тэнд тодорхой нөлөөгүй хүнд нь хариуцлага тооцсон болоод яваад байхад энэ ажил чинь нураад байна шүү дээ. Бидний энд ингэж үглэж үглэж баталсан хууль, тэнд төсөвлөж өгсөн асар их мөнгө өнөөдөр ингээд буруу замаар урсах юм уу, эсвэл үр дүнгүй болоод байна шүү дээ. Одоо ийм байгаад байвал сунгах хэрэггүй гэж би бодож байгаа юм. Би бол энэ 6 сараар сунгахыг нь бол дэмжиж байна. Яагаад гэвэл бас бэлтгэл ажил хийх юмнууд их байгаа. Төсөв хөрөнгө мөнгө, хүн, хүний нөөц гээд.

Тийм учраас 6 сараар үүнийг сунгахыг нь бол дэмжиж байна. Харин цаашдаа үүнийг сунгаж болохгүй. Аль ч улс оронд өнөөдөр ковидийн тусгай хууль үйлчлээд яваад байгаа юм алга байна. Бид бас хэлтэй устай, гадаад дотоод мэдээ үзэж байна. Бас гадаад, дотоод улс орнуудаар явж байна. Одоо жишээлбэл бусад улс оронд вакцины хамралтад сайн хангасан улс орнуудын иргэдийг бол тэгж хүндрүүлээд л зочид буудлууд дээр дагуулаад л бүтэн гурав, дөрвөн цаг болоод л хямраад ингээд байхгүй байна шүү дээ. Олон орон тэгж байна. Европын орнууд бүр хүндрэлтэй байгаа Энэтхэгийг хар, өнөөдөр экспо зохион байгуулаад байгаа Дубайг хар. Солонгосыг хар ямар ч тийм хүндрэл алга. Гэтэл манайд ингээд л нэг л аймшиг. Тийм орж ирээд л дэлхий сөнөх гээд байгаа юм шиг тэр хүмүүсийг бөөн бөөнөөр нь бөөгнөрүүлж, харин ч бүр омикроныг буцаагаад л олон хүнд тусгах гээд байгаа юм уу хаашаа юм. Өмнө нь тэр Энхсаран гээд сувиллаас л анхны корона гарсан шүү дээ. Одоо тэгээд зочид буудлуудад иргэдийг автобусаар бөөн бөөнөөр нь авч яваад жинхэнэ энэ омикрон чинь бие биедээ халдаад тусчихвал юу болох гээд байгаа юм. Ямар бодлого яваад байгаа юм. Үүний цаана. Ингэж болохгүй. Энэ шийдвэрээ би өнөөдөр цуцлаасай гэж бодож байна.

Одоо энэ ковидын хуулийг сунгахаас өмнө энэ нэг буруу, зөрүү зүйлүүдээ Улсын онцгой комисс хуралдаад цуцлахаа цуцлаад. Харин арга хэмжээгээ сайн хийгээч ээ. Тэр хүмүүсээ сайн ажиллуулаач ээ. Тэгээд болохгүй байгаа бол тэр юмнуудаа шийдээч ээ. Би бол түрүүн Ганбаатар гишүүний нэг зүйлтэй бол санал нийлэхгүй байна. Яагаад гэвэл Эрүүл мэндийн яам мэдээж нэг ч хүнийг өвдүүлэхгүйн төлөөлөө ажиллах нь зүйн хэрэг шүү дээ. Өвдүүлэхгүй байж байж л улс орон Монголд энэ өвчлөл бага байгаа учраас энд хөрөнгө оруулалт хийе ээ гэж гадаадаас хүмүүс орж ирнэ шүү дээ. Тэгэхээр ганц эрүүл мэндийн салбарт энэ ковид зарцуулагдсан юм шиг бол биш. Би бол эрүүл мэндийн салбарынхан байдгаараа л ажлаа бол сайн хийж байгаа гэж харж байгаа. Харин нэг зүйл дээр асуудал байна. Энэ нь юу юм гэхээр төсөвлөсөн хөрөнгө мөнгөний зарцуулалт, үр дүн үзүүлэлт дээр түрүүн Жавхлан сайдын хэлж байгаатай би санал нэг байна. Өнөөдөр яг үнэндээ эрүүл мэндийн даатгалын сан хоосорчихсон байна байна. Санхүүжилт нь аймаг, сумдад очоогүй байна. Яагаад гэвэл энэ нөгөө нэг ор элдэв гэнэтийн юм ч гэдэг юм уу янз янзын юмаар хөрөнгө мөнгө нь явчихсан. Тэгээд энэ дээр хяналт шалгалтын ажлууд хангалтгүй байгаа учраас энэ дээр бид бол хяналтаа тавих ёстой гэж бодож байгаа.

Ер нь энэ ганц эрүүл мэндийн салбар ч, яам ч биш, олон газруудад энд ковидын хуулийн дор төсвийн захиран зарцуулалт нэлээд үр дүн муутай, ач холбогдол багатай, тийм юмнууд бол байгаад байгаа нь худлаа биш ээ. Үнэн. Тиймээс энэ юмнууд дээрээ харин бид яаж...

**Г.Занданшатар**: Хариулт хангалтгүйгэж үзвэл. Хариулт өгөөгүй байна.

85. Сайнбуянгийн Амарсайхан сайд хариулна.

**С.Амарсайхан**: Энэ хуулийг сунгах зайлшгүй шаардлага байгаа гэж үзэж байгаа юм. Яагаад гэвэл би бүр зориуд тэмдэглэж хэлье. Энэ мутацид орсон омикроны хувилбар манай улсад одоо орж ирнэ ээ. Энэ шуурга биднийг тойрохгүй, дайрна. Энэ бол орж ирэхдээ асар хүнд орж ирнэ гэдгийг би бас давхар хэлье. Тийм учраас бид одоо цаг алдалгүй бэлтгэлээ хийх хүч нөөцөө зузаатгах, эрүүл мэндийн салбарын эмч, ажилтан, эмнэлгийн хэрэгсэл, тоног төхөөрөмж, эм тариа, хүч нөөцөө, өшөө сайн базаах шаардлагатай. Тийм учраас энэ хуулийг сунгаж байж бас цааш нь энэ хүнд үеийг хохирол багатай даван туулахад та бидний оролцоо энэ дээр илүү байх ёстой гэж одоо үзэж байгаа юм. Нэгдүгээрт.

Хоёрдугаарт, хариуцлага тооцох тухай асуудал ярьж байна. Мэдээж хариуцлага алдаж байгаа. Би Оюунчимэг гишүүнтэй, Нийгмийн бодлогын байнгын хорооны даргатай санал нэг байна. Дунд, доод түвшинд ялгаагүй, дээд түвшин ч ялгаагүй. Бүх шатанд хариуцлагын асуудал байгаа. Бүх шатанд ажил үүргийн уялдаа холбооны анхаарах асуудлууд байна. Ажлын ур чадварын асуудлууд ч байна, сэтгэл зүтгэлийн асуудал ч байна, хариуцлага тооцож байгаа. Засгийн газар дээр ч тооцож байгаа, ярьж байгаа, цаашдаа ч тооцно. Одоо ч тооцож байгаа. Өшөө ч илүү тооцох асуудлууд ер нь цаашдаа яригдана гэж бодож байгаа. Төсөв санхүүтэй холбоотой асуудал яг одоо өнгөрсөн хугацаанд бид энэ вакцинжуулалтыг маш сайн хийсэн тулдаа, Улсын Их Хурлаас энэ ковидын хуулийг баталж өгсөн эрх үүргийн хүрээнд Сангийн яам төсвийн зохицуулалтыг хийж, төсвийн хязгаарлалтыг давуулахгүйгээр, төсвөөс давуулахгүйгээр шаардлагатай арга хэмжээг авч, эм тариа, хүч, нөөц бололцоогоо зөв хуваарилж, Эрүүл мэндийн яам дайчилж ажилласны үр дүнд бид 45 мянган иргэнээ амь нас эрүүл мэндээрээ хохирох, амь насаа алдахаас урьдчилан сэргийлсэн ийм үр дүн гаргасан гэж үзэж байгаа. Энэ бол вакцины үр дүн. Энэ бол та бидний баталсан, одоо энэ хэлэлцэж байгаа хуулийн үр дүн гэж үзэж байгаа юм.

Манайд бол гадаад улс оронтой харьцуулбал бас харьцангуй өөр. Мэдээж хөгжингүй улс орон, эрүүл мэндийн салбар нь хөгжчихсөн, эдийн засаг нь хүчтэй, ахуй орчин аюул эрсдэл багатай улс орон бол манайхаас тэс өөр орчинтойг та бид бүгдээрээ мэдэж байгаа юм. Манай улс бол онцлогтой. Яагаад энэ гурван өдрийн хорио тогтоож байна, хязгаарлалт хийж байна гэж та бүхэн бас асууж байна. Бас цуцал гэж. Үүнийг бол цуцлахгүй ээ. Харин хэзээ гэдэг нь бол өнөөдөр тодорхойгүй. Хэрвээ эрсдэл бага бол ойрын хугацаанд бид удаахгүйгээр энэ гурав хоногийн хязгаарлалтыг цуцлах боломжтой. Яагаад энэ хязгаарлалтыг тавьж байна гэхээр манай улс орон бусад улс орнуудаас тэс өөр гээд байгаа энэ шалтгаан бол цаг уурын уур амьсгал, хэт энэ хүйтэн сэрүүн уур амьсгалтай эрс тэс.

Дээрээс нь хүн амын дийлэнх хувь нь архаг хууч өвчинтэй байна. Ханиад томуу ихсэж байна, дэгдэж байна. Дахиад дээрээс нь энэ корона вирусийн альфа, дельта, омикрон гэсэн хавсарсан мутацуудтай нийлж энэ ханиад томуу хүндрэх юм бол бага насны хүүхдүүд асар олноороо эрсдэлд орно. Хүн ам тэр чигээрээ хүндрэлд орно. Эрүүл мэндийн салбар босож ирэхгүйгээр асуудалд орох ийм хүнд цаг үе биднийг угтаж байна.

Тийм учраас энэ эрүүл мэндийн салбарынханд бид анхааруулж бэлтгэлээ маш сайн хий. Зохион байгуулалттаа Улсын онцгой комисс, Засгийн газраас одоо хийх тал дээр бас шаардлагатай бүх асуудлуудыг шийдвэрлэж.

**Г.Занданшатар**: Оюунчимэг гишүүн тодруулъя.

**М.Оюунчимэг**: Амарсайхан дарга, Их Хурлын гишүүд тойргоор явдаг, хот хөдөөгүй гэр хорооллоор явж байгаа учраас нөхцөл байдлыг маш сайн мэдэж байгаа. Дээрээс нь би түрүүн хэлсэн. Бид хэлтэй устай дэлхий дахинд ямар юм болж байна, ямар арга хэмжээ авч байна, хаана яах вэ гэдгийг ч мэдэж байна. Тийм учраас мэдэхгүй юм ярьж байгаа юм шиг та энд битгий хичээл заагаад бай. Нэгд.

Хоёрт нь би хэлээд байгаа юм. Ковидын хуулийг сунгахыг дэмжиж байна аа. Энэ угаасаа сунгах нь зөв. Зургаан сараар сунгаад бэлтгэл ингээд базаагаад явах нь зөв байна. Харин зохион байгуулалт, төсвийн зарцуулалт хоёр дээр сахилга бат алдагдаад байгаа нь өөрөө Их Хурал, Засгийн газар, тэгээд Монгол төрийн нэр хүндийг унагаагаад байна шүү дээ. Энэ дээр арга хэмжээ яаж авах юм бэ? Яаж зохион байгуулалттай байх юм бэ гэж би танд хэлээд байна л даа. Түүнээс эрүүл мэндийн салбарынхан бол үнэхээр сайн ажиллаж байгаа. Тэр ор дэвсгэр энэ тэр энд ярилтгүй эмч нар нь өөрсдөө ажиллаад. Харин яаж энэ хүмүүсийн ажиллах нөхцөлд цалин хөлсийг нь урамшууллыг нь нэмэх вэ гэдгийг л бид энд ярьж байх ёстой болохоос биш тэр орыг нь бэлдэх тухай бүү ярь аа. Эд нар өөрсдөө мэдэж байгаа. Тийм учраас энэ 7.1.2-т заасан арга хэмжээг хэрэгжүүлэхэд Улсын Их Хурлаараа шийдвэрлэх...

**Г.Занданшатар**: Жавхлан сайд төсвийн тодотгол хийхдээ бол энэ чинь харин төсвийн тодотголыг тойрч гарч байгаа давуу байдал олгож байгаа заалт шүү дээ. Улсын Их Хуралд оруулж ирж шийдвэрлүүлэх, төсвийн тодотгол хийхээр бол тодотголыг Улсын Их Хуралд оруулж шийдвэрлүүлэх гэж байгаа юм.

Дашдондогийн Ганбат гишүүн.

**Д.Ганбат**: Энэ хуулиар бид нар чинь одоо энэ парламент бий болсноос хойш 8 дахь удаагийн сонгуулиас хойш энүүгээр л амьсгалаад явчихлаа л даа. За яах вэ, болж байгаа, бүтэж байгаа ганц нэг юм байгаа байх. Болохгүй бүтэхгүй байгаа юм нь бол маш их байна шүү. Тэгээд нэлээн ярьж байж одоо тэр гэрэл цахилгаан, дулааны мөнгийг нэг, хоёр сардаа ямар ч байсан ард түмнээрээ төлүүлж болохгүй байх аа. Түүнийг нэг ойлгосон юм шиг байна. Тэр Байнгын ажиллагаатай парламент байсаар байтал тэр онцгой эрхийг нь та нар булааж аваад байх шаардлагагүй байх. Түүнийгээ бас нэг хагас дутуу ойлгож байгаа юм шиг байгаа юм. Тэгээд юм бол их тодорхой шүү дээ. Одоо бол тэр омикрон нь орж ирэх нь ээ, ойлгомжтой орж ирнэ. Түүнтэйгээ тэмцэх тэр төлөвлөгөө чинь хаана байна вэ. Өмнө нь одоо энэ ковидын хуулиар ажиллаад, баахан зээл тусламж аваад баахан мөнгийг та нар дураараа зарцуулсан. Түүний тайлан чинь хаана байна вэ. Хэнд ямар хариуцлага тооцсон юм бэ? Үгүй ээ, энэ чинь одоо бараг хоёр хүний нэг нь өвдчихсөн л байгаа шүү дээ. Энэ чинь одоо насан туршдаа согогтой л явна шүү дээ, тэр хүмүүс чинь. Тэгээд л өөрөө өөрсдийгөө магтаад нэг гайхамшигтай юм хийчихсэн юм шиг л яриад байх юм. Тийм юм байхгүй.

Ер нь одоо сүүлийн үед энэ Ариунбуудай генерал ганц хоёр хүнд хариуцлага тооцох шиг болно билээ. Тэр ард түмэн дээрээ гарч ирээд зээл тусламжийг чинь өгнө, энэ хүнийгээ хариуцна гэж хэлнэ билээ. Өөр хэн тэгж хэлсэн юм. Бусад улс орны дарга цэргүүд нь гарч ирээд л гуйж байгаа шүү дээ. Та нараас хэн ч тэгэхгүй байгаа. Тэгээд л энэ хуулиа сунгуулчихаад тэгээд л таг алга болдог. Сая бол үнэхээр Монголын эдийн засаг бол босчихоор. Уул уурхайн үнэ, түүхий эдийн үнэ маш өндөр үнэтэй байлаа. Үүнийг ашиглаж чадсангүй шүү дээ. Тэгээд энэ ковидын хуулиар ер нь энэ хэдэн боомтуудаа бүгдийг нь хаалгалаа. Нүүрсний үнэ маш өндөр байлаа. Зэс, алтны үнэ маш өндөр байлаа. 16 сая тонн нүүрс гаргасан гэж байна шүү дээ. Тэр үнэн үү. Одоо ирэх жил 36 тонныг гаргана гээд байгаа. Тэгээд энэ вакцин чинь зарим нь үйлчлэхгүй гээд байна шүү. Тэр нэр хүндтэй Вашингтоны их сургуулийн судалгааны байгууллага бол тавьчихсан байна шүү дээ. Сая энэ Оюунчимэг гишүүн хэлж л байна. Бид нар бас уншаад хараад сууж л байна шүү дээ. Тэгээд та нар мэдээд байх шиг байна. Их хурдтай тархана гэдгийг. Одоо дөрөв дэх тунгаа яаж хийх ёстой юм. Тэр файзер, модерна хоёр л үйлчилж байгаа юм байна шүү дээ. Сенафарм, Спутник хоёр бол үйлчлэхгүй гэж байна. Тийм шинжилгээ, судалгаа чинь гарчихсан байна шүү дээ. Түүнтэй санал нийлж байна уу. Эсвэл би худлаа яриад байгаа юм уу.

Та нөхдийн хариуцлагагүй байдлаас болоод ийм байдалд орчхоод байна аа. Аль эрт л энэ вакцинаа зөв сонго гэж хэлж байсан. Улсын мөнгийг ёстой үр ашиггүй зарж байна шүү та нар зөв шийдвэр гаргаад зөв явсан бол ийм байдалд орохгүй байлаа. Одоо тэгээд ахиад л баахан зардал чирэгдэл болох нь. Тэгээд энэ эрүүл мэндийн салбар бол үндсэндээ ямар байгаа нь бол энэ байдлаар илэрч гарлаа шүү дээ. Эмч, эмнэлгийн ажилтнууд л сайн байгаа болохоос биш тэр тоног төхөөрөмж, эмнэлэг энэ тэр бол тартагтаа тулчихсан байна. Үүнийг яаж өөрчилж шинэчилж байгаа юм, эрүүл мэнд, эмнэлгийн ажилтнуудынхаа цалинг яаж нэмэх юм. Одоо энэ ард түмнээсээ асуу гээд байгаа шүү дээ. Яагаад асуухгүй байгаа юм. Энэ хуулийг сунгах юм уу яах юм гэдэг ээ. Энд та бүхэн хариулаарай.

Яах вэ, 300 мянган төгрөг өгөөд хуулиараа тогтоочихсон. Та нар дахиад хуулиараа тогтоовол өрх болгонд сая төгрөг бэлдээрэй.

**Г.Занданшатар**: Сайнбуянгийн Амарсайхан Шадар сайд хариулъя.

**С.Амарсайхан**: Вакцины асуудлаар ярьж байна. Тэгээд шинжлэх ухаан бас мэдээлэл судалгаа тооцоотой эрдэмтэн, судлаачдын санал дүгнэлт, олон улсын бас мэдээ мэдээлэлтэй харьцуулж мэргэжлийн хүмүүсийн гаргасан судалгаа тооцоон дээр үндэслэж асуудал ярихаар өөрсдөө үгүйсгээд байх юм. Тэгчхээд өөрсдөө юм ярихаараа, түүнийгээ бид мэдээд байна гэх юм. Хэн нь мэдээд байгаа юм гэдгээ эргэж эргэцүүлж бас нэг хараарай. Ганбат дарга аа, нэгдүгээрт.

Эрүүл мэндийн салбар яаж шинэчлэгдэх юм бэ гэдгийг Засгийн газар зорилтоо тавиад цар тахал гарснаас хойш эрүүл мэндийн салбарт урьд өмнө нь хийгдээгүй том хөрөнгө оруулалтууд шинэчлэлүүд хийгдсэн, түүний үр дүнд бас бид энэ цар тахлыг хохирол багатай даван туулж байгаа, харьцангуй гэж байгаа шүү. Би харамсалтай нь олон хүний амь нас бас эндсэн, алтан амь.

Вакцин сайн муу гэдгийг та ч хэлэхгүй, би ч хэлэхгүй. Үүнийг бол шинжлэх ухаан, эрдэм шинжилгээний салбарынхан, эрдэмтэн судлаачид хэлж байгаа юм. Нэг юмыг ойлгох хэрэгтэй. Энэ мутаци ковид чинь өөрөө анх гарснаасаа хойш одоо альфа, дельта, омикрон ингээд тав хувирчхаад байна шүү дээ. Энэ тав хувирах тохиолдол болгондоо эмчилгээний тактик нь өөрчлөгдөж байгаа, эмнэл зүйн хэлбэр нь өөрчлөгдөж байгаа. Дээрээс нь вакцины үйлчлэл буурч байгаа. Тэр бүхэнтэй уялдуулж энэ бид эрүүл мэндийн салбарынхныхаа мэргэжилтнүүдийнхээ үгийг л сонсож байгаа. Хүнийг эмчлэх, хүний амь насыг аврахтай холбоотой эмчилгээ оношилгоо, тактик, вакцин, эм тарианы асуудлаар бид Эрүүл мэндийн яам, эрдэмтэн судлаачдынхаа гаргасан зөвлөмж, санал санаачилга дээр тулгуурлаж Засгийн газар, Улсын онцгой комисс шийдвэр гаргаж байгаа. Энд Амарсайхан эсхүл хэн нэгэн дур дурандаа вакцин авчирч хийгээд тэр нь энэ сайн, энэ нь муу гээд байгаа асуудал байхгүй. Харин тэр веросель нь ч бай, астра зеника нь ч бай, файзер нь ч бай энэ вакцинуудыг хийсний үр дүнд бид харьцангуй хохирол багатай даван туулсан гэдгийг би бүр одоо зориуд тэмдэглэж байна.

Та бүхэн яаж ч үгүйсгэж болно. Тэгэхдээ хүний амь нас, эрүүл мэнд, ялангуяа энэ цар тахлаар битгий улс төр хийж хэт их туйлшраарай. Улс төрийг бид хаана ч хийж болно. Энд та бүхэнд загнуулах гэж би энд суугаагүй шүү. Оюунчимэг гишүүн ээ, тэр загнадаг хүнээ загнаарай.

**Г.Занданшатар**: Ганбат гишүүн нэг минут тодруулъя.

**Д.Ганбат**: За яахав цаг хугацаа харуулна. Тэгээд хэллээ шүү, хэлсээр байтал одоо энэ юм чинь тэгээд урдаас янз янзын юм яриад байдаг. Тэгээд та нар одоо бас дабль стандарт үүсгэдэг шүү. Энэ дарга нар нэг тусгай эрхтэй, авгай хүүхдүүд нь тусгай эрхтэй, ард түмэн шал өөр ийм байдаг шүү. Энэ дээрээ анхаараарай. Тэр улаан ногоон бүсээрээ та нар бол зугаалаад байдаг, нас барж байгаа настай хүнтэй хүүхэд нь одоо уулзаж чаддаггүй, ийм байдалтай байгаа шүү, тэрэн дээр анхаараарай ийм юм явдаг аа.

Тэгээд ард түмнээс асуу гээд байхад яагаад асуухгүй байгаа юм бэ? Нөгөө талаар хөл хорио тогтоовол та нарт одоо төлөвлөгөө алга аа. Яг ийм үед ингэж ажиллана аа, ийм ийм үед одоо эм, эмнэлгийн тусламж үзүүлнэ ээ, ийм эмчилгээ явагдана аа гэсэн ийм зүйл алга байна шүү дээ. Та нарт байна уу?

**Г.Занданшатар**: Дабль стандарт хийж, Би бол гаднаас ирээд долоо хоног тусгаарлагдсан. Тэгсэн одоо гурван хоног тусгаарлагддаг болчихсон байна лээ. Яг долоо хоног тусгаарлагдсан шүү, бараг арав хоногт тусгаарлагдсан хагас бүтэн сайнд.

Цогтбаатар гишүүн байж байгаарай. Таныг шинээр эхлүүлнэ.

Асуултад хариулна. Амарсайхан сайд. Төлөвлөгөө байна уу?

**С.Амарсайхан**: Тэгээд төлөвлөгөөгүй энэ бүхэл бүтэн эрүүл мэндийн салбар, Засгийн газар ажиллана гэж юу байх вэ дээ. Тодорхой төлөвлөгөө гаргаж ажиллаж байгаа. Гэхдээ бас л нэг юмыг ойлгох хэрэгтэй. Зарим тохиолдолд ихэнх тохиолд бол тодорхойлоход тодорхойгүй, төлөвлөхөд, тодорхойгүй ийм нөхцөлд л Монгол улс, дэлхий нийтээрээ сүүлийн хоёр жил энэ хүнд цаг үед ажиллаж амьдарлаа шүү дээ. Эмчилгээ оношилгоо, эм тариа, ор дэр, байр сав, урьдчилан сэргийлэх арга хэмжээ, халдварын тархалтыг багасгах гээд л одоо мэргэжлийн байгууллагууд шат шатандаа л ажиллаж байна. Тэгээд одоо нэг тийм сэтгэлийн хөөрлөөр, эсвэл өөрсдийн санааны зоргоор энэ халдварт өвчин нүдэнд үзэгдэж, гарт баригдахгүй цар тахалтай тэмцдэг тийм улс орон гэж хаа байх вэ дээ.

**Г.Занданшатар**: Дэлхий даяараа хэцүү байна л даа. Дамдины Цогтбаатар гишүүн асуулт асууя.

**Д.Цогтбаатар**: Гишүүдийнхээ энэ өдрийн мэндийг эрье. Тэгээд яах вэ энэ ковидын нөхцөл байдалтай, ялангуяа энэ омикроны нөхцөл байдлыг бас сайн мэдэхгүй байгаа болохлоор энэ дээр болгоомжлоод үүнтэй холбогдуулаад дараа дараагийн шинэ штамбууд гаргаж ирж болзошгүй гэж тооцоод энэ хуулийг сунгах санал оруулж ирж байна гэж ойлгож байгаа. Түүнээс бол нэг хэдэн зүйлийг бас энд сануулаад нэг асуулт байгаа юм. Юу гэвэл энэ хуулийг гаргах нөхцөл байдлыг бол би их сайн санаж байна. Би өөрөө онцгой байдлын комиссын гишүүн байсан. Тэгээд тэр үед бол бид нар нэг ийм хоёр маш өөр нөхцөл байдалд байсан үе байгаа юм. Юу гэвэл нэгдүгээрт дотроо бид нар алдаагүй бөгөөд дотроо алдахгүй гэсэн зорилгоор энэ хуулийг гаргаж байсан.

Нөгөө талаас вакцины сураг байгаагүй учраас бид нар ямар ч үнээр хамаагүй энэ дотроо алдахгүй гэсэн ийм одоо үзэл баримтлалын үүднээс энэ хуулийг гаргаж байсан. Би энэ хуулийг гаргахад өөрөө бараг хорь гаруй орны ижил төстэй хууль журмуудын харьцуулсан судалгааг гаргаж ирж хууль санаачлагчид бас өгч байсан болохлоор энд нэлээн оролцож байсан. Тийм учраас энэ гарч байсан нөхцөл байдлыг сайн санаж байна.

Гэтэл өнөөдөр одоо сунгая гэхэд нэг ийм асуудал байгаа юм. Нэгдүгээрт бид нар дотроо угаасаа алдчихсан. Одоо харин энийгээ буцаагаад хумих энэ хүчин чармайлтаа гаргаад явж байгаа. Хоёрдугаар их чухал юм нь юу гэвэл вакцин гараад ирчихсэн. Бид нар вакцинжуулалтаа харин маш сайн хийсэн байгаа. Тэгээд энэ нь нэлээн ахицтай явж байгаа учраас энэ харьцангуй нийгэмд байгаа сэтгэл зүйн нөгөө нөхцөл байдал хууль гаргаж байх үеийнхтэй харьцуулшгүй өөр болчихсон байж байгаа. Тийм учраас энэ дээр тэр шинэ омикроны штамын тархалтын эрсдэлийг бууруулах гэж л энэ хуулиа гаргаж байгаа тохиолдолд бид нар дэмжихгүй бол өөр ямар нэгэн учир шалтгаанаар бол дэмжихэд бол хэцүү шүү. Үүнийгээ та нар одоо бодолцсон байх гэж бодож байна.

Тэгээд миний асуулт бол тэгэхлээр нэгэнт одоо сэтгэл зүйн нөхцөл байдал ийм харьцангуй тайвширчихсан энэ вакцинжуулалт нэлээн сайн явчихсан байгаа үед энэ хуулийг тэр хатуу хэлбэрээр нь нэг ч одоо тохиолдол гаргахгүй гэж вакцин нэгэнт байхгүй учраас ямар ч үнээр гаргахгүйн төлөө ажиллана гэсэн энэ шаардлага байхгүй байгаа тохиолдолд яг энэ хатуу хэлбэрээр нь бол гаргаж болохгүй ээ. Тэгэхлээр хүний эрх, эрх чөлөө, үгээ хэлэх тэр эрх чөлөөг нь хангаж өгсөн энэ нөхцөлийг буцаагаад сэргээх хэрэгтэй. Энэ хуулиар одоо хүний үг хэлэх эрх чөлөөг хаагаад байж бол болохгүй ээ. Тэгэхлээр энэ дээр та нар ямар нэгэн энэ өөрчлөлтүүдийг оруулахаар төлөвлөж байгаа юу? Үүнийг л би асуух гэсэн юм. Баярлалаа.

**Т.Аюурсайхан**: Шадар сайд хариулъя. Амарсайхан сайдын микрофон.

**С.Амарсайхан**: Цогтбаатар гишүүний хөндөж байгаа асуудал бас чухал асуудал. Ер нь энэ хуулиар ямар нэгэн хүний эрхийг хязгаарлах, эсвэл одоо эрхийг зөрчих тухай асуудал огт байхгүй. Ер нь гарцаагүй тохиолдолд өөрөөр хэлбэл, одоо хүний амь нас, эрүүл мэндийг авран хамгаалах, эрүүл мэндийн эмчилгээ оношилгооны үйлчилгээг тэгш хүртээмжтэй хүргэх асуудал дээр цаг алдахгүй арга хэмжээ авахын тулд энэ хуулийг сунгах шаардлагатай л гэж үзэж байгаа юм. Нэгдүгээрт.

Хоёрдугаарт, тэр нь өнгөрсөн хугацаанд мэдээж алдаа, дутагдлууд байсан. Хүний эрх, мөн эмчилгээ оношилгооны үйлчилгээ, дээрээс нь одоо авч хэрэгжүүлж байгаа арга хэмжээний гүйцэтгэл, хяналт, зохион байгуулалттай холбоотой. цаашдаа ер нь Улсын онцгой комисс, Засгийн газрын баримталж байгаа нэг л бодлого байгаа юм.

Ерөөсөө бүх зүйл дээр уян хатан, түргэн шуурхай, хүнлэг энэрэнгүй хүний хэрэгцээ шаардлагыг хангасан, ялангуяа амь нас эрүүл мэндийг хамгаалахтай холбоотой үйл ажиллагааг мэргэжлийн өндөр түвшинд зохион байгуулах зайлшгүй шаардлага байгаа гэж үзэж байгаа. Гарцаагүй тохиолдолд энэ хуулийн одоо энэ төсвийн болон бусад зүйл заалтуудтай холбоотой асуудлуудыг холбогдох яам, тамгын газрууд, Засгийн газраар хэлэлцэж байж хэрэглэх, гүйцэтгэлийг нь хангуулах л асуудал энд яригдаж байгаа юм.

**Т.Аюурсайхан**: Улсын Их Хурлын гишүүн Хүрэлбаатарын Булгантуяа асуулт асууна.

**Х.Булгантуяа**: Хүмүүс ковидын хуулийг уртасгахдаа хугацааг нь дахиад зургаан сараар сунгахтай холбоотой би хэд хэдэн асуултуудыг тавьж байгаа. Ер нь түрүүн бас Цогтбаатар гишүүн хэллээ. 2020 оны 4 сард анх энэ хуулийг баталж байхад бид нар энэ ковид хэзээд дуусах юм. Ямархуу нөлөөтэй байх юм. Хэчнээн төгрөг шаардах юм. Энэ бүгд дээр бол бид нар үнэхээр тухайн үед бол эцэс төгсгөлийг нь мэдэхгүй. Дэлхий даяараа ийм байсан цаг үе. Тэгээд үүнийг дахиад сунгаад ороод ирлээ гэхэд бүгдээрээ нэг ингээд copy, past хийгээ л ингээд л бараг ороод ирэх биш зарим нэг зүйл заалтуудыг нь аваад, зарим нэгийг нь бусад яг холбогдох хуулиуд дээр нь өөрчлөлт оруулаад урт хугацаандаа бид нар бас хуулиуддаа гол гол өөрчлөлтүүдээ оруулаад ирсэн бол уг нь их хэрэгтэй байсан юм.

Ийм хэдэн асуултууд байна. Нэгдүгээрт энэ эрсдэл бүхий нөхцөлд ажиллаж байгаа төрийн жинхэнэ болон үйлчилгээний албан хаагчдад түрээслээд өмчлөх хэлбэртэй ипотекийн орон сууцууд олгоно гэсэн энэ хэчнээн хүнд олгосон бэ? Үүн дээр улсаас хэчнээн төгрөг зарцуулсан бэ? Цар тахлын эрсдэлтэй ийм нөхцөл байдалд одоо үүрэг гүйцэтгэж байгаа хүмүүсийн цалин хангамж, мөнгөн тэтгэмж олгоно гэсэн байгаа, энд бас хэчнээн хүмүүст олгосон бэ? Үнэнийг хэлэхэд ирэхгүй байна аа гэдэг гомдлууд бол маш их гараад байгаа, хоёрдугаарт.

Гуравдугаарх нь энэ хуулийн 7.1.5-д цар тахлын үед хорио цээр, хязгаарлалтын дэглэмийн улмаас үйл ажиллагаа нь доголдсон аж ахуйн нэгж байгууллага, цалин орлого нь тасалдсан иргэдэд зохих дэмжлэг үзүүлнэ гэсэн. Үүн дээр дахиад хуулийг сунгахтай холбоотойгоор 2022 онд төсөвлөсөн санхүү төсөв юу байгаа вэ? Тэгэхээр одоо нийгмийн даатгалын шимтгэлийг чөлөөлнө гэсэн үг юм уу? Одоо зээл тусламж олгоно гэсэн үг юм уу? 7.1.22 дээр цар тахлын үед арга хэмжээ авахдаа хүүхэд болон өндөр настай, хууч өвчтэй эрүүл мэндийн тогтмол тусламж үйлчилгээ шаардлагатай, хөгжлийн бэрхшээлтэй жирэмсэн иргэдэд үзүүлэх сөрөг нөлөөллийг бууруулах, эмзэг бүлгийн иргэдэд санхүүгийн дэмжлэг үзүүлэх гэсэн байгаа. Үүн дээр бас хэчнээн төгрөг төсөвлөсөн байгаа вэ? Ямар ямар арга хэмжээ авах вэ?

Одоо ингээд бид нар дахиад нөгөө халамжаас хөдөлмөрт гээд л ингэж байсан. Одоо энэ бүхэн маань хэрвээ дахиад л нөгөө халамжууд маань ингээд явбал аж ахуйн нэгжүүдээс бизнес эрхлэгчдээс үнэхээр ажил хийх хүн олдохгүй байна аа, хэцүү байна аа. Одоо хорь гаруй жил бизнес эрхлэхэд өнөөдөр шиг ингэж ажилтнаа тогтоох гэж ингэж их зовж байсангүй ээ гэж бас их ярьж байна. Тэгэхээр бид нарын нөгөө халамжаас хөдөлмөрт гэдэг чинь үүнтэйгээ хэрвээ ингээд үргэлжлүүлээд бид нар халамжаа явуулаад байх юм бол 2023 онд бид нарт хянаж чадахгүй байх. Сонгуулийн өмнөх жил гээд аягүй л бүр өргөсгөөд яваад өгч магадгүй тэгэхээр үүнээсээ ухарсан юм бас болчхож байгаа юм биш биз дээ гэдэг ийм 4 асуулт байна. Тэгээд шаардлагатай бол тодруулъя.

**Т.Аюурсайхан**: Шадар сайд хариулна, дараа нь Хөдөлмөр нийгмийн хамгааллын сайд бэлдэж байгаарай.

**С.Амарсайхан**: Булгантуяа гишүүний саяын ярьсан 2020 оны хавар цар тахал ид гарч эхлээд явж байх үед бол эрүүл мэндийн салбарыг эрхлээд явж байхад бол эрүүл мэндийн салбар энэ онцгой нөхцөл байдалд ажиллаж байгаа төрийн албан хаагчдад орон сууцны дэмжлэг үзүүлэх тухай асуудлыг Засгийн газраар оруулж хэлэлцүүлж шийдвэрлэж, Монголбанктай хамтран мянган айлын орон сууцны эрхийг эрүүл мэндийн салбар багш, эмч, ажилтан албан хаагчид, энэ цар тахалтай тэмцэж байгаа цагдаа, онцгойгийн албан хаагчид гээд мянга орчим хүнд олгосон байдаг. цаашдаа энэ хөтөлбөр хэрэгжих асуудал одоогоор яригдаагүй байгаа, нэгдүгээрт.

Хоёрдугаарт нь энэ цалин хөлстэй холбоотой асуудлаар Сангийн сайд өнгөрсөн хугацаанд ер нь ямар, ямар салбарын хэчнээн албан хаагчдад, ямар, ямар нэмэгдэл урамшуулал, цалин хөлс олгосон юм гэдгийг нэмэлтээр тайлбарлаад явчих байх. Засгийн газрын хуралдаан, улсын онцгой комисс шийдвэр хэлэлцэж, эрүүл мэндийн салбарын ажилтан, албан хаагч, тэдгээрийн илүү цагийн цалин хөлс, резедент эмч нарын урамшуулал гээд бас багагүй хөрөнгийг Засгийн газрын нөөц хөрөнгөөр шийдвэрлэсэн асуудал байгаа.

Гуравдугаарт, ер нь иргэн, аж ахуйн нэгжүүдэд тог цахилгааны хөнгөлөлт, мөн нийгмийн даатгал, зарим нэг хөнгөлөлттэй банк, санхүүгийн зээлийн тусламжийг үзүүлэх 10 их наядын хөтөлбөр гээд хэрэгжүүлж ирснийг та бүхэн маань мэдэж байгаа. Одоогоор цаашдаа яг тийм хэмжээний хөрөнгө оруулалт эсвэл хөнгөлөлтийг үзүүлнэ ээ гэсэн ийм нарийн тодорхой зүйл яригдаагүй байгаа. Бид уг нь энэ цар тахлын хуулийг сунгах тийм байр суурь Засгийн газарт байгаагүй. 11 сарын сүүлээр омикрон буюу энэ цар тахлын мутацлагдсан шинэ хувилбар дэлхий нийтээр тарсан. Манай улсад орж ирж хүндрэх эрсдэл байна гэж урьдчилсан эрсдэлийн дүгнэлт хийж, тооцоо судалгаа хийгдсэн учраас урьдчилан сэргийлэх арга хэмжээнүүдийг авч хэрэгжүүлэх, шаардлагатай зохицуулалтыг цаг алдалгүй хийхийн тулд энэ хуулийг зайлшгүй сунгах шаардлага байна гэж ингэж оруулж ирсэн. Бусдаар бол одоо хэрвээ цаг хугацаа байгаад шаардлагагүй байсан бол энэ хуулийг зайлшгүй бүхлээр нь сунгах ийм асуудал одоо яригдаагүй байсан шүү гэдгийг хэлье.

**Т.Аюурсайхан**: Сангийн сайд бусад тэр юу Ариунзаяа сайд нөгөө халамжтай холбоотой, иргэдтэй холбоотой тодорхой асуултад хариулаад, үүний дараа Сангийн сайд хариулна шүү, бэлдэж байгаарай**.**

**А.Ариунзаяа:** Булгантуяа гишүүний асуултад хариулъя.

Монгол Улсын Засгийн газрын зүгээс ковид цар тахлын үед аж ахуйн нэгж, өрхийн орлогыг хамгаалах бодлогын арга хэмжээнд нийтдээ 4.3 их наяд төгрөгийг зарцуулсан байгаа. Яг манай яамтай холбоотойгоор жишээлбэл халамжийн тэтгэврийг 63 мянган иргэнд олгодог. Ковид цар тахлын үед арга хэмжээ авахад бид сарын 188 мянган төгрөгийг 100 мянган төгрөгөөр нэмэгдүүлж 288000 төгрөгөөр олгож байсан. Хүүхдийн мөнгийг 5 дахин нэмэгдүүлж 100 мянган төгрөгөөр олгосон. Хөл хорионы үед одоо 300 мянган төгрөг иргэн бүрт олгосон. Вакцины идэвхжүүлэлтийг бас хийж иргэн болгонд 50 мянган төгрөг олгосон. Хүнс тэжээлийн дэмжлэгийг бас 2 дахин нэмэгдүүлсэн дүнгээр олгосон. Иргэд, бас аж ахуйн нэгж байгууллагуудад нийгмийн даатгалын шимтгэлийн чөлөөлөлтийг бас үзүүлсэн байгаа. 38.9 мянган аж ахуйн нэгж байгууллага, 579.9 мянган даатгуулагчид, 873.8 тэрбум төгрөгийн шимтгэлийн чөлөөлөлт хөнгөлөлт үзүүлсэн. 44 тэрбум төгрөгийн нийгмийн даатгалын шимтгэлийг торгууль алдангаас чөлөөлсөн, үйл ажиллагааг нь зогсоосон, борлуулалтын орлого нь буурсан 7.2 мянган ажил олгогчийн 80.9 мянган даатгуулагчид 44.1 тэрбум төгрөгийн дэмжлэгийг бас ажилгүйдлийн даатгалын сангаас олгосон. Айл өрх, аж ахуйн нэгж байгууллагын цахилгаан эрчим хүч, дулааны хэрэгслийн төлбөр, цэвэр бохир усны үйлчилгээний төлбөр, энгийн хог хаягдлын үйлчилгээ зэрэг энэ хөнгөлөлтүүдэд нийтдээ Эрдэнэт үйлдвэр маань 1.1 их наяд төгрөгийг дааж зарцуулалтуудыг хийсэн байгаа.

Ер нь сая Шадар сайд хэллээ. Бид энэ хуулийг одоо үргэлжлүүлнэ гэдэг төлөвлөгөөтэй байгаагүй. Хэн ч одоо энэ омикроныг гараад ирнэ ээ гэсэн төлөвлөгөөтэй байгаагүй. Вакцинжуулалтаа маш сайн хийлээ, зорилтот бүлгийн вакцинжуулалтын гурав дахь тун маань одоо тавин хувьдаа хүрчихвэл бүх юм нээлттэй, чөлөөтэй болно оо гэсэн ийм эерэг төлөвлөгөөтэй ажиллаж байсан боловч одоо ингээд омикрон гээд үл мэдэгдэх ийм шинэ төрөл гараад ирчихсэн байгаа учраас яалт ч үгүй одоо энэ ковидын хуулийг сунгая гэсэн ийм бодлогыг оруулж ирж байна.

Одоо батлагдсан төсвийн хүрээнд бид эдгээр хөнгөлөлт чөлөөлөлтүүдийг шинээр тусгаагүй юм. Хүүхдийн мөнгө 5 дахин нэмэгдсэн дүнгээрээ явж байгаа. Нийтлэгээр энэ аж ахуйн нэгж байгууллагуудын бас ажиллах хүч олдохгүй байна, хавтгайрсан халамж байна гэдэг дотор бол хамгийн том нөлөөлөл үзүүлдэг нь ердөөсөө л хүүхдийн мөнгө. Хүүхдийн мөнгө айл өрх болгонд одоо очиж байгаа, хүрч байгаа ийм бодлого байгаад байдаг. Хүнс тэжээлийн дэмжлэгийг бас одоо олгож байгаа хэдий ч 31.1 мянган өрхийн 167 мянган иргэнд одоо энэ хүнс тэжээлийн дэмжлэгийг олгоод байдаг. Тэгэхээр нийтлэг энэ хүүхдийн мөнгө дээр ч гэсэн бас бодлогууд маань одоо ирэх оны хувьд эхний хагас жилдээ 100 мянгаараа хэвээрээ үргэлжилнэ. Сүүлийн хагас жилдээ 50 мянган төгрөг нь хуримтлал үүсэж дансанд нь байна. 50 мянган төгрөг нь тухайн иргэн бас авах зэрэг бодлогуудыг Улсын Их Хурал маань 2022 оны төсөвтэйгөө уялдуулж баталж өгсөн байгаа.

Тэгээд мэдээж одоо энэ ковидын хууль маань батлагдаад 6 сараар үргэлжлээд явах юм бол саяын тэр төсвийн зохицуулалтын заалт нь өөрөө яагаад чухал юм бэ гэхээр эдгээр заалтуудтай сая таны дурдсан заалтуудтай холбоотой зохицуулалтуудыг хийхийн тулд сан хооронд буюу төсвийн захирагч хооронд нь бас энэ шилжүүлгүүдийг хийх зохион байгуулалтуудыг хийх боломжийг нь л нээлттэй болгож өгч байгаа юм гэсэн ийм хариултыг өгье.

**Т.Аюурсайхан**: Сангийн сайд Жавхлан.

**Б.Жавхлан**: Өмнө нь хэрэгжүүлсэн арга хэмжээний хамрагдсан хүний тоо төсвийн хэмжээг сая Хөдөлмөр нийгмийн хамгааллын сайд маань бараг хэлчихлээ дээ. Ер нь Засгийн газрын хувьд ковидын хязгаар, цар тахлын тархалт болон эдийн засагт үзүүлж байгаа нөлөөллүүдийг тухайн тухайн цаг бүрд нь эрсдэлийн үнэлгээ хийж, тохирсон арга хэмжээнүүдийг авч ирж ирсэн. Ирэх жил ч гэсэн мөн тэгнэ ийм тохиолдол үүсвэл. Шаардлага гарвал. Харин энэ хуулиар бидэнд илүү маневер хийх, хурдтай ажиллах, эрүүл мэндийн салбарт учирч болзошгүй эрсдэл, хүн амын эрүүл мэндэд учирч болзошгүй эрсдэл дээр цаг алдахгүй эрүүл мэндийн тусламж үйлчилгээ үзүүлэх. Түүнийг санхүүжүүлэх ийм боломжуудыг агуулж байгаа ийм хууль аа.

Харамсалтай нь Засгийн газраас өргөн барьсан хувилбар дээрээс тэр 7.2 заалтыг хасчихаар ингээд нэлээн тийм боломжууд нь хумигдаад байгаа юм. Түүн дээр зарим гишүүд одоо Үндсэн хуулийг зөрчинө ч гэж дуугарч байсан. Гэтэл энэ хуулийг чинь яг энэ заалттайгаар нь бид 1 жил хагас хугацаанд хэрэглэчихсэн шүү дээ. Хэрэглээд явж байгаа энэ хуулийг. Тохиолдол гарсан уу, үгүй юу гэдэг бол өөр асуудал. Ямар ч байсан энэ хуулийг Үндсэн хууль болон бусад хуультайгаа одоо нийцэж байна гэж бид хэрэглээд ирсэн байгаа юм.

Тийм учраас одоо өөр бусад хуультай зөрчилдөх зүйлүүд байхгүй ээ. Тийм учраас Засгийн газраас өргөн барьсан хувилбараар Их Хурал дээрээс дэмжиж Засгийн газар ирэх жилийн эхний хагас жил, зөвхөн эрүүл мэндийн асуудал дээр ковидын шинэ мутаци хувилбарууд гэхээсээ гадна манай энэ хил хаалттай байгаа байдал маань өөрөө эдийн засагт нэлээдгүй бас цохилт болж болзошгүй. Ийм учраас дээрээс нь хэрвээ эрүүл мэндийн энэ одоо ярьж байгаа болзошгүй эрсдэлүүд бий болбол хоёр талаасаа ийм хавсарсан ийм шок үүсгэхгүй байх. Эндээс одоо аль болох маневр сайтай, хариу үйлдэл хийх ийм боломжтой ийм ковидын хуулийг цааш нь 6 сар үргэлжлүүлж өгөөч ээ гэж Их Хуралд төсөл оруулж ирсэн байгаа. Тэгээд Их Хурал дээр одоо хэлэлцээд шийднэ биз дээ.

**Т.Аюурсайхан**: Булгантуяа гишүүнд нэг минут өгье, асуултаа тодруулъя.

**Х.Булгантуяа:** Ковидын асуудлаар бид нар улс төржих ёсгүй гэж Шадар сайдын үгтэй бол би санал нийлж байна. Вакциныг бид нар түргэн шуурхай оруулж ирсэн. Тухайн үедээ олдож байсан вакцин нь л тэр байсан, одоо үнэнийг хэлэхэд европт ч олдохгүй байсан. Үйлдвэрлэгч улс орнууд нь л өөрсдөө хамгийн түрүүнд үйлдвэрлээд л, хамгийн түрүүнд 65- аас дээш насныхныгаа тарина гээд л бид нарыг вакцин оруулж ирээд л иргэдээ одоо тариад эхэлчихсэн. Нэлээн гайгүй явж байхад одоо европын зарим улс орнуудад зөвхөн 65-аас дээш насныхан л хамрагдаж байна гэнэ ээ, дараачийнх нь 55-аас дээш насныхан гээд ингээд явж байна гэнэ ээ гэж тухайн үед бол ярьж байсан.

Тэгэхээр би энэ вакцинжуулалтыг бол түргэн шуурхай хийсэн. Энэ бүгд дээр бол одоо үнэхээр би бас сайшаалтай хандаж байгаа. Одоо ч гэсэн гурав дахь тунгаа бас иргэд маань ингээд сайн хамрагдаад явж байна аа. Гэхдээ бид нарыг ер нь 2022 онд ч гэсэн дээ ковидтойгоо зэрэгцээд амьдарна шүү гэдгийг өнгөрсөн зун л ер нь бараг дэлхий даяараа хэлж байсан шүү дээ. 2023 онд ч гэсэн дээ. Шинэ хувилбар гарна, гарахгүй, омикрон гэдэг нэр нь бол тухайн үед байгаагүй ч гэсэн дээ ер нь бол одоо ингээд л ковидын...

**Т.Аюурсайхан**: Санал хэллээ. Улсын Их Хурлын гишүүн Даваажанцангийн Сарангэрэл асуулт асууна.

**Д.Сарангэрэл**: Баярлалаа дарга аа. Ковидын хуулийг 6 сараар сунгах ийм саналыг Засгийн газар оруулж ирж байна. Бүрэн дүүрэн дэмжиж байна. Энэ бол Засгийн газрыг дэмжсэндээ биш ээ. Дэлхийн эрүүл мэндийн байгууллага улс орнуудад нийгмийн эрүүл мэндийн онц ноцтой байдал үүссэнийг зарлачихсан байгаа юм. Энэ бол Эрүүл мэндийн яам, эрдэмтэн мэргэдийн санал дээр үндэслэж оруулж ирж байгаа санал. Үүнийг Улсын Их Хурлын гишүүн өөрийн хүсэл сонирхлоор би дэмжинэ, би дэмжихгүй гэдэг тухай асуудал огт биш. Тийм учраас үүнийг бол бид дэмжих ёстой гэж.

Хоёрдугаарт бол судалгаа энэ эрдэмтдийн таамаглал байна. Нэгдүгээр сарын сүүл, хоёрдугаар сарын эхээр бол омикрон вирусийн халдвар, цар тахал хэлбэрээр манайд явах ийм урьдчилсан тооцоо байна. Тэр үед Улсын Их Хурлын гишүүд шаардана аа, эрүүл мэндийн ажилтнуудын цалин мөнгийг нэм, аж ахуйн нэгжүүдийг дэмжих бөөн асуудал яригдана. Дахиад л бид нар хууль хэлэлцэх болно. Тийм учраас энэ хуульд байгаа 7.1.2-ыг манайхан үлдээх хэрэгтэй. Үргэлжлээд явж байгаа юм. Өмнө нь бид нар үүнийг хийчихсэн. Төсөвтөө хүрэхгүйгээр төсвийн ерөнхийлөн захирагч нарын хүрээнд зохицуулалтаа хийгээд явъя гэж байна шүү дээ. Тулгамдаж байгаа асуудлыг шийдвэрлэе гэж байна. Үүнийг яагаад дэмжихгүй гэж байгаа юм, дэмжих хэрэгтэй гэж би бодож байна.

Дээр нь энэ 11 дүгээр сарын 27-нд анх омикрон вирус гарсан тухай дэлхийн эрүүл мэндийн байгууллагаас зарлалаа. Нэг сарын хугацаанд 117 оронд тарахчихсан байна. Дэлхийн улс орнуудын талаас илүү хувьд нь сарын дотор тархсан байна. Коронавирусийн хурдац ийм байгаагүй. Тэгэхээр бид бол бэлэн байх ёстой. Энэ үүднээсээ Засгийн газартаа боломж өгөхгүйгээр одоо энэ хуулийг дэмжих, дэмжихгүй тухай асуудал, бид ярьж ерөөсөө болохгүй гэж бодож байна.

Гуравдугаарт эрүүл мэндийн даатгалын сангийн хөрөнгийн тухай асуудал ярьж байна л даа. Энэ сан бол хэвийн үйл ажиллагаагаа явуулж байсан шүү дээ. Гэвч бидний огт тооцоолоогүй байсан коронавирусийн халдварын тархалт өндөр байсан учраас одоо алдагдалтай ажиллаж эхэлж байгаа. Энд одоо үүнийг хариуцаж байгаа нэг даргын буруутай үйлдэл гэж би огт бодохгүй байгаа. Харин би Жавхлан сайдаас асуух гээд байгаа нь энэ Эрүүл мэндийн даатгалын чинь төрөөс төлдөг нэг хэсэг байгаа зургаан төрөл дээр. Тийм ээ, 18 хүртэлх насны хүүхдүүд, жирэмсэн эхчүүд, хөгжлийн бэрхшээлтэй иргэд, цэргийн албан хаагчид, ахмадууд гээд. Эдгээрт оногдох тэр санхүүжилтийг яаравчлан хийх.

Хоёрдугаарт энэ хөдөлмөр эрхлэгчдээс эрүүл мэндийн даатгалын санд төлөх шимтгэлийг урьдчилан бүрдүүлж энэ даатгалын сангаа бэхжүүлэх ийм шаардлага байгаа юм билээ. Энэ тал дээр та нар маань ер нь эрэл хайгуул хийж байгаа юу, яаж одоо нөхөж ажиллаж байгаа вэ? Үүнийг нөхөхгүй бол эрүүл мэндийн байгууллагууд, эмнэлгүүд тусламж үйлчилгээнийхээ төлбөрийг ч авч чадахгүй, үйл ажиллагаа нь доголдох ийм эрсдэл байгаа юм байна билээ. Энэ их чухал. Энэ дээр би сайдаас нэг тодруулга авахыг хүсэж байна.

Тэр гурав хоног тусгаарлахгүй энэ тэр гэж ярьж болохгүй шүү. Угаасаа энэ омикрон вирусийн чинь нууц хугацаа нь 2.6-3 хоног байна шүү дээ. Бид нар энэ эрсдлээс урьдчилан сэргийлэхийн тулд бол ийм алхмуудыг хийж таарна. Шинэ вирус, шинэ өвчин учраас явцын дунд өөрчлөлт орохыг үгүйсгэхгүй. Ингэж л бидний улс бол өөрсдийгөө хамгаалах ийм нөхцөл үүсэх юм. Манай хуулийн нэр өөрөө Коронавирус, халдвар ковид 19-ийн цар тахлаас урьдчилан сэргийлэх, тэмцэх, нийгэм эдийн засагт үзүүлэх сөрөг нөлөөллийг бууруулах гэдэг ийм нэртэй. Энэ нэртэйгээ уялдсан байдлаар ард иргэд, аж ахуйн нэгж рүү чиглэсэн арга хэмжээнүүд их чухал. Энэ шаардагдаж таарна аа.

Түрүүн Шадар сайд маань таатай мэдээлэл хэлж байна. Иргэдийн цахилгааны төлбөр дээр тодорхой хэмжээний хөнгөлөлт үзүүлнэ.

**Т.Аюурсайхан**: Жавхлан сайд Сарангэрэл гишүүний асуултад хариулъя аа.

**Б.Жавхлан**: Сарангэрэл гишүүний асуултад хариулъя. Эрүүл мэндийн даатгалын сан маань ер нь хөл дээрээ тогтох уу, үгүй юу л яг бас ийм хүнд сорилтод орлоо. Эрүүл мэндийн даатгалын сангийн тогтолцоо маань нийгмийн даатгалын сангийн тогтолцооноос арай жаахан өөрөөр явах учиртай. Өөрөөр хэлбэл энэ ашигтай ажилладаг ч юм уу тийм сан бол биш. Жилийн эцэс рүү болж өгвөл тэг үлдэгдэлтэй гарах ёстой. Хуримтлуулж чадсан сангийнхаа үлдэгдлийг бүрэн зарцуулдаг. Олон нийт, ард иргэдийнхээ эрүүл мэндийн төлөө энэ бүгд зарцуулагдаж байх ёстой. Үлдэгдэлтэй гарах албагүй, ийм зардал байгаа. Энэ жилийн хувьд таны хэлж байгаа үнэн. Үнэхээр алдагдалтай ажиллаж байна. Тооцоолоогүй үе ийм цаг үед стандарт бус үед стандарт бус зардал гарч байгаа гэсэн үг тооцоолоогүй. Тийм учраас одоо энэ жил хэрвээ бид нар энэ төсвийн зохицуулалтын ийм хуультай байсан бол өнөөдөр жилийн эцэст ингээд эрүүл мэндийн салбарт ажиллаж байгаа эмч, эмнэлгийн ажилтнууд, хувийн эмнэлгүүд эмнэлгүүдийг ингэж бухимдуулахгүй байлаа.

Гэхдээ он гараад бид энэ бүх санхүүжилтүүд цаг алдалгүй төрийн сан нээгдмэгц хийгээд ингээд явна. Энэ боломжийг ашиглаад эрүүл мэндийн салбарт ажиллаж байгаа энэ эмнэлгийн ажилтнууд болон энэ эмнэлгүүдэд үүнийг одоо албан ёсоор хэлье. Эрүүл мэндийн даатгалын санг одоо оны эхнээс бүрэн нөхөн санхүүжилтийг хийгээд явна аа гэсэн үг. Таны хэлж байгаа энэ төрөөс даадаг хэсэг байгаа. Ирэх жил бол үүнийг бүрэн төсөвлөсөн байгаа. Улсын төсвөөс энд нөгөө хөгжлийн бэрхшээлтэй болон хүүхдүүдийн эрүүл мэндийн даатгалын шимтгэлд ирэх жилд 167 тэрбум төгрөгийг төсөвлөсөн байгаа. 167 тэрбум төгрөг. Яах вэ, өмнө нь бол ийм үлдэгдэл тооцоонууд яваад байдаг байсан. Хоёр талдаа зүгээр тооцоогоо нийлүүлэх л асуудал юм байгаа юм. Түүнээс биш эрүүл мэндийн даатгалын сангийн энэ бүрдлийн ер нь 70 хувийг нь төсвөөс өгч байгаа шүү дээ. 70 хувь нь төсвийн санхүүжилтээр өгч байгаа, татаасаар явж байгаа гэсэн үг. Эндээ шингээгээд тооцсон.

Өмнөх жилүүдэд бол түүнийгээ тэглэчихсэн өргүй байгаа гэсэн үг. Ирэх жилийнхийг шинээр одоо тооцоолоод ингээд өгөөд явж байгаа. Тэгээд тэнд одоо санаа зовох зүйл байхгүй шүү. Ирэх жил жишээ нь одоо энэ 167 тэрбум төгрөгийг оруулаад нийтдээ 704 тэрбум төгрөгийг төсвөөс татаас болгож, эрүүл мэндийн даатгалын санд хийж байгаа шүү. Тэгэхээр ийм юм байгаа юм. Энэ жилийн хувьд яг энэ ковидын хүнд оргил үеийг ингэж бид өнгөрүүллээ. Ирэх жил ер нь бас юу ч болзошгүй. Тийм ээ, юу ч болзошгүй. Бид нар одоо саяхан ингээд л дэглэмээ бууруулах гээд л Засгийн газар дээр яриад л шийдэх гээд л. Гэтэл маргааш нь омикрон гараад 70 гаруй улс одоо хилээ хаачихсан байх жишээтэй. Цаашдаа ирэх жил одоо ямаршуу байдлаар үргэлжлэхийг бас бид нар сайн хэлж мэдэхгүй байна.

Гэхдээ хэрвээ одоо энэ түвшнээрээ ингээд тахал маань харьцангуй бас буураад, ингээд нэг эрүүл мэндийн салбар маань үүнийхээ эмнэл зүйгээ зөв хэлбэрт нь оруулаад тусламж үйлчилгээний чанарууд маань сайжраад явбал ирэх жил эрүүл мэндийн даатгалын сангийн хүрэлцээ нэлээд тийм боломжийн төсөвлөсөн гэж бодож байгаа. 2019 оныхоос 2 дахин нэмэгдсэн. 2019 онд бол 700 гаруй тэрбум төгрөг байсан. Энэ жил ингээд ирэх жил 1.5 их наяд болж байгаа. 5 их наяд болж байгаа юм. Гэтэл энэ хооронд эмнэлгийн тоо бол нэмэгдээгүй шүү дээ. Эмч нарын тоо нэмэгдээгүй, сувилагч нарын тоо нэмэгдээгүй. Энэ салбарын албан хаагч нарын тоо нэмэгдэйгүй. Гэтэл санхүүжилт нь ингэж хоёр дахин нэмэгдэнэ гэдэг бол энэ салбарт бид нар онцгой анхаарч байгаа. Ийм төсвийн тоо юм аа.

Тийм учраас одоо ирэх жил эрүүл мэндийн салбарынхан маань бас нэлээн хичээж ажиллах хэрэгтэй. Энэ жил Сангийн яамтай Эрүүл мэндийн яаманд маш сайн хамтарч ажилласан. Тэгсний үр дүнд ч нааштай үр дүн гарч байна. Ковид талдаа ч нэлээд нааштай үр дүн гарч байна, эдийн засаг талдаа ч нааштай үр дүн гарч байгаа.

**Г.Занданшатар**: Сарангэрэл гишүүнд микрофон өгье, асуултаа тодруулъя.

**Д.Сарангэрэл**: Энэ ковидын тухай хуулиар Засгийн газарт хязгааргүй эрх өгөх гээд байна гэж би огт ойлгохгүй байгаа. Энэ 2 дугаар сард энэ эрдэмтэн мэргэдийн урьдчилсан тооцоогоор бол омикрон вирус, хүн амын дунд цар тахал хэлбэрээр тархах ийм хүлээлттэй байгаа юм байна билээ шүү. Энэ үед зохицуулалтууд шаардагдана аа. Засгийн газартай бид нар нэг жаахан холихоо хийх ийм боломж өгөх ёстой юм байгаа юм. Тийм учраас бол би энэ хуулийн төслийг бүрэн дүүрэн дэмжиж байгаа. Хамгийн гол нь цар тахлын хэлбэрээр явах юм бол эрүүл мэндийн салбарын ачаалал их болно оо. Туйлдана. Одоо тооцоонуудыг гаргах хэрэгтэй. Ямар халамж үзүүлэх юм, тоног төхөөрөмж, эм тариагаар яаж хангах юм, үйл ажиллагааг нь хэрхэн яаж дэмжих юм, урамшууллыг нь яах юм гээд олон асуудал байгаа. Тийм учраас энэ боломжийг өгөх ёстой. Нөгөө талаар ард иргэд, аж ахуйн нэгжээ эдийн засгаар хамгаална аа гэж түрүүн Жавхлан сайд хэлж байна. Үнэхээр тэгэх шаардлагатай болдог.

**Т.Аюурсайхан**: Шадар сайд нэг минут.

**С.Амарсайхан**: Ер нь энэ тог цахилгааны хөнгөлөлт чөлөөлөлтэй холбоотой асуудалд иргэд ч нэлээн анхаарал хандуулж байгаа. Сая Сарангэрэл гишүүн ч бас тодорхой бас цохож хэллээ. Энэ асуудлуудыг ер нь цаашдаа шийдвэрлэхээр Засгийн газрын хуралдаан дээр хэлэлцэгдэж айл өрхийнхийг хөнгөлөх ийм боломж нөхцөлийг судалж бүрдүүлэхээр ажиллаж байгаа. Түрүүн би бас хариулт дээрээ хэлсэн. Энэ ковидын хууль батлагдсаны дараа Засгийн газар дахин одоо энэ асуудлаар эцэслэн шийдвэр гаргах боломж бүрдэх байх гэж бодож байна.

**Т.Аюурсайхан**: Сарангэрэл гишүүн.

**Д.Сарангэрэл**: Баярлалаа даргаа. Иргэдтэй холбоотой асуудалд хариулт авчихлаа. Би одоо бол аж ахуйн нэгжүүдээ яах гэж байна гэж асуухгүй ээ. Гэхдээ би та бүхнийгээ үүнийгээ нөгөө жаахан төлөвлөж урьдчилж хараарай гэдгийг нэгдүгээрт хэлэх гэсэн юм.

Хоёрдугаарт миний хэлэх гэж байгаа зүйл юу вэ гэвэл 2020 оны 1 дүгээр сарын 3-нд эрүүл мэндийн байгууллага өндөржүүлсэн бэлэн байдалд ажиллаж эхэлсэн. Одоо гурав дахь жилтэйгээ золгох гэж байна. 2020 оны 11 дүгээр сарын 11- нд хүн амын дунд коронавирусийн халдвар тархаж эхэлсэн. Үүнээс хойш Улсын онцгой комисс, манай төрийн бүх байгууллагууд ажиллаж байгаа туйлдаж байгаа шүү. Бид нар урам өгөх хэрэгтэй. Хийх гээд байгаа зүйлийг нь дэмжих хэрэгтэй болохоос энд оруулж ирээд цоллоод, үйл ажиллагааг нь үгүйсгээд байх шаардлага ерөөсөө байхгүй. Их Хурал дэмжлэг үзүүлэх үүрэгтэй, асуудлыг нь шийдэх үүрэгтэй. Энэ үүргээ биелүүлэх ёстой болохоос биш эрдэмтэн мэргэд болоод ингэх ёстой.

**Т.Аюурсайхан**: Улсын Их Хурлын гишүүн Ширнэнбаньдийн Адьшаа гишүүн асуулт асууна.

**Ш.Адьшаа**: Ковидын хуулийг 6 сараар сунгахаар Засгийн газраас оруулж ирсэн байна. Бид энэ хоёр жилийн хугацаанд ковид-19 халдварын улмаас улс орон даяар хүнд цохилтод орж ямар ч бэлтгэлгүй байснаас олон зүйл улбаалсан гэсэн ойлголттойгоор энэ хуулийг бүх түвшинд дэмжиж ирсэн. Харин өнөөдөр энэ хуулийг дэмжих боломжгүй гэдэг ийм байр суурьтай байна. Өнөөдөр энэ хоёр жилийн хугацаанд бид олон зүйлийг үзсэн. Засгийн газарт олон дэмжлэг үзүүлж, гадаадаас, дотоодын эх үүсвэрээс олон тэрбумаар хэмжигдэх ийм хөрөнгө мөнгийг зарцууллаа. Энэ өнөөдөр ковид -19-ийн сөрөг нөлөөллийг бууруулсан уу гэвэл бууруулаагүй гэж би үзэж байгаа юм.

Эдийн засгийг дэмжих 10 их наядын хөтөлбөр гэдэг хөтөлбөрийг гаргаж 10 их наядын ийм зарцуулалтыг хийсэн. Гэтэл өнөөдөр хөдөө орон нутагт явахад орлогогүй, орлого багатай жирийн иргэдэд энэ ямар ч хамааралгүй байсан байна. Зөвхөн дэлгүүрийн лангуу худалдааг дэмжсэн ийм бодлогыг явуулж ирсэн ийм муу үзүүлэлтүүд хөдөө орон нутагт гарч өнөөдөр юмны үнэ нэмэгдэх, амьдралын өртөг зардал өсөх ийм нөхцөл байдал үргэлжилж байна.

Энэ нөхцөл байдалд бид өнөөдөр дахин энэ хуулийг баталж, дахин хориглолтын байдалд орж, эдийн засгаа аврах биш сүйрүүлэх, ард иргэдээ дахин ийм айдас хүйдэст автуулсан ийм асуудлыг энэ хуулиар дамжуулж олгож болохгүй ээ. Өнөөдөр энэ хууль ерөөсөө хэрэгжихгүй байна.

Одоо асууя. Ковид-19 халдварын үед улаан бүсэд ажиллаж байсан төрийн албан хаагчид нэг удаагийн мөнгөн тусламж олгох тухай хууль баталсан. Өнөөдөр үүнийг хөдөө орон нутагт ажиллаж байгаа төрийн ямар ч албан хаагч аваагүй байна. Энэ хэдэн хүнд хэдэн төгрөгийн мөнгөн тусламж олгосон тухай хариултыг сонсъё.

Бид нар өнөөдөр өвчнөөр улс төр хийж болохгүй ээ, энэ үнэн. Гэтэл улс төр хийхгүйгээр энэ асуудал чинь ингээд яваад байх юм уу. Энэ ковидын хуулиар далимдуулж Засгийн газар бүх шатанд хууль бус томилгоо хийж явж байгаа. Олон агентлагийн дарга нар өнөөдөр үүрэг гүйцэтгэгч байна. Олон аймгийн төр, захиргааны байгууллагад ажиллаж байгаа хүмүүс үүрэг гүйцэтгэгч байна. Өнөөдөр яахаараа ингээд байж байдаг юм. Албан тушаалын томилгоо яахаараа энд өнөөдөр оруулж ирж батлуулдаг юм. Энэ талаар нэг хариулт авъя.

**Т.Аюурсайхан**: Жавхлан сайд хариулъя.

**Б.Жавхлан**: Адьшаа гишүүний асуултад хариулъя.

Улс төржиж болохгүй ээ гэчхээд л улс төржөөд байх юм Энэ дээрээ бага улстөржицгөөе л дөө. Та энэ хууль хэрэгжихгүй байна аа гэх юм. Арай ч тэгж хэлж болохгүй ээ. Энэ хууль маань бүтэн нэг жил хагас хэрэгжлээ. Маш сайн үр дүнгээ өгсөн. Эдийн засаг бид 2020 оны эцсээр -5 хувь цөмөрчихсөн байсан. Өнөөдөр бид жилийн эцэс болоход 2, 3-хан хоног үлдэж байна. Бид нар 4-4.5 хувь нь жилийн өсөлттэй гарахаар хүлээлттэй болчихлоо. Өөрөөр хэлбэл нийтдээ бараг 9 хувийн эдийн засгийн өсөлт ийм өөрчлөлт гарсан байгаа юм. Энэ өөрчлөлтийг бий болгоход олон зүйл нөлөөлсөн. Энэ дундаа одоо эдийн засагт ч тэр, ард олон нийтийнхээ эрүүл мэндийг хамгаалахад илүү их маневртай, илүү их боломжтой байх, илүү хүчтэй ажиллаж болох тэр боломжийг өгсөн. Энэ хуулийн нөлөөлөл маш их хүчтэй нөлөөлсөн шүү.

2020 онд 2.6 их наяд, 2021 онд 4.3 их наяд, нийтдээ 11 төрлийн ард иргэд, аж ахуйн нэгжүүд рүүгээ чиглэсэн, ковидын үеийн төсвөөр дамжсан ийм эдийн засгийн хөнгөлөлт чөлөөлөлт тусламжийг үзүүлсэн байдаг юм. Үүний үр дүнд ямар ч байсан өнөөдрийн хэмжээнд бид нар эдийн засгаа бүр унагачихгүй, ажилгүйдлийг нэмэгдүүлэхгүйгээр ямар ч байсан ингэж авч ирсэн гэж үзэж байгаа юм. Энэ бол хуулийн нөлөөлөл. Хуулийн үйлчлэл сайн одоо үр дүнгээ өгсний илэрлээ. Би бол факт ярьж байна шүү. Үүнийг би төсөөлөл яриагүй. Мөрөөдлөө яриагүй, өнөөдрийн гүйцэтгэлийг ингэж ярьж байгаа юм. Таны хэлсэн тэр хуулийн хүрээнд түрүүн Хөдөлмөр, нийгмийн хамгааллын сайд маш нарийн мэдээллүүдийг өгсөн дөө. Хамрагдсан хүний тоо, тэтгэмжийн тоо гээд. Сүүлд жишээ нь одоо бид нар хэдхэн тоо нэмж хэлье. Сүүлд энэ жил 7 сард хийсэн тодотголоор эмч нарт 45.6 тэрбум төгрөг өгсөн. Өмнө нь Засгийн газрын нөөц сангаас 5 тэрбум, 3 тэрбумаар нь тус тус би зөвхөн эрүүл мэндийн салбарт өгснүүдийг нь ярьж байна шүү. Ингэж олгож байсан.

Төрийн албан хаагч нарт мөн тэтгэмж өгсөн байгаа. Хувийн хэвшлийнхэнд болон аж ахуйн нэгжүүдэд би хэлье. 11 төрлийн нийгмийн даатгал, бусад татварын хөнгөлөлт чөлөөлөлт мөн одоо банкны салбараар дамжуулж ипотекийн зээлийг хойшлуулах гээд гэх мэт маш олон арга хэмжээнүүд дээр эдийн засгийн хөнгөлөлтүүд очсон байгаа. Төсвөөр дамжиж очсон тоонуудыг нь би сая хэллээ. Мөн одоо яг хөл хорионы үед цагдаа, онцгой байдлын албан хаагч нарт 12 тэрбум төгрөгийг нэг удаа сарын цалинтай нь тэнцэх хэмжээний тэтгэмж өгч байсан.

Мөн 4 сард шилжих тэр хугацаанд нэлээдгүй урт хугацааны хөл хорио тавихад Монгол Улсын иргэн иргэн бүрд 300 мянган төгрөгийн нэг удаагийн ийм тэтгэмж олгож байлаа. Энэ бүхэн бол одоо яг төрөөс төсвөөс өөрийнхөө бараг даахгүй хэмжээний ийм боломжуудаа шавхаж өнөөдрийн хэмжээнд одоо ковидыг давж гарахад бид зарцуулсан байгаа. Тийм учраас энэ хуулийг бүтнээр нь үгүйсгэж ингэж болохгүй шүү. Энэ бол одоо факт болж үлдэх ийм том түүх. Баярлалаа.

**Т.Аюурсайхан**: Адьшаа гишүүний микрофоныг өгье, асуултаа тодруулъя.

**Ш.Адьшаа**: Жавхлан сайдын тайлбарыг сонслоо. Үнэхээр эдийн засаг өссөн ийм үзүүлэлттэй гарсан юм бол бензин шатахууны үнэ нэмэгдэж, үнийн өсөлт яагаад гараад байгаа юм? Би эдийн засагч биш л дээ. Гэхдээ өнөөдөр 2200 байсан бензин баруун бүст 3000 мянга болчхоод байна. Энэ ямар учиртай вэ?

Хоёрдугаарт нь би тэтгэмжийн тухай яриагүй ээ. Энд корона вирусийн улаан бүст ажиллаж байгаад албан үүргээ гүйцэтгэж байгаад халдвар авсан төрийн албан хаагчид нэг удаагийн мөнгөн тусламж буюу 3 сая 800 мянган төгрөг өгнө өө гэсэн хуулийг бид 1 сарын 14-ний өдөр баталсан. Энд яг хэдэн төгрөг зарцуулсан тухай би асуугаад байгаа юм. Энд хариулт авъя аа.

**Т.Аюурсайхан**: Жавхлан сайд хариулъя.

**Б.Жавхлан**: Бензиний үнэ Адьшаа гишүүн ээ, бид чинь бензин үйлдвэрлэдэггүй улс. Тэгсэн хэрнээ бид дэлхийн зах зээлийн үнээс хямд үнэ хэрэглэдэг. Энэ зөрүүг нь татвар төлөгч нар үүрч ирсэн. Бид нар алийн болгон одоо ингэж татвар төлөгч нарт үүнийг үүрүүлж ирэх вэ дээ. Ер нь цаашдаа бид аажимдаа энэ үнэ чөлөөлөлтийг шат дараатай эдийн засгийнхаа нөхцөл байдал, ард иргэдийнхээ худалдан авах чадвар инфляцтай уялдуулж ингэж аажмаар индексжүүлж ингэж чөлөөлнө өө. Ийм бодлогоо барина. Энэ бол гашуун боловч үнэн. Бид үүнийг удаан хугацаанд ямар ч Засгийн газар, ямар ч Их Хурал байгаад энийг дийлэхгүй. Тийм учраас энэ одоо ийм нөлөөллөөр нэмэгдэж байгаа үнэ юм байгаа юм. Өөрөөр хэлбэл дэлхийн зах зээл дээр энэ хөдөлгөөн гарч байгаа учраас бид энийг одоо шингээхээс өөр арга байхгүй.

Юмны үнэ өсөөд байгаа дээр ч тэр. Бид дотоодоосоо шалтгаалаад.

**Т.Аюурсайхан**: Улсын Их Хурлын гишүүн Жадамбын Бат-Эрдэнэ асуулт асууя.

**Ж.Бат-Эрдэнэ**: Сая Сарангэрэл гишүүн ярьж байгаад бас үгээ дутуу орхичих шиг боллоо. Би бас түүн дээр нэг дэмжиж байгаа зүйлийг хэлэх гээд байгаа юм. Энэ бид нэгдүгээрт мэдээж Улсын Их Хурал бас тодорхой хэмжээнд Засгийн газраас орж байсан зүйлийг шинжилж үзэж харах нь зүйтэй. Мэдээж. Гэхдээ түрүүн Шадар сайд хэллээ шүү дээ. Омикрон хувилбар гарснаар бид нар энэ асуудлыг дэвшүүлж тавьж байгаа юм аа гэж. Тэгэхээр энэ эрдэмтэн мэргэдийн энэ төрийн албаны дүгнэлт, өөрөөр хэлбэл мэргэжлийн байгууллагын гаргасан дүгнэлтийг одоо оруулж ирж Засгийн газар оруулж ирж байгаа. Тийм болохоор энэ гаргасан шийдвэрийг бид нар одоо эрс эсэргүүцээд байх бас шаардлага байхгүй ээ гэж санал нэг байгаад байгаа юм.

Ер нь бас төрийн албанд ажиллаж байсны хувьд энэ төрийн албанаас гарч байгаа дүгнэлтүүдийг энгийн хийсвэр гэж би бол ойлгохгүй байна. Тэр тусмаа одоо Улсын онцгой комиссоос гарч байгаа, олон байгууллагуудаас гарч ирж байгаа дүгнэлт шүү дээ. Тэгээд Засгийн газраар хэдэн удаа хэлэлцэгдэж явсныг нь би мэдэхгүй юм. Ямар ч байсан энд бас үзэж харах нь зүйтэй байгаа юм. Хувь хүнийхээ хувьд үүнийг нэгдүгээрт дэмжиж байгаа юм аа. Сунгахыг дэмжиж байгаа юм. Ер нь бид нар анх үүнийг гарч байхад хэлж байсан шүү дээ 2019 онд. Онцгой байдлынхаа тухай хуульд үүнийгээ бид нар яагаад оруулж болохгүй байсан юм бэ? Гамшгаас хамгаалах тухай хуульдаа яагаад оруулж болохгүй байсан юм бэ гэж. Энэ хуульд чинь орох боломж бололцоогүй байна гээд л тухайн үед хэдэн талаас нь харж байгаад л тэгээд энэ хуулийг гаргасан шүү дээ. 2, 3 удаа ч сунгачих шиг боллоо. Эндээс нэг ганц хоёр асуулт байж байна. Энэ Сангийн сайд болоод Шадар сайд хариулаарай гэж хүсэж байна.

Нэгдүгээрт, эрүүл мэндийн байгууллагыг бид нар яг энэтэй холбоотойгоор анх энэ коронавирусийг бид нар барьж чадаж байна гээд л нэлээн баяртай сайхан яваад л байсан. Сүүлд нь пар гээд л алдангуут л бид нар чинь нэлээн эвгүй хүнд байдалд орсон шүү дээ. Нөгөө эрүүл мэндийн байгууллагын чинь цар нь танигдсан, хөрөнгө оруулалтын асуудлууд нь дутагдалтай нь танигдсан, тоног төхөөрөмжийн дутагдалтай нь одоо бий болж харагдсан. Үүнээс болоод маш олон хүний амь эрсдэх ийм нөхцөл байдал бас бий болсон байгаа. Тийм болохоор одоо энэ хөрөнгө оруулалт бол сая нэмэгдлээ гэж байх шиг байна. Яг одоо энэ цар тахалтай холбоотойгоор ерөөсөө яг энэ эрүүл мэндийн байгууллагууд дээр орж ирж байгаа хөрөнгө оруулалтуудыг яаж бэхжүүлж байгаа юм бэ, ямар хэмжээний хөрөнгө оруулалт оруулж байгаа юм бэ гэдэг дээр нэгдүгээрт.

Хоёрдугаарт, энэ цар тахлын хуулийг одоо сунгаж байна гэдэгтэй холбоотойгоор хэд хэдэн асуудлууд ер нь гарч ирж байгаа шүү дээ. Энийг тодорхой хариулж өгөөч ээ. Нэгдүгээрт, энэ төрийн албан хаагчдыгаа Төрийн албаны зөвлөл тодорхой шийдвэр гаргаад, энэ явдаг хуулийнхаа дагуу яагаад явж болохгүй байгаа юм бэ. Энэ дээрээ болох ёстой гэж бодож байгаа шүү дээ. Заавал одоо энэ хуулийг зогсоох ийм шаардлага байхгүй гэж бодож байгаа юм.

Хоёрдугаарт худалдан авалттай холбоотой хардалтууд явагдаад байгаа юм. Яагаад хардалтууд явагдаад байна гэхээр анхны энэ үйл ажиллагаа явж байхад бид нар чинь нэлээн сандарсан, бас тодорхой хэмжээний хугацаагүйгээр худалдан авалт хийсэн, жоохон үнэ орсон ийм асуудлууд байгаа байх.

Нэгдүгээрт энэ худалдан авалттай холбоотой асуудлуудыг бид нар тэр чигээр нь таг дарна гэсэн асуудал бол байхгүй гэдгийг та бүхний амнаас сонсмоор байна. Яагаад гэхээр хуулийнхаа дагуу бид нар шалгах, хянах бүх асуудлууд явж байх ёстой. Нэгдүгээрт.

Хоёрдугаарт худалдан авалт чинь хуулийнхаа дагуу явах юм байгаа биз дээ. Үүнийг одоо бас тодорхой хэмжээний хугацааны цаана гээд ингээд бас хуульгүйгээр явуулах гээд байна уу, яах гээд байна.

Гуравдугаарт аж ахуйн нэгжүүдийн үйл ажиллагааг бид нар яаж нээх вэ. Жишээ нь эдийн засаг маань нэлээн өсөлттэй гараад ирлээ. Өөрөөр хэлбэл одоо хасах 5 руу байсан бол одоо нэмэх 4 рүү орж ирж байна гэж хэлж байна. 9 функт гэдэг бол том өөрчлөлт шүү дээ. Яг үүнтэй уялдуулаад нөгөө аж ахуйн нэгжүүд иргэдийнхээ амьжиргааг дэмжих, нөгөө ажлын байраа дэмжих үүний цаана хамгийн гол нь нөгөө ядууралтай тэмцэх асуудал чинь хамгийн гол асуудал байгаа шүү дээ. Тэгэхээр энэ дээр өшөө яг тодорхой тийм хариултуудыг хэлж өгөөч ээ гэж баярлалаа.

**Т.Аюурсайхан**: Шадар сайд хариулах нь зүйтэй байх аа. Амарсайхан сайд.

**С.Амарсайхан**: Бат-Эрдэнэ гишүүний хөндсөн энэ Төрийн албаны хууль тогтоомжийг хэрэгжүүлэхтэй холбоотой асуудал одоо анхаарч байгаа асуудлаа. Засгийн газар энэ дээр одоо ажлаа хийж чадаж байгааг нь цааш нь ажиллуулаад, чадахгүй байгаатай нь хариуцлага тооцоод төрийн албаны сонгон шалгаруулалт бусад тэр шалгуур үзүүлэлт хангасан ажилтан, алба хаагчдыг шаардлагатай газар нь ажиллуулах ийм зарчмыг Засгийн газар баримталж ажиллаж байгаа. Энэ зарчим цаашаа одоо өндөр шалгууртайгаар хэрэгжээд явна гэж үзэж байгаа. Нэгдүгээрт.

Хоёрдугаарт энэ цар тахлын үеийн төсвийн хөрөнгөөр бараа бүтээгдэхүүн худалдаж авах асуудал бол яг энэ одоо батлагдсан хууль, тогтоомжуудын хүрээнд холбогдох дүрэм журмын дагуу, чанартай бараа үйлчилгээ, өндөр зохион байгуулалттай хатуу хяналт дор худалдаж авах асуудлыг Засгийн газарт тавьж байгаа. Энэ тал дээр холбогдох байгууллагууд бас одоо анхаарч ажиллаж байгаа.

Сангийн сайд, Нийгмийн хамгааллын сайд хоёр нэмээд саяын тэр аж ахуйн нэгж, тэр бусад асуултуудад нь хариулчихаарай.

**Г.Занданшатар**: 85, Сэрээжавын Энхболд сайд асуултад хариулна.

**С.Энхболд**: Бат-Эрдэнэ гишүүний асуултад хариулъя. Сая энэ өнгөрсөн хугацаанд тоног төхөөрөмж, хөрөнгө оруулалт хэр бэхжсэн бэ гэж байх шиг байна. Бид нар энэ хаврын чуулганаар тодотгол оруулж тодотголоор 110 тэрбум төгрөг эрүүл мэндийн салбарт зөвхөн тоног төхөөрөмж авч, одоо ялангуяа энэ ковидын тусламж үзүүлж байгаа хариу арга хэмжээг бэхжүүлэхэд бэлэн байдлыг хангахад зориулж энэ хөрөнгө оруулалтуудыг хийгдсэн. Түрүүн бас асууж байсан, цалин урамшуулалд тэдэн төгрөгт тавигдсан бэ гэж байна. Үүн дээр бид эрүүл мэндийн салбарын 36 мянган ажилтанд 48.4 тэрбум төгрөгийн цалин урамшууллыг олгосон. Мөн ковидын халдварын үед дайчлагдан ажилласан эрүүл мэндийн ажилтнуудын илүү цагийн хөлсөнд 11.4 тэрбум төгрөгийг олгосон байна. Мөн бас энэ хоёр жилийн хугацаанд судалгаа шинжилгээн дээр тодорхой төсөв Засгийн газрын нөөц хөрөнгө болон сая тодотголоор бас тавигдсан.

Сүүлийн тодотголоор бол 2.4 тэрбум төгрөг зөвхөн ковидод зориулсан энэ судалгаа шинжилгээний ажилд зориулагдсан байгаа. Мөн одоо эм эмнэлгийн хэрэгсэл нөөц бүрдүүлэхэд 61 тэрбум төгрөгийг бас тус тус төсөвлөж зарцуулсан байгаа юм.

**Г.Занданшатар**: Норовын Алтанхуяг гишүүн алга байна.

Бадарчийн Жаргалмаа гишүүн нэрээ татлаа. Жаргалмаа гишүүний дараа санал хураалт явуулна.

Гишүүд чуулганы танхимд цуглаарай. Санал хураалттай. Гишүүд чуулганы танхимд цуглаарай.

Бадарчийн Жаргалмаа гишүүн. Асуулт асууна.

**Б.Жаргалмаа**: Уг нь цагаа хараад бас зарим асуудлуудаа танасан л даа дарга аа. Би энэ ковидын эмийн багцын төлбөрийг л асуух гээд байгаа. Өрхийн эрүүл мэнд дээрээ бид нар хамаг ачаалал үүрүүлчихсэн хэр нь өнөөдрийг хүртэл өрхийн эрүүл мэнд дээрээ бид нар шаардлагатай хангалттай төсвийг нь хүргэж чадаагүй гэдэг ийм мэдээлэл байгаа. Би хурал болгон дээр л уг нь асуугаад байгаа. 11, 12 дугаар сард эмчилчихсэн хэрнээ тэд нар төлбөрөө авч чадахгүй байгаа. 9, 10 дугаар сард өвчлөл их байхад тэд үнэхээр хангалттай сайн ажилласан. Бид нар өрхийн эмнэлгээрээ л ачааллаа үүрүүлсэн шүү дээ. Ялангуяа орон нутагт бол үнэхээр хүнд байгаа. Сумын эмнэлгүүд бас төлбөрөө аваагүй. 10 дугаар сарын төлбөрийн 50 хувь нь, 11 дүгээр сарын төлбөрийн 35 хувийг нь авсан байгаа. 21 аймаг, нийслэлийн 8 дүүргийн нийтдээ 225 өрхийн эрүүл мэндийн төв өнөөдөр санхүүжилтээ авч чадаагүй суусаар байгаа. Шинэ жилийн баяр болж байна. 100 жилийн ойгоо тэмдэглэсэн, Эрүүл мэндийн даатгалын газрын дарга Бямбасүрэнгээс тодруулахад 9.9 тэрбум төгрөг байгаа боловч зарцуулалтын бусаар гарах гээд байна. Энэ дээр төсвийн тодотгол хийгдэж байж энэ шилжинэ гэдэг. Ийм зүйлийг яриад байгаа. Нэгэнт бид нар өнөөдөр төсвийн тодотгол хийхгүй юм чинь энэ асуудлыг шийдвэрлэж болохгүй юм уу, Сангийн сайд аа.

Эрүүл мэндийн даатгал ковидын багцын үнэ, эмийн сангууд дээрээ баахан өр үүсчихсэн. Өрхийн эрүүл мэндийн төвд чинь энд байгаа энэ дээр Эрүүл мэндийн сайд ер нь зохицуулалт хийвэл яасан юм бэ. Өнөөдөр өрхийн эрүүл мэндийн төв дээр бүгдээрээ ковидтой хэрнээ бид нар маскаа зүүгээд үйлчилгээгээ авч байгаа шүү дээ. Тэгвэл заавал өрхийн эрүүл мэндийн төв дээр хийхгүй, эрүүл мэндийн даатгалын сангаараа санхүүжиж байгаа юм чинь шууд эмийн сангаасаа одоо тухайн иргэн үйлчилгээ авах тэр боломжийг нээж өгөх ёстой юм биш үү. Бид нар давхар ачааллыг өрхийн эрүүл мэндийн төв дээр үүсгээд байна шүү дээ гэдэг. Энэ нэг асуулт.

Хоёрдугаар асуулт нь сайжруулсан түлшний асуудал дээр Шадар сайдаа хэр анхаарч байгаа вэ? Бид нар өнгөрсөн жил ковидын нөхцөл байдлын улмаас тодорхой хэмжээний хөнгөлөлт үзүүлж, гэр хорооллын иргэдээ сайжруулсан түлшээ хөнгөлөлттэй үнээр өгч байсан. Зөвхөн халамж шаардаад байгаа юм биш ээ. Өнөөдрийн нөхцөл байдал ийм байгаа. Хашааны иргэд маань сайжруулсан түлш авч түлж чадахгүй байдлаас шалтгаалаад дугуй түлж байна уу, үгүй юу гэдэг дээр Мэргэжлийн хяналтынхан өөрсдөө хяналт тавиад онцгойгийнхон хяналт тавья гээд явж байгаа. Тэгвэл энэ дээр хэрвээ бид нар сайжруулсан түлшний нөөц нь хангалттай байгаа бол хөнгөлөлттэй үнээр олгох эргээд бид тийм ээ, нөхцөл байдлаа угаартаж нас барсан нас баралтын тоог нэмэхгүйн тулд энэ дээрээ бид нар хяналт тавих ёстой юм биш үү. Өнөөдөр Улаанбаатар хотын утаа ямар хэмжээнд байгааг бүгдээрээ харж байгаа. Бүгдээрээ энэ хортой нөхцөлд амьдарч байгаа. Бага ч гэсэн бид бууруулах ёстой шүү дээ. Энэ дээр ямар арга хэмжээ авч байгаа юм бэ гэдэг дээр та тайлбар хэлнэ үү? Шадар сайд аа.

Тэгээд даатгалаар, ер нь 160 мянган төгрөгийг өрхийн эмнэлэгт олгож байгаа боловч яг энэ төсөв хангалттай эзэндээ хүрэхгүй байна. Би нэг л зүйлийг яриад байгаа. Зорилтот бүлэг гэж яриад байдаг. Хүрэх ёстой хүмүүстээ бид нар үйлчилгээгээ үзүүлье ээ л гэдэг зүйлийг ярьж байгаа. Тэрнээс энэ дээр ямар нэгэн улс төржилт байхгүй шүү. Хариултаа авъя, би дууслаа.

**Г.Занданшатар**: 85 Эрүүл мэндийн сайд Энхболд Жаргалмаа гишүүний асуултад хариулъя.

**С.Энхболд**: Жаргалмаа гишүүний асуултад хариулъя. Бид нар энэ ковидын тусламж үйлчилгээнд нийтдээ эрүүл мэндийн даатгалын сангаас 368 сая төгрөгийн гүйцэтгэл гарч байгаа. Түүнээс гадна бол өрхийн эмнэлэг болон сум өрхийн тосгоны эрүүл мэндийн төвүүд маань нэг иргэнийхээ тарифаар бүх санхүүжилтээ авч байгаа. Дээрээс нь 4 үндсэн тусламжийн тарифыг санхүүжилтээр бас авч байгаа. Тэгэхээр 10 сарынх дээр бол бид бас тодорхой жаахан хязгаарлалт хийсэн. Яагаад гэхлээр даатгалын сангийн маань бас тааз тулаад байгаа учраас бид тэндээ зохицуулалтуудыг хийсэн. Тэгэхдээ түрүүн бас Жавхлан сайд хэлсэн. Бид он гарангуут эхний арав хоногт бол энэ бүх гүйцэтгэлийг гүйцээж өгнө. Тэр хооронд бид бүх эрүүл мэндийн байгууллага, удирдлагууд, эм ханган нийлүүлэх байгууллагуудтай бүгдэнтэй нь уулзалтыг зохион байгуулсан. Энэ зохицуулалтууд хийгдсэн байгаа.

Эрүүл мэндийн байгууллагууд одоо энэ 12 сар хүртэл бүх цалин нь тавигдсан байгаа. Зарим нэг байгууллага дээр жаахан эмийн өр бол үүсэж байгаа. Үүнийг бид нар он гарангуут зохицуулахаар зохицуулалтуудыг хийгээд явж байгаа. Даатгалын тааз тулсан учраас бид нар Эрүүл мэндийн яам өөрийн багцад байгаа сайдын багцад байгаа бүх төсвийг харьяа байгууллагуудын хоорондох төсвийн зохицуулалтуудыг бүгдийг нь хийж даатгалын сан руу гаргаж, одоо бид нар тухайн албан байгууллагуудад бас тодорхой зохицуулалтыг хийж байгаа. Энэ дээр Засгийн газрын нөөцөөс ч гэсэн тодорхой төслүүдийг гаргаад ингээд төсөв хоорондоо бол зохицуулалтуудыг хийгээд явж байгаа гэдгийг хэлье.

**Г.Занданшатар**: Болдын Жавхлан сайд.

**Б.Жавхлан**: Түрүүн Бат-Эрдэнэ гишүүний асуултад хариулт дутуу явчихлаа. Ковидын хуулиар эрүүл мэндийн салбар дээр ерөөсөө ямар ч худалдан авалт хийдэггүй шүү. Энэ маань одоо 2005 оноос хойш явж байгаад Тендерийн хуулиар зохицуулалт нь явагдаж байгаа юм. Тендерийн хууль дээр нөгөө шууд гэрээ хийх нөхцөл үүссэн тохиолдолд гээд нөхцөлүүд байдагдаа заалт. Тэнд 34.1.7 дээр ийм заалт байгаа. Би нэг уншаад танилцуулчихъя. Тэгэхгүй бол нэлээн олон гишүүд маань бас ингээд буруу ойлголттой яваад байна.

34.1.7 дээр нь хүн амын эрүүл мэндийн аюулгүй байдлыг хангахтай холбоотой зарим онцгой эм, эмнэлгийн хэрэгслийг олон улсын байгууллагаас шууд болон дамжуулан худалдан авах шаардлагатай гэж үзсэн бол гээд нөгөө шууд гэрээгээр худалдаж авах, худалдан авалтууд боломж байдаг. Энэ энэ зохицуулалтаар явдаг шүү. Ковидын хуулиар бол биш.

Сая Жаргалмаа гишүүн ярьж байна. Өөрөө олон гишүүд яриад байгаа. Олон гишүүдийн яриад байгаа энэ эрүүл мэндийн даатгалын сангийн санхүүжилт одоо тулчхаад, ингээд гүйцэтгэл нь гүйцэтгэлээ санхүүжүүлэхгүй байгаа. Яг энэ байдал үүсэж байгаа. Яг энэ 12 сарын үндсэндээ сүүлийн 21 г хоногт үүсэж байгаа юм. Хэрвээ энэ жилийн 6 сарын 29-нд орсон өөрчлөлтөөр энэ 7.2 гэдэг заалт хэрвээ ороогүй байсан бол бид энэ жил хэмнэлттэй гарч байгаа хэд хэдэн төсвийн ерөнхийлөн захирагч нар байгаа. Тэндээс 120-иод тэрбум төгрөг бол хангалттай гарах байсан. Тэрийг гаргаад одоо энэ гүйцэтгэл нь давж гарчхаад байгаа эрүүл мэндийн даатгалын сангаас санхүүжүүлбэл зохих тэр эрүүл мэндийн салбарын эмнэлгүүдэд эмч, эмчилгээний ажилтнуудад бүрэн санхүүжүүлэх боломж байлаа. Гэсэн хэдий ч эрүүл мэндийн даатгалын сан бол өөрөө тийм дампуурдаг тогтолцоотой сан биш ээ.

Тухайн жилдээ хуримтлуулсан орлогоороо тэр хэмжээгээрээ зарцуулалтаа хийгээд явдаг байгаа юм. Энэ жилийн төсвөөр баталсан эрүүл мэндийн даатгалын сангийн зардлын хязгаар нь тулчихсан байгаа учраас мөнгө байгаа хэдий ч зарцуулж болохгүй байгаад байгаа юм. Ингээд 2022 оны төсвийн жил эхлээд 1 сарын 3-наас төрийн сан нээгдээд эхлэхээр эрүүл мэндийн даатгалын сан ямар ч саадгүйгээр энэ хуримтлагдсан гүйцэтгэлийн санхүүжилтийг одоо хийгээд явна аа гэдгийг дахин албан ёсоор хариуцлагатай хэлье. Баярлалаа.

**Г.Занданшатар**: Гишүүд асуулт асууж, хариулт авч дууслаа. Үг байхгүй. Хэлэлцэх эсэх дээр л үг байдаг юм.

Бадарчийн Жаргалмаа гишүүн тодруулж асууя. Нэг минут.

**Б.Жаргалмаа**: Би Шадар сайд Амарсайхнаас тайлбар авъя.

**Г.Занданшатар**: Байнгын хорооноос гаргасан зарчмын зөрүүтэй нэг санал байгаа. Энэ саналыг дэмжсэн, дэмжээгүй үг хэлж болно.

Зарчмын зөрүүтэй нэг саналаар санал хураалт явуулъя.

Короновируст халдвар, ковидын цар тахлаас урьдчилан сэргийлэх, тэмцэх, нийгэм, эдийн засагт үзүүлэх нөлөөллийг бууруулах тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналын томьёоллоор санал хураалт явуулна.

Аюулгүй байдал, гадаад бодлогын байнгын хорооноос дэмжсэн санал байна.

1.Төслийн хоёрдугаар зүйлийг хасах.

Санал гаргасан Улсын Их Хурлын гишүүн Баагаагийн Баттөмөр.

Аюулгүй байдал, гадаад бодлогын байнгын хороо дэмжсэн санал байна. Санал хураалт явуулна.

Хоёрдугаар зүйл гэж Тогтохсүрэн гишүүний яриад байгаа. Өөрөөр хэлбэл Улсын Их Хурлын төсөв батлах онцгой бүрэн эрхэд халдчихаад байна гээд төсөв хоорондын зохицуулалт хийх юм бол төслийн хоёрдугаар зүйл нь 7.2-ыг хасах гэсэн заалт байгаа юм.

7.2-ыг хасах гэсэн заалтыг хасахаар. Санал хураалт явуулъя.

Бүртгэлийн санал хураалт явуулъя. Бүртгэлийн санал хураалт.

Тэгвэл дэмжиж санал өгөх ёстой.

Аюулгүй байдал, гадаад бодлогын байнгын хорооны дэмжсэн санал.

Төслийн 2 дугаар зүйлийг хасах. Санал гаргасан Улсын Их Хурлын гишүүн Баагаагийн Баттөмөр.

Санал хураалт. Дэмжинэ шүү дээ. Дэмжинэ, дэмжинэ. Жавхлан сайд дэмжихгүй гэж өөрөө Улсын Их Хурлын эрхийг авах гээд байгаа юм. Дэмжиж байж л явна л даа.

Бүртгэлийн санал хураалт дээр энэ гишүүд яагаад санал нь хураалтад оролцохгүй байна. Бүртгэлийн санал хураалт.

Аюулгүй байдал, гадаад бодлогын байнгын хорооны дэмжсэн төслийн хоёрдугаар зүйлийг хасах саналыг гишүүд дэмжсэнгүй. Энэ бол Үндсэн хуулийн зөрчилтэй санал. Сүүлд нь маш олон хүн шоронд орж магадгүй шүү. Энэ зөв хэрэгжүүлэхгүй бол.

Горимын санал Аюурсайхан гишүүн гаргая.

**Т.Аюурсайхан**: Анх энэ хуулийг хэлэлцэж батлахдаа энэ зарлага хооронд төсвийг шилжүүлэх, мөн одоо тодорхой төсвийн эрх мэдэл хэрэгжүүлэхийг Засгийн газарт тэр эрхийг нь өгсөн байсан. Тэгээд энэ нөхцөлд бол ингээд Үндсэн хуулийн зөрчил үүсэж байна. Улсын Их Хурлын төсвийг батлах, өөрчлөлт хийх, энэ эрхэнд нь бас зөрчил үүсэж байна гэдэг бас саналууд гарсан юм. Тэгээд бид нар үүнийг яах вэ гэхээр ерөөсөө энд хяналт тавихын тулд бүх Байнгын хорооны дарга нараараа яг оролцсон, цөөнхийн төлөөлөл оролцсон Түр хороо байгуулчихъя. Энэ Түр хороогоороо энэ зардал болгоны хөдөлгөөнийг нь хяная гэж ингээд эхний удаа явчихсан байгаа. Энэ бол сунгахдаа ингэж болохгүй юм байна аа. Улсын Их Хурал руу заавал ч үгүй зардал хооронд шилжихдээ төсвийн зохицуулалт хийхдээ төсвийн эрх мэдлийг чинь Улсын Их Хурлыг хэрэгжүүлж байгаа учраас Улсын Их Хурал дээрээ оруулаад тодотгол хийе ээ. Ингээд энэ нь дэмжигдээд энэ хуулийг чинь сунгачихсан юм.

Одоо яах вэ гэхээр саяын өргөн мэдүүлсэн дээр Улсын Их Хуралд оруулахгүйгээр төсвөө Засгийн газар одоо хэрэгжүүлье гэж байгаа байхгүй юу. Тэгэхлээр эргээд нөгөө зөрчил чинь гарч болзошгүй. Энэ Аюулгүй байдал, гадаад бодлогын байнгын хороон дээр бид нар өглөө яриад энэ хууль зүйн шинжээчийн дүгнэлт гарчихсан байна билээ. Тийм учраас үүнийг үзээд тэртээ тэргүй засаг дээр одоо тийм томоохон хөдөлгөөн гарахгүй. Гарахаар бол Улсын Их Хурал руу ороод, бид нар түүнийгээ шуурхай тодотголыг нь хийгээд л өгчхөж болно. Тэгэхгүй бол бас Улсын Их Хурлын даргын хэлж байгаа бол бас ортой. Тэгээд одоо энэ өргөн мэдүүлсэн төсөвт тодотгол хийхгүйгээр, засаг төсвөө зохицуулъя гэдэг заалтыг нь бид нар хасъя л гэж байгаа юм.

Аюулгүй байдал, гадаад бодлогын байнгын хорооны даргын гаргасан зарчмын зөрүүтэй санал Байнгын хороон дээр дэмжигдсэн. Тэгэхгүй бол энэ бас цаашаагаа нэлээн улс төржсөн, магадгүй Засгийн газрын хийж хэрэгжүүлсэн ажлыг буруутгасан, эргээд хууль шүүхийн байгууллага дээр очсон ийм нөхцөл байдал шаардлагагүй юмнаас болоод үүсчих вий. Тэгэхээр энэ хууль бол хэрэгтэй хууль уу, хэрэгтэй хууль. Маш олон харилцаануудыг зохицуулж байгаа, цаашдаа зохицуулна. Гагцхүү бид нар гол энэ хуулийнхаа том том заалтуудыг авч үлдэхийн тулд иргэдийн орлогыг хамгаалах, бизнес эрхлэгчдийн орлогыг хамгаалах, ажлын байрыг хамгаалах тэгээд одоо хариуцлагын тогтолцоог дээшлүүлэх, иргэдийн хамтын ажиллагааг хангах онцгой комисс, Засгийн газар, Эрүүл мэндийн яам, Улсын Их Хурал бүх субъектүүдээ ажил үүргийг нь тогтоочихсон хэрэгтэй хууль шүү дээ.

Тийм учраас энэ дээр миний хувьд бас зарим ойлголтын зөрүүнүүд явчих шиг боллоо. Зарчмын зөрүүтэй саналаа бас арай буруугаар, зарим хүмүүс нь нөгөө төсөвт тодотгол хийхгүй болох гэж байна. Их Хурлын төсвийн бүрэн эрхийг нь байхгүй болгох гэж байна, тэрийг нь одоо дэмжихгүй байх ёстой юм гэдэг тийм хандлагаар л хандчихав уу даа. Угтаа үүнийг нь дэмжсэнээр бид нар Улсын Их Хурал дээр нөгөө Үндсэн хуульд заасан төсвийн эрх мэдлээ авч үлдэх, энэ Засгийн газар ч гэсэн хууль ёсны ажиллах энэ нөхцөлийг нь бид нар хамгаалаад явах юм.

Тийм учраас энэ дээр санал хураалтыг хүчингүй болгох горимын саналыг гаргаж байна.

**Г.Занданшатар**: Ер нь эцсийн хэлэлцүүлэг дээр. За Пүрэвдорж ги шүүн суу. Ер нь энэ 7.1.2 буюу засагт онцгой бүрэн эрх өгсөн асуудлыг цар тахлын онцгой нөхцөл байдал үүсэж байх үед одоо би санаачилж оруулсан юм. Тэр үед төсвийг төлөвлөх бололцоогүй байсан учраас энэ эрүүл мэндийг хамгаалах, иргэдийнхээ эрүүл мэнд, эдийн засгийг хамгаалах чиглэлээр хөрөнгө оруулалтын зохицуулалт хийх боломжийг нь нээж өгөх зорилгоор оруулсан. Тэр үед бол дэлхий нийт бүгдээрээ цар тахалд бэлэн биш байсан.

Хоёрдугаарт вакцин бэлэн болоогүй байсан, вакцинжуулаагүй байсан. Энэ бүх нөхцөл байдлыг харгалзаад энэ заалтыг оруулсан боловч дараа нь одоо асуудал үүсээд байгаа нь Үндсэн хуулийн 25.1-д нэгд төсөв батлах, Үндсэн хуульд төсөв батлах онцгой эрх Улсын Их Хуралд өөрт нь хадгалагдаж шийдвэрлэнэ гэсэн ийм заалттай.

Ингээд Улсын Их Хурлаар оруулж шийдвэрлэхэд юу нь болохгүй байгаа. Одоо ингээд цар тахлын хуулийг 3 хоногийн дотор хэлэлцээд л баталж байна шүү дээ. Оруулаад ирвэл бид хэлэлцээд л, батлаад л, өгчихнө. Зөв зүйтэй юмнууд байвал. Энэ дотроо Төсвийн тухай хууль, Төсвийн тогтвортой байдлын тухай хууль, Хөдөлмөрийн тухай хуульд байдаг, олон улсын валютын сан энэ тэрээс тавигдаад байгаа шаардлага чинь төсвийн сахилга батыг алдагдуулж байна. Одоо төсвийн ерөнхийлөн захирагч хооронд шилжилт хөдөлгөөн хийлгэх юм бол заавал төсвийн тодотгол хийнэ гэсэн Төсвийн тухай хууль, Төсвийн тогтвортой байдлын тухай хуулиа ч гэсэн зөрчиж байна. Ийм нөхцөл байдлууд үүсэж байгаа учраас энэ чинь хожим эрсдэл дагуулна гэж үзээд байдаг юм.

Ингээд гишүүд өөрсдөө эрхээсээ татгалзъя гэвэл энэ болно. Дараа нь Улсын Их Хурлын хяналт шалгалтыг бүрэн хэрэгжүүлэх шаардлага гарна. Харин дээр нь хамгийн гол асуудал нь дараа нь энэ улс төрийн болон санхүүгийн эрсдэл маш их хэмжээгээр үүснэ гэдгийг анхааруулж байна.

Ингээд эцсийн хэлэлцүүлэг дээрээ үүнийгээ авч үзэх чиглэл болго гэж байна. Тэгээд өөрсдөө эрсдэл байна гэж үзэж байгаа бол санал хураалгаж хэрэггүй.

Горимын саналаар Аюурсайхан гишүүн өөрөө дэмжсэн санал өгсөн учраас.

Зарчмын зөрүүтэй саналын томьёоллоор санал хурааж дууслаа.

Үүнийг анхааруулсан, протоколд тэмдэглүүлж үлдэж байна. Энэ Коронавируст халдвар цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд оруулах хуулийн төслийн анхны хэлэлцүүлгийг явууллаа.

Тэгэхдээ энэ бол төсөв бол төлөвлөж болох үед шүү, одоо бол ньюнормалд шилжчихсэн, цар тахал тодорхой болчихсон. Ирэх жил цар тахлын нөөц бололцоогоо бүрдүүлчихсэн төсөв төлөвлөж болохгүй нөхцөл байдалд л гэнэтийн эрсдэл үүсэх юм бол энэ төсвийн зохицуулалтыг хийж байсан байхгүй юу. Одоо чинь ингээд цар тахлын нөхцөлд бараг хоёр, гурван жил амьдарчихлаа шүү дээ.

Ингээд төслийг эцсийн хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлж байна.

Байнгын хороон дээрээ Баттөмөр гишүүнээ Үндсэн хуулийн зөрчлийг эрх зүйн шинжилгээ, дүгнэлт гаргуул, ойлгосон уу. Эрх зүйн дүгнэлт гаргах юм бол энэ асуудал эрх зүйн шинжилгээ, дүгнэлт гарах болно.

Өнөөдөр нэгдсэн хуралдааны хэлэлцэх асуудал дууссан тул хуралдаан өндөрлөснийг мэдэгдье.

Энэ асуудлаар эрх зүйн дүгнэлт гаргах хүртэл хойшлууллаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

БУУЛГАЖ, ХЯНАСАН**:**

ШИНЖЭЭЧ П.МЯДАГМАА